ތަކަންދޫ ބަނދަރު ތަރައްޤީކޮށް، ކުޅި ޙިމާޔަތްކުރުމުގެ މަސައްކަތް އެމްޓީސީސީއާ ޙަވާލުކޮށްފި ތަކަންދޫ ބަނދަރު ތަރައްޤީކޮށް، ކުޅި ޙިމާޔަތްކުރުމުގެ މަސައްކަތް އެމްޓީސީސީއާ ޙަވާލުކޮށްފި\nހއ. ތަކަންދޫ ބަނދަރު ތަރައްޤީކުރުމާއި، އެރަށު އުތުރު ކުޅި ޚިމާޔަތްކުރުމުގެ މަސައްކަތް އެމް.ޓީ.ސީ.ސީއާއި ޙަވާލުކުރުން - ފޮޓޯ: ޕްލޭނިންގ މިނިސްޓްރީ\nހއ.ތަކަންދޫ ބަނދަރު ތަރައްޤީކުރުމާއި، އެރަށު އުތުރު ކުޅި ޙިމާޔަތްކުރުމުގެ މަސައްކަތް އެމް.ޓީ.ސީ.ސީއާ ޙަވާލުކޮށްފިއެވެ. އެމް.ޓީ.ސީ.ސީއާއި މި މަޝްރޫޢު ޙަވާލުކޮށްފައިވަނީ 240 ދުވަހުގެ ތެރޭގައި މަސައްކަތް ނިންމާގޮތަށެވެ.\nމި މަޝްރޫޢު ޙަވާލުކުރުމަށް މިއަދު ބޭއްވި ރަސްމިއްޔާތުގައި މިކަމުގެ އެއްބަސްވުމުގައި މިނިސްޓްރީ އޮފް ނޭޝެނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން ސޮއިކުރެއްވީ، ޕާމަނަންޓް ސެކްރެޓަރީ ޒީނިޔާ އަޙްމަދު ހަމީދެވެ. އެމް.ޓީ.ސީ.ސީގެ ފަރާތުން ސޮއިކުރެއްވީ، ސީ.އީ.އޯ އާދަމް އާޒިމެވެ. މި ރަސްމިއްޔާތުގައި ރައްޔިތުންގެ މަޖިލީހުގެ ބާރަށު ދާއިރާގެ މެންބަރު އަޙްމަދު ޢަބްދުﷲ ވެސް ބައިވެރިވެޑައިގެންނެވިއެވެ.\nގާތްގަނޑަކަށް 980 މީހުންގެ އާބާދީއެއް އޮންނަ ހއ.ތަކަންދޫއަށް ވަދެނިކުތުމަށް މިހާރު ބޭނުންކުރާ ބަނދަރުގެ ނެރުފައިކަށި އިންނަ ދިމާލުގެ ސަބަބުން އޮޑިދޯނިފަހަރު ވަދެ ނިކުތުމުގައި ވަރަށް ގިނަ ދަތިތަކަކާ ކުރިމަތިލާންޖެހެއެވެ. ޚާއްސަކޮށް ހުޅަނގު މޫސުމުގައި މާބޮޑަށް ގަދަވެއްޖެނަމަ އޮޑިދޯނިފަހަރުތަކަށް ނެރުން ވަދެނިކުތުމަކީ ނުރައްކާތެރި ދަތިތަކަމެއްގެގޮތުގައި ރަށުގެ ރައްޔިތުން ފާހަގަކުރެއެވެ.\nހަމައެހެންމެ ރަށުގެ އުތުރުފަރާތުން ރަށްގިރުމުގެ މައްސަލައަކީވެސް މި ރަށަށް ވަރަށް ބޮޑަށް ކުރިމަތިވެފައިވާ މައްސަލައެކެވެ. އަދި ރަށުގައި އޮންނަ ކުޅިއަށް ވެލިއަރާ ބެދި ފެން ދައުރުނުވާ މައްސަލައިގެ އަސްލަކީވެސް ނެރުފައިކަށި މިހާރު ހުރިގޮތްކަމަށް ތަކަންދޫގެ ގިނަ ރައްޔިތުން ފާހަގަކުރެއެވެ.\nހއ. ތަކަންދޫ - ފޮޓޯ: ދަތުރު އެޑްވައިޒަރ\nއެހެންކަމުން މިކަމަށް ޙައްލެއް ގެނައުމުގެ ގޮތުން ރަށުގެ ބަނދަރު ތަރައްޤީކޮށް، ގޮނޑުދޮށް ޚިމާޔަތްކުރުމުގެ މަސައްކަތް ސަރުކާރުން މިވަނީ އެމް.ޓީ.ސީ.ސީއާއި މިހާރު ޙަވާލުކޮށްފައެވެ.\nމި މަޝްރޫޢުގެ ދަށުން ބަނދަރުން 4،455 އަކަމީޓަރުގެ ސަރަޙައްދެއް ފުންކުރުމާއި، 2،230 އަކަމީޓަރުގެ ނެރެއް ފުންކުރުމާއި، 252 މީޓަރުގެ ބޭރުތޮށިލުމާއި، 160 މީޓަރުގެ ރިވެޓްމަންޓް ޖެހުން ހިމެނެއެވެ. އަދި 126 މީޓަރުގެ ގްރޮއިންސް ޖެހުމާއި، 883 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި، އީ.އައި.އޭ މަސައްކަތާއި ނެރުބައްތިއާއި މަގުބައްތި ހަރުކުރުމުގެ އިތުތުން މޫރިންގ ބޮލާޑް ހަރުކުރުމުގެ މަސައްކަތްވެސް ހިމެނެއެވެ.\nމި މަޝްރޫޢަށް 22.3 މިލިއަނަށްވުރެ ގިނަ ރުފިޔާ ޚަރަދުވާނެކަމަށް ޕްލޭނިންގ މިނިސްޓްރީން ވިދާޅުވެއެވެ.\nތަކަންދޫ ބަނދަރު ތަރައްޤީކުރުމާއި ގޮނޑުދޮށް ޙިމާޔަތްކުރުމުގެ މަޝްރޫޢު ނިމިގެންދާއިރު ރަށްގިރުމުގެ މައްސަލައަށް ހައްލެއް ލިބި، ޒަމާނީ އަމާން ބަނދަރެއްގެ ފަސޭހަކަން ރައްޔިތުންނަށް ލިބިގެންދާނެކަމަށް ޕްލޭނިންގ މިނިސްޓްރީން ވިދާޅުވެއެވެ.


ސަމާލުވާތި، ރާއްޖޭގެ މޫސުން މިއަދުވެސް ގޯސްވާނެ! | Atoll News\nސަމާލުވާތި، ރާއްޖޭގެ މޫސުން މިއަދުވެސް ގޯސްވާނެ!\nޝާއިޢުކުރީ: މުޙައްމަދު އަފްރާޙް ޖުލައި 28, 2021, 10:57\nރާއްޖޭގެ އެކި ހިސާބަށް މޫސުން ގޯސްވެ، ވިއްސާރަކުރުން އެކަށީގެންވާކަމަށް މޫސުމާބެހޭ ޤައުމީ އިދާރާއިން ބުނެފި އެވެ.\nއެ އިދާރާއިން ބުނީ ރާއްޖެއަށް މިހާރު ކުރަމުންދާ ވިއްސާރައަކީ ހުޅަނގު މޫސުމުގެ ވިއްސާރަ ކަމަށެވެ. އަދި މިއަދުވެސް ރާއްޖޭގެ އެކި ހިސާބަށް މޫސުން ގޯސްވުން އެކަށީގެންވާ ކަަމަށެވެ.\nރާއްޖެ ހިމެނޭ ސަރަޙައްދުގައި ލޯ ޕްރެޝަރ ޓްރަފެއް އުފެދިފައިވާ ކަމަށާއި މެދުރާއްޖެތެރެއާއި ދެކުނުގެ އެކިހިސާބަށް ގުގުރުމާއެކު ވިއްސާރަކުރާނެކަމަށް ވެސް އެ އިދާރާ އިން ބުނެ އެވެ. އަދި އުތުރުގެ އެކިހިސާބަށް ކެރީގެ އަސަރުފޯރާނެ ކަމަށާއި ބައެއް ރަށްތަކަށް ގުގުރުން އެކަށީގެންވާކަމަށް ވެސް ވަނީ ބުނެފަ އެވެ.\nމޫސުމާއިބެހޭ ގައުމީ އިދާރާ އިން ބުނީ ކުރިއަށްއޮތް 24 ގަޑިއިރު އުތުރާއި މެދުރާއްޖެތެރޭގެ އަތޮޅުތަކަށް ހުޅަނގާއި ހުޅަނގުއުތުރުން ގަޑިއަކު 05 މޭލާއި 15 މޭލާ ދެމެދުގެ ބާރުމިނުގައި ވައިޖެހޭނެ ކަމަށެވެ. އަދި ދެކުނުގެ އަތޮޅުތަކުގައި ވައި އެނބުރި އާއްމުކޮށް މަޑުން، ހުޅަނގުދެކުނާއި ހުޅަނގުން، ގަޑިއަކު3މޭލާއި 10 މޭލާ ދެމެދުގެ ބާރުމިނުގައި ވައިޖެހޭނެ ކަމަށެވެ.\nމީގެ އިތުރުން ވިލާގަނޑުގައި ގަޑިއަކު ގާތްގަނޑަކަށް 35 މޭލުގެ ބާރުމިނަށް ވައި ގަދަވުން އެކަށީގެންވާކަމަށާއި ރާއްޖޭގެ ކަނޑުތައް ވިލާގަނޑުގައި އާދައިގެ ވަރަކަށް ގަދަވާނެ ކަމަށް ވެސް ލަފާކޮށްފައި ވެއެވެ. ޚާއްސަކޮށް މެދުރާއްޖެތެރޭގައި ކަނޑުދަތުރުކުރައްވާ ފަރާތްތަކުން މޫސުމަށް ޚާއްސަ ސަމާލުކަމެއްދެއްވުމަށް އެ އިދާރާއިން ވަނީ އިލްތިމާސް ކޮށްފައެވެ.


REPORT: Mahaz aai Dhiyana aa medhu gotheh ninmun kon irakun? | Mihaaru\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލެއްވި ޑްރަގް ކޯޓުގެ ފަނޑިޔާރު މަހާޒް އަދި ކުރީގެ ބަންޑާރަ ނައިބު ދިޔާނާ ސައީދު. ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރާނީ މަޖިލިހުން ނަގާ ވޯޓަކުން. ---\n30 އޮކްޓޯބަރ 2019 - 09:13 52 comments\nސުޕްރީމް ކޯޓުގެ ބެންޗަށް ބަލާ އިރު، މިހާރު މަދު ވަނީ އެންމެ ބޭފުޅެކެވެ. ކޯޓުތަކާ ބެހޭ ގާނޫނަށް އެންމެ ފަހުން އިސްލާހު ގެނެސް، ސުޕްރީމް ކޯޓުގެ ފަނޑިޔާރުންގެ އަދަދު ފަހަކުން ހަތަކަށް ވަނީ ބަދަލުކޮށްފަ އެވެ. މިއީ އެ ކޯޓުގެ ފަނޑިޔާރުންގެ ބެންޗުގެ އަދަދަށް ބަދަލު ގެނައި ހަތަރު ވަނަ ފަހަރެވެ. އެ ކޯޓުގައި މިހާރު ތިއްބެވީ ފިރިހެން ހަތަރު ފަނޑިޔާރުންނާއި ދާދި ފަހުން އެ ކޯޓަށް އައްޔަން ކުރި ދެ އަންހެން ފަނޑިޔާރުންނެވެ.\nސުޕްރީމް ކޯޓުގެ ފަނޑިޔާރުންނާ ގުޅޭ ބައެއް މައްސަލަތައް ޖޭއެސްސީން ބަލަމުން އަންނާތީ ބޮޑަށް ލަފާކުރެވެނީ އަދިވެސް ބެންޗަށް ބަދަލު އައުން ކައިރިކަމެވެ.\nރާއްޖޭގެ މުއައްސަސާތަކުގެ ބާރުތަކުގެ ތެރެއަށް ވަދެ ގާނޫނުއަސާސީ އާއި ގާނޫނުތަކާ ހިލާފު ނިންމުންތަކެއް ސުޕްރީމް ކޯޓުން ނިންމާފައިވާ ކަމަށް ބުނެ، ބައެއް ފަނޑިޔާރުންނަށް ފިޔަވަޅު އެޅުމަށް ޖުޑީޝަލް ސާވިސް ކޮމިޝަން (ޖޭއެސްސީ) އަށް އަންގަން މަޖިލިިހުގެ ޖުޑިޝަރީން ކޮމިޓީން ރިޕޯޓެއް އެކުލަވާލައިފައިވެ އެވެ. އެ ރިޕޯޓު މިހާރު އޮތީ މަޖިލިހުގައި ވޯޓަކާ ހަމައިގަ އެވެ.\nއެހެންވެ ސުޕްރީމް ކޯޓުގެ ބެންޗަށް އާ ފަނޑިޔާރުން އައްޔަން ކުރުމުގެ ފުރުސަތު ބޮޑެވެ.\nސުޕްރީމް ކޯޓުގެ ފަނޑިޔާރުންނަށް މިހާރު ތިއްބެވީ އުއްތަމަ ފަނޑިޔާރު އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދާއި ފަނޑިޔާރު އަބްދުﷲ ދީދީ އަދި ފަނޑިޔާރު އަބްދުލްޣަނީ މުހައްމަދާއި ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދެ އެވެ.\nމަހާޒާއި ދިޔާނާގެ މައްސަލަ ކޮން ހިސާބެއްގައި؟\nރައީސް އިބްރާހިމް މުހައްމަދު ސޯލިހް، ރައްޔިތުންގެ މަޖިލިހަށް ފޮނުއްވި ސިޓީފުޅުގައި ސުޕްރީމް ކޯޓުގެ ފަނޑިޔާރު ކަމަށް ޑްރަގް ކޯޓުގެ ފަނޑިޔާރު މަހާޒް ނުވަތަ ކުރީގެ ބަންޑާރަ ނައިބު ދިޔާނާ އައްޔަން ކުރަން ލަފާ ދެއްވުމާ ގުޅިގެން މަޖިލިހުގެ ރިޔާސަތުން މިދިޔަ ހަފްތާގެ ހޯމަ ދުވަހު މައްސަލަ ފޮނުވީ މަޖިލިހުގެ ޖުޑިޝަރީ ކޮމިޓީއަށެވެ. ކޮމިޓީން ހަމައެކަނި ބެލީ ޖޭއެސްސީ އިން ސުޕްރީމް ކޯޓަށް ބޭފުޅަކު އައްޔަން ކުރުމުގައި އަމަލުކޮށްފައި ހުރި އިޖުރާއަތު ފުރިހަމަތޯ އެވެ. ޖޭއެސްސީ އިން ވެސް ލަފާދިނީ މަހާޒު ނުވަތަ ދިޔާނާގެ ތެރެއިން ކޮންމެވެސް އެއް ބޭފުޅަކު މަޖިލިހުން ކަނޑައަޅައި ދިނުމަށެވެ.\nޖޭއެސްސީ އިން އަމަލުކޮށްފައި އޮތް "ޕްރޮސެސް" ރަނގަޅު ކަމަށް ނިންމައި، ކޮމިޓީން ހަމަ އެ ދުވަހު ރިޕޯޓު އެކުލަވައިލުމަށް ފަހު، ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ފޮނުއްވި އެވެ. އެކަމަކު ކޮމިޓީން އެ މައްސަލަ ވަކި ގޮތަކަށް ނުނިންމާ ކަމަށް ވިދާޅުވެ، ޖެހިގެން އައި ދުވަހު މައްސަލަ ކޮމިޓީ އަށް އަލުން ފޮނުވާލެއްވީ އެވެ. އެއާ އެކު، ދެން ފެނުނީ އެމްޑީޕީގެ މެމްބަރުންގެ މެދުގައި ބަހުސެއް ކުރި ތަނެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު، މެދު ހެންވޭރު ދާއިރާގެ މެމްބަރު އަލީ އާޒިމް ވިދާޅުވީ ޖުޑިޝަރީ ކޮމިޓީގެ މެންޑޭޓަކީ ފަނޑިޔާރު ކަމަށް ކުރިމަތިލެއްވި ބޭފުޅުންނާ މެދުގައި ޖޭއެސްސީން ހިންގި ޕްރޮސެސް ރަނގަޅުތޯ ބެލުން ކަމަށެވެ. އެ ބައި ފުރިހަމަކޮށް މަޖިލިހަށް ފޮނުވުމުން މަޖިލިހުގެ ތަޅުމުގައި ގޮތެއް ނިންމަން ޖެހޭ ކަމަށް ވިދާޅުވި އެވެ. އެއާ އެކު، ނަޝީދުގެ ނިންމެވުން ބަދަލުކުރައްވައި މަޖިލިހުގެ ގަވައިދުގައިވާ ގޮތުގެ މަތިން ތިން ދުވަސް ފަހުން މައްސަލަ އެޖެންޑާ ކުރީ މިދިޔަ ހޯމަ ދުވަހު އެވެ. އެކަމަކު، އެޖެންޑާ ތަރުތީބުކޮށްފައި އޮތް ގޮތުން ޖަލްސާ ނިމުނު އިރު ވެސް އެ މައްސަލައާ ހަމައަކަށް ނުދެ އެވެ.\nމިއަދުގެ ޖަލްސާ އަށް ވެސް އެކަން ވަނީ އެޖެންޑާކޮށްފަ އެވެ. ކޮމިޓީން ހުށަހަޅާ ކަންކަމުގެ އެންމެ ކުރީގައި މިފަހަރު އޮތީ ޖުޑިޝަރީ ކޮމިޓީގެ އެ ރިޕޯޓު ހުށަހެޅުމެވެ.\nޑްރަގް ކޯޓުގެ ފަނޑިޔާރު މަހާޒް (ވ) ރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމާ އެކު --- ފޮޓޯ: ރައީސް އޮފީސް\nމަހާޒަކީ ކޮން ބޭފުޅެއް؟\nމެލޭޝިއާގެ އިސްލާމިކް ޔުނިވަސިޓީން، މާސްޓަ އޮފް ކޮމްޕަރޭޓިވް ލޯ އިން މާސްޓާސް ޑިގްރީ ތައުލީމް ހާސިލްކުރައްވާފައިވާ މަހާޒް 35، ގދ. މަޑަވެލި، މޭނާ ސާނަވީ ތައުލީމް ހާސިލްކުރެއްވީ މައުހަދުންނެވެ. ގާނޫނީ ދާއިރާ އިން ފުރަތަމަ ޑިގްރީ ނެންގެވީ، ގައުމީ ޔުނިވަސިޓީ ކޮލެޖެއްގެ ގޮތުގައި ހިންގި އިރު، މޯލްޑިވްސް ކޮލެޖް އޮފް ހަޔަ އެޑިއުކޭޝަނުންނެވެ.\nދިވެހި ބަހުގެ އިތުރުން އިނގިރޭސި، އަރަބި ބަހަށް ފަރިތަ މަހާޒް ބަންޑާރަ ނައިބު އޮފީހުގެ އެސިސްޓަންޓް ސްޓޭޓް އެޓާނީ ކަމުގައި ހަތް މަހެއްހާ ދުވަހު ހުންނެވި އެވެ. އަދި ސެޕްޓެމްބަރު 7، 2008 އިން ފެށިގެން ފެބްރުއަރީ 25، 2012 އާ ހަމައަށް ހުންނެވީ ޕްރޮސެކިއުޓަ ޖެނެރަލް އޮފީހުގެ އެސިސްޓަންޓް ޕަބްލިކް ޕްރޮސެކިއުޓަރަކަށެވެ. އޭގެ ފަހުން ޑްރަގް ކޯޓުގެ ފަނޑިޔާރު ކަމުގެ މަގާމުގަ އެވެ.\nމަހާޒްގެ ގާތް ބޭފުޅަކު، ނަން ނުޖަހާ ގޮތަށް، ވިދާޅުވީ މަހާޒަކީ ނަޒާހަތްތެރި، އިލްމީ، އަދި ފޮތް ކިޔުއްވާ ކުޅަދާނަ ބޭފުޅެއް ކަމަށެވެ. އަދިި ކަންކަމުގެ ހައްލު ހޯއްދަވަން "ރަނގަޅު ސިކުނޑިއެއް" ހުންނެވި ބޭފުޅެއް ކަމަށް ވެސް އޭނާ ވިދާޅުވި އެވެ.\nމަސްތުވާތަކެއްޗާ ބެހޭ ގާނޫނުގެ ދަށުން މުޅިން އަލަށް އުފެއްދި ޑްރަގް ކޯޓަށް ބޭނުންވާ ގަވައިދުތަކާއި އުސޫލުތަކާއި ކޯޓުގެ މަސައްކަތްތައް ފަށަން ކުރަން ޖެހޭ ކަންކަން ފުރިހަމަކުރަން އިސް ފަނޑިޔާރެއްގެ ހައިސިއްޔަތުން އެ ކޯޓުގައި މަސައްކަތް ކުރެއްވީ ވެސް މަހާޒެވެ. ޑްރަގް ކޯޓުގައި މިހާރު އަމަލުކުރާ އުސޫލުތަކާއި ގަވައިދުތަކަކީ އޭނާގެ ވަރަށް ބޮޑު މަސައްކަތެކެވެ.\n"ޑްރަގް ކޯޓު އުފަން ކުރުމުގައި މަހާޒްގެ ދައުރު ވަރަށް ބޮޑު. ގާނޫނަކުން ކޯޓު އުފަން ވިޔަސް، އޭގައި ކުލަ ޖެއްސުމުގައި އުޅުއްވި ބޭފުޅަކަށް މަހާޒް ވާނެ،" ކުރިން ވާހަކަދެއްކެވި ބޭފުޅާ ވިދާޅުވި އެވެ.\nނައިބު ރައީސް ފައިސަލް ނަސީމް (ވ)، ޑްރަގް ކޯޓުގެ ފަނޑިޔާރު މަހާޒްއާ ސަލާމް ކުރައްވަނީ --- ފޮޓޯ: ރައީސް އޮފީސް\nބަންޑާރަ ނައިބުގެ އޮފީހާ ފެބްރުއަރީ 17، 2008 ގައި ގުޅިވަޑައިގެން މައިގަނޑު ގޮތެއްގައި ކުރެއްވީ އެ އޮފީހަށް އަންނަ ޖިނާއީ މައްސަލަތަކުގައި ދައުވާ ކުރެވޭނެ ކަން ނުވަތަ ނޫން ކަން ކަނޑައެޅުމާއި ޖިނާއީ މައްސަލަތަކުގައި ކޯޓުތަކުގައި ވަކާލާތު ކުރެއްވުމެވެ.\nޕްރޮސެކިއުޓަ ޖެނެރަލް އޮފީސް ގާއިމްކުރުމާ ގުޅިގެން އެ އޮފީހުގައި ޖިނާއީ މައްސަލަތަކުގެ ހުރިހާ ކަމެއްގައި ވެސް މަހާޒް ބައިވެރިވެވަޑައިގެންނެވި އެވެ. ރާއްޖޭގެ ހުރިހާ މަރުހަލާތަކެއްގެ ކޯޓުތަކުގައި ދައުލަތުގެ ވަކީލެއްގެ ގޮތުގައި ވަކާލާތު ކުރެއްވި އެއް ބޭފުޅަކީ ވެސް މަހާޒެވެ. ޕީޖީ އޮފީހުގައި އެންމެ ފުރަތަމަ އެކުލަވާލި ޕްރޮސިކިއުޝަން ގައިޑްލައިން ޑްރާފްޓް ކުރެއްވުމާއި ޖިނާއީ މައްސަލަތަކާ ގުޅުން ހުރި ގާނޫނުތައް އެކުލަވާލުމުގައި ބޮޑު ދައުރެއް އަދާކުރެއްވި އެވެ.\nކުރީގެ ރައީސް މުހައްމަދު ނަޝީދާއި ކުރީގެ ބަންޑާރަ ނައިބު ދިޔާނާ ސައީދު.\nދިޔާނާ އަކީ ކޮން ބޭފުޅެއް؟\nއިނގިރޭސި ވިލާތުގެ ލެސްޓަ ޔުނިވަސިޓީން މަތީ ތައުލީމް ހާސިލްކުރެއްވި އަދި ދިވެހި ބައެއް އަންހެނުން ނަމޫނާއެއްގެ ގޮތުގައި ބަލާ ދިޔާނާ 47، ވަނީ އިންޓަނޭޝަނަލް ހިއުމަން ރައިޓްސް އިން މާސްޓަސް އޮފް ލޯ ނަންގަވައިފަ އެވެ. ސ. ހުޅުދު އަށް އުފަން ދިޔާނާގެ ތައުލީމީ ހަޔާތަށް ބަލާއިރު ޖަޕާންގެ އޮސަކާ ޔުނިވަސިޓީ އާއި އޮސްޓްރޭލިއާގެ ޓަސްމޭނިއާ ޔުނިވަސިޓީން ވެސް ކިޔަވާވިދާޅުވި އެވެ.\nއާ ގާނޫނުއަސާސީ ހެދިއިރު ރައީސުލްޖުމްހޫރިއްޔާގެ މެމްބަރެއްގެ ގޮތުން ދިޔާނާގެ ބައިވެރިވުން އޭގައި އޮތެވެ. އޭރުގެ ރައީސް މައުމޫން އަބްދުލްގައްޔޫމްގެ ވެރިކަން ނިމި، އެމްޑީޕީގެ ކޯލިޝަނުން އެކުލަވާލި ސަރުކާރުގައި ރައީސް މުހައްމަދު ނަޝީދުގެ ކެބިނެޓްގެ ޖެންޑަ މިނިސްޓަރު ކަން ކުރެއްވި އެވެ. އަންހެނުންގެ ހައްގުތަކުގައި އޭނާގެ އަޑު ގަދަ އެވެ.\nސިޔާސީ މަސައްކަތްތަކުގައި އުޅުއްވަނިކޮށް، ބައެއް ފަހަރު ދިޔާނާ ހައްޔަރު ވެސް ކުރި އެވެ.\nސާކްގެ ސެކްރެޓަރީ ޖެނެރަލްގެ ޒިންމާ މިހާތަނަށް އުފުއްލެވި ދިވެހި ހަމައެކަނި އަންހެން ބޭފުޅަކީ ދިޔާނާ އެވެ.\nގާނޫނީ މަސައްކަތަށް ބަލާއިރު އޮގަސްޓް 2004 އިން މެއި 2007 އަށް ދިޔާނާ ހުންނެވީ ބަންޑާރަ ނައިބު އޮފީހުގެ އެގްޒެކްޓިވް ޑިރެކްޓަރަކަށެވެ. އޭގެ ކުރިން 2001 އިން 2004 އާ ހަމައަށް އެ އޮފީހުގެ ސްޓޭޓް އެޓާނީ ކަން ކުރެއްވި އެވެ.\nދިވެހި ބަހުގެ އިތުރުން އިނގިރޭސި އާއި ޖަޕާން ބަސް ދެނެވަޑައިގަންނަވާ ދިޔާނާ ކޯޓުތަކުގައި ވަކާލާތު ކުރެއްވުމުގެ އިތުރުން މަޖިލިހަށް ހުށަހެޅި ބައެއް ބިލްތައް ޑްރާފްޓް ކުރެއްވި އެވެ. މައުމޫން ސަރުކާރުން އިއުލާންކުރި އިސްލާހީ އެޖެންޑާގެ ބައެއް ސިޔާސަތުތައް ކަނޑައެޅުމުގައި ދިޔާނާގެ ބައިވެރިވުން ވެސް އޮތެވެ.\nދިޔާނާގެ ފިރިކަލުން އަދި ރައްޔިތުންގެ މަޖިލިހުގެ ކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ސިފަކުރެއްވި ގޮތުގައި ދިޔާނާއަކީ "ތައުލީމީ ގޮތުން ވަރަށް މޮޅު، ތަޖުރިބާ ހުރި ބޭފުޅެކެ"ވެ. އަދި އަންހެނުންގެ ތެރެއިން ސުޕްރީމް ކޯޓު ކަހަލަ ކޯޓެއްގެ ބެންޗަށް ނެގޭނެ އެންމެ ރަނގަޅު ބޭފުޅަކީ ވެސް ދިޔާނާ ކަމަށް ވިދާޅުވި އެވެ.\n"ރައްޔިތުން ގަބޫލުކުރޭ ދިޔާނާއަކީ ގާބިލް ބޭފުޅެއް ކަމަށް،" ޖާބިރު ވިދާޅުވި އެވެ.\nއޭނާ ގަބޫލުކުރައްވާ ގޮތުގައި ރާއްޖޭގައި އަންހެންނަށް ވެސް މަތީ މަގާމުތަކުން ޖާގަ ލިބެން ޖެހެ އެވެ.\nޖާބިރުގެ އަނބިކަނބަލުން ދިޔާނާ ސައީދު.\nގޮތެއް ނުނިމި އަދި ލަހެއް ނުވޭ!\nމަޖިލިހުގެ މެޖޯރިޓީ ލީޑަރު އާޒިމް ވިދާޅުވީ ދިޔާނާ އާއި މަހާޒްގެ މައްސަލާގައި މަޖިލިހުގެ ތެރެއިން ލަސްކަމެއް އުޅޭ ކަމަށް ގަބޫލުނުކުރައްވާ ކަމަށެވެ. އެމްޑީޕީން ބޭނުންވަނީ އެ މަގާމަށް އެންމެ އެކަށީގެންވާ އަދި ގާބިލް ބޭފުޅަކު އައްޔަން ކުރަން ކަމަށް ވެސް އޭނާ ވިދާޅުވި އެވެ.\n"އެޖެންޑާ 19 ވަރަށް ތަފާތު ވާނެ. އަވަސް އަރުވާލައިގެން ކަންކަން ކުރުމުގެ ނަތީޖާ ކުރިން އޮތީ ފެނިފައި. އެހެންވީމަ އެމްޑީޕީން ކަމެއް ނިންމާނީ ވަރަށް ވިސްނާފައި،" އާޒިމް ވިދާޅުވި އެވެ.\nމަޖިލިހުގެ ސުޕަ މެޖޯރިޓީ ބިނާވެފައި އޮތް އެމްޑީޕީގެ 65 މެމްބަރުން ވޯޓުން ދޭނެ ގޮތެއް އަދި ނުނިންމަ އެވެ. އެކަމާ ބެހޭ ގޮތން އެމްޑީޕީ ޕާލަމެންޓްރީ ގްރޫޕްގެ ބައްދަލުވުމެއް ވެސް ބާއްވާފައެއް ނުވެ އެވެ. އެނގިފައިވާ ގޮތުގައި، އެމްޑީޕީން ތްރީ ލައިން ވިޕެއް ނެރޭނީ އެންމެ ފަހު ވަގުތު އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް ދިޔާނާ ސައީދު މަޖިލީހުގެ މެމްބަރުން ޖުޑީޝަރީ މެމްބަރު އަލީ އާޒިމް މެމްބަރު އަބްދުﷲ ޖާބިރު (ކާށިދޫ) ގާޒީ މަހާޒް އަލީ ޒާހިރު


ވާހަކަ: މޭގައި މަގޭ ފިރުމާލަދީ…. – ސާދަ ވަނަ ބައި - DhiDaily\nވާހަކަ: މޭގައި މަގޭ ފިރުމާލަދީ…. – ސާދަ ވަނަ ބައި\nލިޔުނީ: ނިރު، ޝާމް\nޑިސެމްބަރ 26, 2021\nސާދަ ވަނަ ބައި\nޒާއިއަށް މިކޮޅަށް އާދެވޭނެ ގޮތެއް ވެސް ދެން ނޯންނާނެހެން ހީވަނީ އަވަހަކަށް! ދޯ!“ ޒިވިޔަންގެ އަޑުގައިވަނީ މޮޅިވެރިކަމެވެ.\n”އަހަރެން މި ކޮޅުގައި މަންމަ ބަލަހައްޓާނަން! ތިކޮޅުގައި ޒިވިޔަންއަށް ވެސް ތި އޮތީ ބަލި މީހަކު ބަލަން ޖެހިފަނު. އެކެއްވެސް ނޫން! ނޭނގެ ތިނެއް ނޫން ކަމެއް ވެސް!“ ޒާއިރާ ޖަހައިލީ ހިނިގަނޑެކެވެ.\nދެމީހުން ވާހަކަ ދައްކަން އިރުކޮޅަކު ތިއްބެވެ. ފޯނު ބާއްވަމުން ވެސް ޒާއިރާ އެދުނީ ހިރާއަށް ރަނގަޅަށް އަޅާލުމަށެވެ. ހިރާގެ ކަންކަމުގައި ފަރުވާ ކުޑަ ނުކުރުމަށެވެ. އެހެންކަން ކޮށްދޭންވީ އާތިފުބެއަށް ޓަކައި އެކަނި ނޫން ކަމަށެވެ. ޒާއިރާ އާއި ޒިވިޔަންއަށް ޓަކައި ވެސް މެއެވެ. ބައެއް ފަހަރު ޒާއިރާ ދައްކާ ވާހަކަ ޒިވިޔަންއަށް ފަހުމު ވަނީ ވަރަށް ކުޑަކޮށެވެ.\nއިރުކޮޅެއް ކޮށްލާފައި ޒާއިރާ ދެން ގުޅީ އަނެއްކާވެސް ހިރާ އަށެވެ. އޭރު ހިރާ އުޅެނީ ފާޚާނާގައެވެ. ނަސީބަކުން މިއަދު ހޮޑެއް ނުލެވެއެވެ. ދެ ފަހަރަކު އޯކަށް ދެމުނު ނަމަވެސް ހޮޑު ނުލެވި ސަލާމަތް ވެއްޖެއެވެ. ފަހަރެއްގައި ރޭގައި ބޮވުނު ސޫޕަކުން ކަމަށް ވެސް ވެދާނެއެވެ. އިއްޔެއަށްވުރެ ގައިގަ ވަރު ވެސް މިއަދު ތަންކޮޅެއް ރަނގަޅެވެ. ހިރާ ހުރީ ހަމަ ޖެހިފައެވެ. ފާޚާނާއިން ނިކުތްއިރު ޒާއިރާ ގުޅާފައި ދެ ކޯލް މިސް ވެފައި އޮތެވެ. އެހެންނަމަވެސް ޒާއިރާއަށް ހިރާ ގުޅީ ނަމާދުކޮށް ނިމިގެންނެވެ.\nދެމީހުން ވަގުތު ކޮޅަކަށް ވާހަކަ ދެއްކުމަށް ފަހު ޒާއިރާ އޭނަގެ އަސްލު މަގުސަދަށް އެނބުރުނެވެ.\n”ހިރާ! މަންމަމެނަށް ހިރާ ނަހަލާލަށް ބަލިވެ އިންކަން އެނގިއްޖިއްޔާ ވަރަށް ދެރަވާނެ ދޯ!“ ޒާއިރާގެ ޖުމުލަ އަޑުއިވުމުން މިފަހަރު ހިރާ ވަކި ޖަވާބެއް ނުދެއެވެ. ޒާއިރާ އެހެން ނޭހިޔަސް އެއީ އެންމެނަށް ވެސް އެނގި ކަށަވަރުވާނެކަމެކެވެ.\n”މަންމަމެނަށް ކޮންމެ ފަދަ ގޮތެއް ވެސް ވެދާނެ ދޯ! ފަހަރެއްގައި އަމިއްލައިން ….. “ ޖުމުލަ ފުރިހަމަ ނުކޮށް ދޫކޮށްލީ ޒާއިރާ ހަމަ ގަސްތުގައެވެ.\n”ނޫން، ނޫން!“ ހިރާއަށް ބާރަކަށް ބުނެވުނެވެ.\n”ހިރާ، ހިރާ ކިހިނެއް ތި ދަރިފުޅު ބަލާނީ ވެސް! މުޔައްސިރެއް ނާންނާނެ ހިރާއާ އިންނާކަށް! އަންނަން އޭނަ ބޭނުންވިޔަސް ނާދެވޭނެ! އެހެންނޫނަސް އޭނަ ހިރާއަށް ތިވަރުގެ ލަނޑެއް ދޭނީ ލޯބި ވެސް ނުވާތީނު!“ އަނެއްކާވެސް ޒާއިރާ ދޫކޮށްލީ ވިހަގަދަ ބަސްތަކެކެވެ.\n”ޒާއިރާއްތާ، އަހަރެން…..“ ހިރާއަށް ވާހަކައެއް ނުދެއްކުނެވެ. ތެދެކެވެ. ހިރާ އެ ދަރިފުޅު ބަލާނީ ވެސް ވަކި ކިހިނެއްހެއްޔެވެ! މަންމަމެނަށް މިކަން އެނގޭ ދުވަހަކުން އެމީހުން….. އެމީހުން ….. ދެން ކަންތައް ވާނެ ގޮތް ހިތަށް އެރުމުން ހިރާއަށް ވިސްނައިގަންނަން ވެސް ނޭނގުނެވެ.\n’އަހަރެން ދެންތަ ރަނގަޅު ޚިޔާލެއް!“ ޒާއިރާ މި ފަހަރު ވާހަކަ ދެއްކީ އޯގާތެރި އަޑަކުންނެވެ. ހިރާ އޮތީ އަޑުއަހާށެވެ.\n”ދަރިފުޅު ވިހާފަ ގެނޭ ޒާއިރާއްތައަށް! އެއްވެސް މީހަކަށް ނޭނގޭނެ ހިރާ ވިހޭކަމެއް! އެ ހުރިހާ ކަމެއް އަހަރެން ހަމަ ޖައްސާނަން!“\nޒާއިރާގެ އަޑު އިވުމުން ހިރާގެ ބަސް ހުއްޓުނެވެ. މިއިވެނީ ކޮންކަހަލަ އަޖާއިބު ކުރުވަނިވި ބަސްތަކެއްހެއްޔެވެ! އަނެއްކާ ޒާއިރާ ހުރީ ހަމަ ހޭގައިހެއްޔެވެ!\n”މިވަގުތު ޖަވާބު ނުދިނަސް އެންމެ ރަނގަޅޭ! ވިސްނާލާފަ ޖަވާބުދީ! ވަރަށް ރަނގަޅަށް ވިސްނާތި!“ ޒާއިރާ ވާހަކަ ދެއްކީ ވިސްނުންތެރިކަމާއެކުގައެވެ.\n”އަދި އެއްވާހަކަ!…… “ ކުޑަކޮށް ފަސްޖެހުމަށްފަހު ޒާއިރާ ބުންޏެވެ.\n”ހިރާ މިކަން ކޮށްދީފިއްޔާ ދުނިޔޭގެ ބޭނުން ތަނަކުން ބޭނުން އެއްޗެއް ކިޔެވޭނެ ގޮތް ހިރާއަށް ހަދައިދޭނަން،…. ނުވަތަ …. ނުވަތަ ބޭނުން ވަރަކަށް ލާރި ދޭނަން! ….. ދެ ގޮތުން ކުރެ ބޭނުން ގޮތެއް ބުނާތި!“\nއެހިސާބަށް ބުނެފައި ހިރާގެ ޖަވާބަކަށް އިންތިޒާރުކުރުމެއްނެތި ޒާއިރާ ފޯނު ބޭއްވީއެވެ. ބުނަންޖެހޭ ވަރަށް މުހިންމު ވާހަކައެއް ނުބުނެ ފޯނު ބޭއްވުނުކަން ހަނދާން ވުމުން ޒާއިރާ އަލުން ގުޅިއެވެ. އެކަމަކު އޭރު ހިރާ ފޯނު ނިންވައިލިއެވެ.\nދިވެހިން ޢާންމުކޮށް ކިޔާ ގޮތަށް، ބައްޕަ ކަށަވަރުނުވާ ކުއްޖަކު ވިހަން ޖެހުމުން ހިތަށް ލިބިފައިވާ އަނިޔާއަށް ވުރެ ޒާއިރާ މިދެއްކި ވާހަކައަކުން ހިރާ ވިސްނަން ޖެހުނު ވިސްނުން މާބޮޑެވެ. އެ ދެއްކި ވާހަކައިގެ ކޮންމެ ލަފުޒެއް ކޮންމެ އަކުރެއް ހިރާގެ ހިތަށް ވަންނަމުން ދިޔައީ ތޫނު ކަށިތަކެއް ހެންނެވެ. އެންމެ ފަހުން ޒާއިރާ ދެކެ ހިރާ އައީ އަމަށަކު ރުޅިއެއް ނޫނެވެ. ކޮންމެ ގޮތަކަށް ލިބުނަސް މިއީ ހިރާގެ ލެއެވެ. ހިރާގެ ދަރިއެކެވެ. ޒާއިރާ ދަރިން ބޭނުންވަނީ އެހެން މީހުން ހޯދީމާ ހެއްޔެވެ! އަމިއްލައިން ދަރިން ހޯދުން އުދަނގުލިއްޔާ ދަރިންގެ ވާހަކަ ނުދެއްކީމަ ވީނޫންހެއްޔެވެ! އައިރުޅިން ބޮޑު ޗޮކެއްވެސް ކަނޑާލެވުނެވެ. ކޮންމެ ގޮތެއްވިޔަސް ހިރާގެ ދަރިފުޅު އެއީ ހަމަ ހިރާގެއެވެ. އެދަރިފުޅު ދޭނެ މީހެއް ގެންގުޅޭނެ މީހެއް ހިރާ ނޫނީ ނުހުންނާނެއެވެ.\nފޯނު އެއްފަރާތަކަށް ހޫރާލުމަށްފަހު ހިރާ އެނބުރިލީ އެނދުގެ ބިއްދޮށަށެވެ. ކައިރީގައި އޮތް ކަންނޭލުގައި ބައްދައިލިއެވެ. ދެން ދެލޯ މަރައިލުމުން ވަރަށް ފަސޭހައިން ނިދިއްޖެއެވެ.\nހިރާއަށް ހޭލެވުނީ ޒިވިޔަން ދޮރުގައި ޓަކިދެމުން ހިރާއަށް ގޮވާ އަޑަށެވެ. މަޑުމަޑުން ތެދުވުމުން ވެސް ބޯހުރީ ބަރުވެފައެވެ. އެނބުރުން އަރާކަހަލަ ގޮތެއް ވެފައެވެ. ނިތްކުރީގައި އިނގިލިތަކުން ފިރުމަމުން ދެލޯމަރާލަމުން ކުރިއަށް ހިނގައިގަތެވެ. ދޮރުހުޅުވައިލިއިރު ކުރިމަތީ ޒިބިޔަން ހުރިތަން ފެނުމުން އެމޫނަށް ވެރިވީ ލަދުވެތިކަމެވެ. މޫނުމަތިން އަތް ދުރުކޮށްލާ ކައިރިކުރެވިފައިހުރި ދެބުމަ ރަނގަޅުކޮށްލަމުން އިސް އުފުލައި ޒިވިޔަންއަށް ބަލައިލީ އޮޅުން ފިލުވަންވެގެންނެވެ.\n”ޝާދިޔާއްތަ އެބަ ގުޅާ! ހިރާގެ ފޯނު ކޮބާހެއްޔޯ! ބަލީހެއްޔޭ ވެސް އެހި!“ އަނެއްކާވެސް ހިރާ ބަލައިލީ ޒިވިޔަންއަށެވެ. އެ ދެލޮލުގައިވަނީ ހާސްކަމެވެ. ގޮތް ހުސްވުމެވެ. އަހަންނަށް އެހީވެދޭށޭ އެ ބެލުމުން ބުނާކަހަލައެވެ. ހިރާގެ މޫނުމަތިން ފެނުނީ ބިރުގެންފައިވާ ކަމުގެ ނިޝާނެކެވެ.\n”އަހަރެން ބުނިން ބައްޔެއް ނޫނޭ! ފަތިހު ހޭލާފަ އަލުން ނިދީކަމަށޭ ވާނީ!…. ގުޅާބަލަ!“ ޒިވިޔަން ހިނގައިގަތީ ދުރަށެވެ.\nހިރާ ގޮސް ފޯނުނަގައިގެން މަންމައަށް ވައިބަރ އިން ގުޅައިލިއެވެ. އެކަމަކު ކޮޓަރި ބޭއްވީ ކުޑަކޮށް އަނދިރިކޮށެވެ. މަންމަ އެ ސުވާލު ކުރި ވެސް މެއެވެ. ހިރާގެ މޭ ނެގިނެގިފައި ޖެހެއެވެ. އެހެންވެ ހިރާ މާގިނަ ވާހަކަ ދާއްކާކަށް ނަހަދައެވެ. ބައްޕަގެ ވާހަކައާ ގޭތެރޭގެ ބައެއް ވާހަކަ އެހުމަށްފަހު ސައިހަދަން ވަންނަން ވެއްޖެ ކަމަށް ބުނެފައި ބޭއްވިއެވެ. އެވަރު ވެސް ޝާދިޔާއަށް ފުދެއެވެ. ދަރިފުޅު ހެޔޮހާލުގައި ދުނިޔޭގައި އެބަހުރިކަން ޔަގީން ވުމުންނެވެ.\nމަންމަ ކައިރީ ސައިހަދަން ދާންވެއްޖެ ވާހަކަ ބުނީ އަވަހަށް ފޯނު ބާއްވަން ވެގެންނެވެ. ފޯނު ކުރުކޮށްލާފަ އަނެއްކާވެސް ހިރާ ފޯނު ނިއްވައިލިއެވެ. މިހާރު ދެން ޒާއިރާއާ ވާހަކަދެއްކުން ހިރާއަކަށް ފަސޭހައެއް ނުވާނެއެވެ. އެ ނޫނީ ދެން ގުޅާނެ މީހަކު ނުހުންނާނެއެވެ. އެކިކަހަލަ ޚިޔާލުގައި އަނެއްކާވެސް ހިރާ އޮށޯތީއެވެ.\nހިރާ ނުނިކުންނަކަން އެނގުމުން އިރުކޮޅަކަށް ޒިވިޔަން މަޑުކުރިއެވެ. ދެން ކުރީ ދުވަހު އޯޑަރ ކުރި ސޫޕަށާ އިތުރު ދެތިންވައްތަރުގެ ކާތަކެއްޗަށް އޯޑަރދީގެން ގެނައެވެ. ކާތަކެތި ލިބުމުން ހިރާއަށް ގޮވައިގެން ބޭރަށް ނެރެ ކާން ބޭންދިއެވެ. މިއަދު ވެސް ޒިވިޔަންއަށް ފެނުނީ ކޮންމެ އެއްޗެއްގެ ވަސް ބެލުމަށްފަހު ހިރާ ކުރީދުވަހު ބުއި ވައްތަރުގެ ސޫޕު ތަށި ބުއިތަނެވެ. ހިރާއަށް ކަމު މިދިޔައީ މި ސޫޕުތާއެވެ. ހިރާގެ ކޮންމެ ހަރަކާތަކަށް ވަކިވަކިން ސަމާލުކަން ދީގެން ބަލަން އިން ޒިވިޔަންގެ ހިތުގައި އުފެދުނީ ކުލުނުވެރިކަމެވެ. ހިރާއަކީ ދުނިޔޭގެ ތަޖުރިބާ މަދު ޅަ ކުއްޖެކެވެ. ހިރާ ދެކެ ރުޅިއައިސްގެން އުޅުމުގެ ބޭނުމެއް ނެތެވެ. އެއޮތް ރީތި ޅަދޮނޅު ކުއްޖާއަށް ވެފައި ހުރި ގޮތް ދެކިބަލާށެވެ. މުޅިން ބަލިކޮށްލައިފިއެވެ. މާބަނޑުވުމަކީ ހާދަ އެހެންކަހަލަ ކަމެކެވެ. ބަފައިންގެ މައްޗަށް މައިން އިސްވީ މި ހާލުގައި މައިން އުޅޭތީހެއްޔެވެ!\nހިރާ ސޫޕުތަށި ހުސްކޮށްލިތަން ފެނުމުން ޒިވިޔަން ހީނލިއެވެ. އަދި ތެދުވެގެންގޮސް ފްރިޖުން ފެންފުޅިއެއް ގެނެސް ހިރާއަށް ފެންތައްޓެއް އަޅައިދިނެވެ. ހިރާ ބަލައިލީ ޒިވިޔަންގެ މޫނަށެވެ. އެވަރުގެ ކުޑަކުޑަ ކަމެއްވެސް އަމިއްލައިން ކުރާހާ ހިއްވަރެއް މިއަދު ހިރާ ގަޔަކު ނެތެވެ. ބަލިވެ އިނުމަކީ ކިހާވަރެއްގެ ކަމެއްކަން ހިތަށް ވެސް ނުގެނެވި ހުއްޓާ ބަލިވެ އިނުމުން ހިރާ ހުރީ މެންޓަލީ ވެސް މުޅިން ބަލިކަށިވެފައެވެ. ޒިވިޔަން އިއްޔެރޭ އެހާވަރަށް ރުޅިއައިސްގެން އުޅެފައި މިއަދު މިފެނުނީ އެހާމެ އޯގާތެރިކޮށެވެ. ހިތަށް އެރި އެއްޗަކުން ހިރާގެ ލޮލުން ހޯސްލާފައި ކަރުނަ އޮހިގަތެވެ. އެތަން ފެނުމުން ޒިވިޔަންގެ ހިތް މަޑުކަފަކޮޅަކަށް ވެ ހިތަށް ވަރަށް ތަދުވެއްޖެއެވެ. މަޑުމަޑުން ތެދުވެގެން އައިސް ހިރާގެ ބޯ ގެނެސް ގަޔަށް ލައްކޮށްލިއެވެ. ހިރާގެ އެއްވެސް ގަދަހެދުމެއް ނެތެވެ. ޒިވިޔަން މަޑުމަޑުން ހިރާގެ ބުރަކަށީގައި ފިރުމައިލިއެވެ. ހިރާ އެއްވެސް އެއްޗެއް ނުބުނެއެވެ.\nއިރުކޮޅަކުން ޒިވިޔަން އަލުން ގޮސް ކުރިން އިންތަނުގައި އިށީނެވެ. އަދި ކައިރީގައި ހުރި ކާތަށިން ދެތިން ސްޕެގެޓީކޮޅެއް ތައްޓަށް އެލުމަށްފަހު އުލާ ސަމުސާ ނެގިއެވެ. އެހެންނަމަވެސް އެންމެ އެތިކޮޅެއް ވެސް އަނގަޔަކަށް ނުލައެވެ.\n”ހިރާ ވާހަކައެއް އަހަންތަ!“ ހިރާއާ ދިމާއަށް ބަލައިވެސް ނުލާ އިނދެ ޒިވިޔަން ކުރި ސުވާލުން ހިރާ ދިޔައީ ސިއްސައިގެންނެވެ. އެހެންނަމަވެސް ވަކި ޖަވާބެއް ނުދީ އިސްޖަހާލައިގެން އިނީއެވެ.\n”ތީ ހިރާގެ ރުހުމުގައި ހިނގި ކަމެއްތަ!“ މިފަހަރު ޒިވިޔަން ވާހަކަ ދެއްކީ ހިރާގެ މޫނަށް ބަލަން އިނދެއެވެ. އެހެންކަމުން ހިރާ އާނއެކޭ ބުނީ ބޮލުންނެވެ. ދެން އިތުރަށް ޒިވިޔަން އަހާނެ އެއްޗެއް ނެތެވެ. ހިރާއަކީ އެހާ ވިއަޔާ ނުދާކުއްޖެކޭ އެއްފަހަރުވެސް ޒިވިޔަން ހިތަކަށް މީގެ ކުރިއަކުން ނާރައެވެ. ތައްޓަށް އެޅި ސްޕެގެޓީކޮޅު ކައި ހުސްކޮށްލުމަށްފަހު ޒިވިޔަން ތަށިހިފައިގެން ސިންކާ ދިމާއަށް ހިނގައިގަތެވެ.\n”މުޔައްސިރު ބުނީ….“ ހިރާގެ އަޑު އިވުމުން ޒިވިޔަންގެ ފައި ބިންމަތީ ހަރުލި ކަހަލައެވެ. ކުރިއަށް ނަގަނަގާ ހުރި ފިޔަވަޅު ވެސް ތަތްވެއްޖެއެވެ. އެކަމަކު ފަސް އެނބުރިއެއް ނުބަލައެވެ. އަދި އިތުރު ސުވާލެއް ވެސް ނުކުރެއެވެ. އަޑުއަހަން ހުރީއެވެ.\n”މުޔައްސިރު ބުނީ ކޮންމެ އަންހެން ކުއްޖަކާ ފިރިހެން ކުއްޖަކުވެސް ކައިވެނި ކުރުމުގެ ކުރިން އެ ތަޖުރިބާ ކުރެޔޯ!….. އެހެންވެ!“ ހިރާގެ އަޑުން މިފަހަރުވެސް ފާޅުވީ މައުސޫމުކަމެވެ. ޒިވިޔަންގެ މުށްކެވިގެން ދިޔައެވެ. ކޮންފަދަ ނުބައި އިންސާނެއްހެއްޔެވެ! ބައެއްގެ ޅަދަރިއަކަށް އެދިނީ ކޮންފަދަ ބޮޑު އަނިޔާއެއްހެއްޔެވެ! ހިރާ އެ ރުހުނީ އޭނަ ދެއްކި ލޯބީގެ ދަޅާގައި ޖެހި ދެއްކި ދޮގު ވާހަކަތަކަށް ހެއްލިގެންނެވެ. ދުނިޔޭގައި މަކަރުވެރިން ވެސް ތިބެއެވެ. އެކަމަކު ….. ޒިވިޔަންއަށް ދަތްކުނޑި ވިކައި ލެވުނެވެ.\nހިފައިގެން ތެދުވި ތަށިތައް ސިންކަށް ލުމަށްފަހު ޒިވިޔަން އައިސް އިށީނެވެ.\n”ހިރާއަށް ހީވޭތަ މުޔައްސިރު ހިރާ ދެކެ ވަނީ ތެދުވެރި ސާފު ލޯބިހެން!“ ހިރާ އެއްވެސް ޖަވާބެއް ނުދެއެވެ. ހިރާއަށް އެ ސުވާލަށް ދޭނެ ޖަވާބެއް ކަނޑައެޅުން އަދިވެސް އުދަނގުލެވެ. މީގެ މަހެއްހާ ދުވަސް ކުރިނަމަ އެ ސުވާލަށް ފަސޭހަ ކަމާއެކު ހިރާ ޖަވާބު ދިނީހެވެ.\n”ހިރާ ގަބޫލުކުރިޔަސް ނުކުރިޔަސް އެއީ މަކަރުވެރިއެއް! ކެހިވެރިއެއް! އަދި ދޮގުވެރިއެއް ވެސްމެ!“ ޒިވިޔަންގެ އެވާހަކައަކީ ދޮގެކޭ ހިރާއަކަށް ބުނެވޭކަށް ނެތެވެ. ހަގީގަތް ފެންނަން އޮތުމުންނެވެ.\n”ދޭ، ގޮސް އޮށޯވެލާ!“ އޯގާތެރިކަން އެކުލެވިފައިވާ އެހެނަސް އަމުރެކެވެ.\nTags: ވާހަކަމޭގައި މަގޭ ފިރުމާލަދީ\nޖެނުއަރީ 23, 2022\nވާހަކަ: މޭގައި މަގޭ ފިރުމާލަދީ…. – ސަތާރަވަނަ ބައި\nވާހަކަ: މޭގައި މަގޭ ފިރުމާލަދީ…. – ސޯޅަވަނަ ބައި\nވާހަކަ: މޭގައި މަގޭ ފިރުމާލަދީ…. – ފަނަރަ ވަނަ ބައި\nޖެނުއަރީ 3, 2022\nއަމިއްލައިން އަކީ ބޭނުން ކުރާ ބަހެއް ނޫން އޭގެ ބަދަލުގައި ބޭނުން ކުރާނީ އަމިއްލައަށް


Hahjuverinnah dhen libeynee AC kuri kuda!\nހައްޖުވެރިންނަށް ދެން ލިބޭނީ އެއާކޯން ކުރި ކުޑަ!\nމުހައްމަދު ހާމިދު ސަޔީޣް އިންވެންޓް ކުރި އެއާކޯން ކުރި ކުޑަ ތައާރަފް ކުރަނީ. ފޮޓޯ: ސައުދީ ގެޒެޓަް\nޙައްޖަށްދާ މީހުންނަށް އެންމެ ބޮޑު ވޭނެއް ތަހަައްމަލު ކުރަން ޖެހެނީ ސައުދީ އަރަބިއްޔާގެ ގަދަ ހޫނުގެ ސަބުންނެވެ. އެކަމުގެ ސަބަބުން ހައްޖާޖީންގެ އެތައް ބަޔަކަށް ކޮންމެ އަހަރަކު ހޮސްޕިޓަލުތަކުގައި ފަރުވާދޭން ޖެހެއެވެ. އެެ ގައުމުގެ ފިނިހޫނުމިން މިހާރުވެސް 40 ޑިގްރީ ސެލްސިއަސްގައި ހުރި އިރު ހައްޖު މޫސުމުގައި އަދި މިއަށްވުރެ ހޫނު ގަދަވާނެ ކަމަށް މޫސުމާ ބެހޭ އިދާރާތަކުން ލަފާ ކުރެއެވެ.\nއެކަމާ ދޭތެރޭ ފުންކޮށް ވިސްނި އެކަކީ މައްކާގެ އިންޖިނޭރެއް ކަަމަށްވާ މުޙައްމަދު ހާމިދު ސަޔީޣް އެވެ. އޭނާ ވަނީ ހައްޖާޖީންނަށް ލުޔެއް ލިބޭނެ ގޮތެއް އެންމެ ފަހުން ހޯދާފަ އެވެ. ސަޔީޣް އުފެއްދީ ކުޑަ ހަރަދެއް ހިނގާ އެހާމެ ލުއި، އެއާކޯން ކުރި ކުޑައެކެވެ.\nއެއާކޯން ކުރި ކުޑަ ރަސްމީކޮށް ތައާރަފް ކުރަން ބަނދަރުމަތީ ރަށް ޖިއްދާގައި އިއްޔެ ބޭއްވި ހަފުލާއެއްގައި ސަޔީޣް ބުނީ އެނާ ފުރަތަމަ ވިސްނީ ކުޑަައިިގައި ފަންކާއެއް ހަރުކުރަން ކަމަށެވެ. ފަންކާގެ ބަދަލުގަައި ސީދާ އެއާކޯން ހަރުކޮށްގެން އުފެއްދި ކުޑައިގެ ތައާރަފްގައި އޭނާ ބުނީ އެކުޑައިގައިވާ ބެޓެރީ ކަރަންޓުގެ އިތުރުން އަވިން ވެސް ޗާޖް ކުރެވޭނެ ކަމަށެވެ.\n"މި ވަރަށް ލުއިވާނެ ، ބަރުދަނުގައި ހުންނާނީ އެންމެ 610 ގްރާމް. ހުންނާނީ ދެ ސްޕީޑަކަށް އެނބުރޭ ފަންކާއެއް. ކުޑައިގެ ފޮތިގަނޑުގެ ދަށުގައި ހަރުުކޮށްފައިވާ ކޮންމެ ފެންފުޅިއެއް ވެސް ފަސޭހަކަމާ އެކީ ގުޅާ ލެވޭ އިރު ސްޕްރިންކޫލާ ތަކަށް ފެން ފޮނުވަން ހުންނާނީ އަތު ބުންބާއެއް،" ސަޔީޣް ބުނި ކަމަށް ސައުދީ ގެޒެޓް ނޫހުގެ ހަބަރުގައި ވެއެވެ.\n" މައްކާ އަމްރެއްލާ" ގެ ނަމުގައި ސަޔީޣް އިންވެންޓް ކުރި ފަންކާ ޗައިނާގައި އުފައްދައިގެން މިހާރު ވަނީ އޭގެ ޝިޕްމަންޓްތައް ޖިއްދާއަށް ގެންގޮސްފައެވެ. އޭނާ ބުނެފައިވާ ގޮތުގައި ފިނިހޫނުމިން މަތިވުމުގެ ސަބަބުން ﷲ ގެ މެހުމާނުންނަށް ދަތިތައް ކުރިމަަތިވާނެތީ ހައްޖު މޫސުން ފެށުމުގެ ކުރިން ފަންކާތައް ލިބޭނެ ގޮތް ހަދަން ވަރަށް ބުރަކޮށް މަސައްކަތް ކުރަން ޖެހުނެވެ.\n"އަހަރެމެން ކަށަވަރު ކުރިން މީގެ އަގުވެސް މީހުންނަށް އަތްފޯރާ ވަރުގެ އަގަކަށް ވާނެކަން،" ސަޔީޣް ބުނި ކަމަށް ސައުދީ ގެޒެޓް ނޫހުގައި ވެއެވެ.


05 ޖޫން 2020 - 09:37 1 comment\nމިދިޔަ އަހަރު ރިލީޒްކުރި ފިލްމު "ގަލީ ބޯއި" ގައި ރެޕާއެއްގެ ރޯލުން ބޮލީވުޑަށް ތައާރަފުވި 29 އަހަރުގެ އެކްޓަރުގެ ލަވައިގެ ނަމަކީ "ދޫޕް" އެވެ. ވީޑިއޯއާ އެކު ވެސް ނެރުނު ލަވައިގެ ޅެން ވެސް ހަދާފައި ވަނީ އުންމީދީ އެކްޓަރެވެ.\n"ދޫޕް" ގެނެސްދީފައި ވަނީ ޑޯގީކުން ޕްރޮޑިއުސްކޮށްގެންނެވެ.\n"ގަލީ ބޯއި" ގައި ދައްކުވައިދިން އެކްޓިންއާ އެކު ސިދާތަށް ގިނަ ހުށަހެޅުންތަކެއް ލިބެމުން އަންނަ އިރު، ދެން އެންމެ އަވަހަށް ރިލީޒްވާނެ އޭނާގެ ފިލްމަކީ "ބަންޓީ އޯރް ބަބްލީ 2" އެވެ. މި ފިލްމުގެ ކާސްޓްގައި ޝަރުވާރީ އާއި ރާނީ މުކަރްޖީ އާއި ސައިފް އަލީ ޚާން ވެސް ހިމެނެ އެވެ.\n"ރާދޭ" ގައި ސާޖިދު-ވާޖިދުގެ ދެ ލަވައެއް\nމިދިޔަ ހޯމަ ދުވަހު ހާޓްއެޓޭކެއް ޖެހިގެން މަރުވި ވާޖިދު ޚާނާއި އޭނާގެ ބޭބެ ސާޖިދު ޚާނާ އެކު ހިއްސާވެގެން ހަދާފައިވާ ދެ ލަވައެއް ސަލްމާން ޚާންގެ ކުރިއަށް އޮތް ފިލްމު "ރާދޭ" ގައި ހިމެނޭނެ ކަމަށް ރިޕޯޓްތައް ބުނެފި އެވެ.\nބޮލީވުޑް ހަންގާމާ އިން ބުނިގޮތުގައި ޖުމްލަ ފަސް ލަވަ ހިމެނޭ ފިލްމަށް ސާޖީދު-ވާޖިދު ހަދައިދިން ދެ ލަވައިގެ ތެރެއިން އެއް ލަވަ އަކީ "ރާދޭ" ގެ ޓައިޓްލް ލަވަ އެވެ. އަނެއް ލަވަ އަކީ ލޯބީގެ ލަވައެކެވެ.\nމި ފިލްމުވެގެން ދާނީ ވާޖިދު ހިއްސާވާ މިއުޒިކެއް ފިލްމަކުން އިވޭނެ ފަހު ފިލްމަށެވެ. އޭނާ އާއި ބޭބެ ސާޖިދަކީ އެކީގައި މަސައްކަތްކުރަމުން ދިޔަ ދެ މިއުޒިކް ޑައިރެކްޓަރުންނެވެ. އެގޮތުން ވަރަށް ގިނަ ފިލްމުތަކަށް މިހާތަނަށް ރީތި އެތައް ލަވައެއް ހަދައި ދީފައިވެ އެވެ.\nޕްރަބޫދޭވާ ޑައިރެކްޓްކުރާ "ރާދޭ" އަކީ ކުރިން މިދިޔަ ފިތުރު އީދުގައި ގެނެސްދޭން އޮތް ފިލްމެކެވެ. އެކަމަކު ލޮކްޑައުންއާ ހެދި އެކަން ވާ ގޮތް އޮތީ ނުވެފަ އެވެ.\nމަނޫޝީ "އެޑިޑާސް" ގެ އެމްބެސެޑެރަކަށް\nކުޅިވަރު ސާމާނު އުފައްދާ މަޝްހޫރު ކުންފުނި "އެޑިޑާސް" ގެ ބްރޭންޑް އެމްބެސެޑަރުކަން 2017 ގައި މިސް ވޯލްޑްގެ މަގާމު ހޯދި އިންޑިއާގެ މަނޫޝީ ޗިލާރަށް ލިބިއްޖެ އެވެ.\nއޭނާ ވަނީ އެ ވާހަކަ ސޯޝަލް މީޑިއާގައި ވެސް ހިއްސާކޮށްފަ އެވެ.\nމަނޫޝީ ވަނީ އޭނާ ބޮލީވުޑަށް ތައާރަފުވާ ފިލްމު "ޕްރިތުވީރާޖް" ގެ މަސައްކަތް ވެސް ފަށައިފަ އެވެ. ނަމަވެސް ލޮކްޑައުނާ ހެދި އޭގެ ޝޫޓިން އޮތީ މަޑުޖެހިފަ އެވެ.\nއަކްޝޭ ކުމާރު ބަތަލުގެ ރޯލް ކުޅޭ އެ ފިލްމަކީ ޔާޝްރާޖް ފިލްމްސް (ވައިއާރްއެފް) އިން އުފައްދާ ފިލްމެކެވެ. "ޕްރިތުވީރާޖް" ސިނަމާތަކަށް ގެންނަން ތާވަލުކޮށްފައި އޮތީ މި އަހަރުގެ ނޮވެމްބަރު 13 ގަ އެވެ.\n"އެޑިޑާސް" ގެ ބްރޭންޑް އެމްބެސެޑަރުކަން ލިބުނު އިރު މަނޫޝީ އަކީ މިހާރު ވެސް ބައެއް އެހެން ބްރޭންޑްތައް އެންޑޯޒްކޮށް ދީފައިވާ ފަންނާނެކެވެ.\nޅެންވެރިޔާ އަންވަރު މަރުވެއްޖެ\nހިންދީ ސިނަމާގެ އެތައް ފިލްމަކަށް އަސަރު ގަދަ އެތައް ލަވައެއްގެ ޅެން ހަދާފައިވާ ޅެންވެރިޔާ އަންވަރު ސާގަރް މަރުވެއްޖެ އެވެ.\nމީޑިއާތަކުން ބުނީ 70 އަހަރުން މައްޗަށް ގޮސްފައިވާ ޅެންވެރިޔާ މަރުވީ ބަލިވެގެން މުމްބާއީގެ ކޮކިލާބެން ދިރުބާއީ އަމްބާނީ ހޮސްޕިޓަލްގައި ފަރުވާ ދެމުން ދަނިކޮށް މި މަހުގެ3ވަނަ ދުވަހު ކަމަށެވެ.\nއަންވަރު ޅެން ލިޔުނު ލަވަތަކުގެ ތެރޭގައި "ކިލާޅީ" އާއި "ދިލް ކާ ކިޔާ ކަސޫރް" އާއި "ޔާރާނާ"، "ވިޖޭޕަތު" އަދި "ސަޕްނޭ ސާޖަން ކީ" ފަދަ ފިލްމުތައް ހިމެނެ އެވެ.\nއިތުރު ލިޔުންތައް ބޮލީވުޑް ސަލްމާން ޚާން އެޑިޑާސް ސައިފް އަލީ ޚާން ޔާޝްރާޖް ފިލްމްސް އަކްޝޭ ކުމާރު ރާނީ މުކަރުޖީ


Male' sarahahdhun rogaage 3720 case mi mahu report kohfaivey\nމާލެއިން ރޯގާގެ 3720 ކޭސް މިމަހު ރިޕޯޓްކުރި\nމާސްކް އަޅައިގެން މަގުމަތީގައި މީހުން ހަރަކާތްތެރިވަނީ: މާލޭ ސަރަހައްދުން ރޯގާ ޖެހިގެން ރިޕޯޓް ކޮސްފައިވާ ކޭސްތަކުގެ އަދަދު މި މަހު ވަނީ މަތިވެފައި --- ފޮޓޯ: އަވަސް\nމާލެ ސަރަހައްދުން އަރިދަފުސް ރޯގާ ޖެހިގެން މި މަހުގެ ތެރޭގައި 3720 ކޭސް ރިޕޯޓްކޮށްފައިވާ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން މިއަދު އާންމުކުރި ބަޔާނުގައި ބުނެފައިވަނީ މި ދުވަސްވަރު މާލެ ސަރަހައްދުން އަރިދަފުސް ރޯގާ ޖެހިގެން ރިޕޯޓްކުރާ އަދަދު އިތުރުވަމުން އަންނަ ކަމަށެވެ. އެގޮތުން މިމަހު އަރިދަފުސް ރޯގާ ޖެހިގެން 3720 ކޭސް ވަނީ ރިޕޯޓްކޮށްފަ އެވެ. މިއީ މިދިޔަ އޯގަސްޓް މަހާ އަޅާ ބަލާއިރު ހަ އިންސައްތަ އިތުރު ވުމެއް ކަމަށް އެޗްޕީއޭއިން ބުނެ އެވެ.\nއަރިދަފުސް ރޯގާގެ އިތުރުން، ފާއިތުވެ ދިޔަ މަސްތަކުގައި ރިޕޯޓްކޮށްފައިވާ އަދަދުތަކާ އަޅާ ބަލާއިރު، އިންފްލުއެންޒާ އަށް ޕޮޒިޓިވެފައިވާ މީހުންގެ އަދަދުވެސް ގިނަވެފައިވާކަން ފާހަގަކުރެވިފައިވާ ކަމަށް އެޗްޕީއޭއިން ބުނެ އެވެ. އެގޮތުން 209 ސާމްޕަލްގެ ތެރެއިން 68 ސާމްޕަލް އިންފްލުއެންޒާ A އަށް ޕޮޒިޓިވްވެފައިވާ ކަމަށްވެސް އެޗްޕީއޭ އިން ބުނެ އެވެ.\nމާލެ ސަރަހައްދުގައި އިންފްލުއެންޒާ އާއި އަރިދަފުސް ރޯގާ އިތުރުވަމުން އަންނާތީ މިފަދަ ބަލިތަކުން ރައްކާތެރިވުމަށްޓަކައި މިދުވަސްވަރު ހާއްސަ ސަމާލުކަމެއް ދިނުމަށް ވެސް އެޗްޕީއޭއިން ވަނީ އެދިފަ އެވެ.\nކޮވިޑެކޭ އެއްފަދައިން އަރިދަފުސް ރޯގާ އަދި އިންފްލުއެންޒާ އަކީ ވެސް ނޭވާލާ ނިޒާމުގެ ތެރެއިން ފެތުރޭ ބަލިތަކެކެވެ. އެހެންކަމުން ކޮވިޑުން ރައްކާތެރިވުމަށް އަޅަމުންދާ ފިޔަވަޅުތައް ކުރިއަށް ގެންދިއުމަށް ސަމާލުކަން ދިނުމަށް ވެސް އެޗްޕީއޭއިން ވަނީ އެދިފަ އެވެ.\nއެޗްޕީއޭ ހުޅުމާލެ އައިޖީއެމްއެޗް + ގއ. ވިލިނގިލި މާލޭ ސިޓީ ކޮވިޑް-19 ކޮވިޑް-19 އިގެ ބަލާއާފާތް އެޗްއީއޯސީ\nއެސްޓްރަޒެނެކާ ވެކްސިން އެޕޮއިންޓްމެންޓް ފަށައިފި\nއިމާރާތް ކުރުމާއި ވިޔަފާރިކުރުން ވަކި ގަޑިތަކަކަށް މަނާކުރަނީ


Shiu: Dhulhaheyo Kamah Kuri Dhathuru Ehen Meehunnaai Hama Ah Foarukoh Dhinumugai Loabaai Eku - Vaguthu\nދުޅަހެޔޮ ސިއްހަތެއްގެ މަތީގައި ދެމިހުރެ، ރީތިކޮށް ހުރުމަކީ ކޮންމެ މީހަކުވެސް ބޭނުންވާނެ ކަމެކެވެ. ހަށިހެޔޮކަމާއި ރީތިކަމަށް ލޯބިނުކުރާނެ މީހަކު މަދުވާނެއެވެ. އަދި ދުޅަހެޔޮ ސިއްހަތެއްގެ މަތީގައި ދެމިހުރުމަކީ ކޮންމެ މީހަކު ވެސް އެދޭނެ އެދުމެކެވެ. އެކަމަކު އެ މަގްސަދު ހާސިލްކުރުމަށް ވަކި ޚާއްސަ އާދަތަކެއްގެ މަތީގައި ދެމިހުންނަން ޖެހެއެވެ. ދިރިއުޅުމުގެ ކަންކަން ވަކި ތަރުތީބަކަށް ބައްޓަން ކުރަން ޖެހެއެވެ.\nޚާއްސަކޮށް ބަރުދަން ލުއިކުރުން، ނޫނީ ބަރުދަން އިތުރުކުރަން ބޭނުން ނަމަ ކުރަން ޖެހޭ މަސައްކަތް އެތައް ގުނައެއް އިތުރުވެއެވެ. ހަށިގަނޑަށް ބޮޑު ބަދަލެއް ގެންނަން ކިތަންމެ ބޭނުންވި ނަމަވެސް އެއީ ބުރަމަސައްކަތާއި މެދުކެނޑުމެއް ނެތް މިންނަތުން ނޫނީ ހާސިލްކުރެވޭނެ ކަމެއް ނޫނެވެ. ކަންމިހެން އޮތް އިރު ތަހުޒީބު ދުނިޔޭގެ ކުލަވަރު ރާއްޖެ އަށް ވެސް މިހާރުވެރިވަމުން ދާއިރު އިހުނަށް ވުރެ ދުޅެހެޔޮ ވައްޓަފާޅިއަކަށް ލޯބިކުރާ މީހުން ރާއްޖޭގައި ވެސް މިހާރު ގިނަވެއްޖެއެވެ. ދުވަން ދިއުމާއި، ތަފާތު އެކި ކުޅިވަރުކުޅުމާއި، ޒުމްބާ އާއި ކާޑިއޯ ކްލާސްތަކާއި މި ނޫނަސް ނަން ހުސްކޮށް ކަސްރަތު ކުލާސްތައް މިހާރު ދަނީ ހިންގަމުންނެވެ. ބޫޓްކެމްޕްތަކާއި އެކި ކަހަލަ ކްލެންސިން ޑައިޓްތަކުން މުޅި މީސްމީޑިއާވެސް ވަނީ ފުރާލާފައެވެ.\nދުޅަހެޔޮ ދިރިއުޅުމުގެ ފާޑަކީ މިއަދު ދިވެހިންނަށް އާ ކަމެއް ނޫނެވެ. މީގެ ކުރިން ހީވެފައި އޮންނަނީ ކަސްރަތު ކުރުމަކީ ފަލަ މީހުން އެކަނި ކުރަން ޖެހޭ ކަމެއް ކަމަށެވެ. ނޫނީ ބަލި މީހުން ކުރާ ކަމެއް ކަމަށެވެ. އެހެން ނޫނީ ވަރަށް "ދުޅަހެޔޮ"، ފިޓު މީހުން ކުރާ ކަމެއް ކަމަށެވެ. އެކަމަކު ޒަމާނާއި އެކު އެ ވިސްނުން މިއަދު މިވަނީ ބަދަލުވެފައެވެ. މިއަދު ކަސްރަތަކީ އެތައް ބައެއްގެ ދިރިއުޅުމުގެ މުހިންމު ހިއްސާއެކެވެ. އަދި ދުޅަހެޔޮ ދިވެހި ރައްޔިތެއް ބިނާކުރުގައި ހޭލަމޭލަވެ އުޅޭ ފަންނުވެރި މުދައްރިބުން އަދާކުރާ ދައުރަކީ ކަސްރަތަށް ދިވެހިންގެ ހިތުގައި އޮތް ލޯބި އާލާކޮށްދޭ އެއް އަސްލެވެ.\nރާއްޖޭގައި ހަރަކާތްތެރިވާ ފިޓްނެސް އިންސްޓްރަކްޓަރުންގެ ތެރޭގައި ތަފާތު ޝަހުސިއްޔަތުތައް ފާހަގަކޮށްލެވެއެވެ. އޭގެ ތެރެއިން ބައެއް މީހުންނަކީ ތަޖުރިބާގެ ގޮތުން މުއްސަނދި އާރުކާޓީއިންނެވެ. އަނެއްބައި މީހުންނަކީ ވަރަށް ޝައުގުވެރިކަމާއި އެކު އެ މަސައްކަތް ކުރަމުންދާ ހީވާގި ބައެކެވެ.\nޝިއު ބައެއް ކަސްރަތުތަކުގެ ޑެމޯ އެއް ދައްކާލަނީ-- ވަގުތު އިމޭޖެސް: އިބްރާހިމް ޝާބިލް\nފިޓްނެސް އިންސްޓްރަކްޓަރެއް ކަމަށްވާ މަރިޔަމް ޝިއުނާ (ޝިއު) އަށް ކަސްރަތުކުރުމާއި، އެހެންމީހުންނަށް ކަސްރަތު ކުރަން އެހީވުމަކީ އުޖޫރަ އަށް އެކަނި ކުރާ މަސައްކަތެއް ނޫނެވެ. އޭނާ އަށް މި މަސައްކަތަކީ އެއަށް ވުރެ ބޮޑަށް ޒާތީ ކަމެކެވެ. މިއީ އޭނާގެ ހިތާއި ނަފްސާއި ގުޅިފައިވާ ލޮބުވެތި މަސައްކަތެކެވެ.\n2018 ވަނަ އަހަރުގެ ޑިސެމްބަރުގައި ޝިއު ކަސްރަތާއި ދިމާ އަށް މިސްރާބު ޖެހީ ހަށިގަނޑަށް ހަށިހެޔޮ ބަދަލެއް ގެނައުމުގެ ފޮނި އުންމީދުގައެވެ. ބަރުދަން ލުއިކޮށްލުމުގެ އުންމީދުގައި ފެށި އެ ދަތުރުވީ ކަސްރަތުގެ ދުނިޔެ އަށް ތައާރަފްވުމަށް ޝިއު އަށް ހުޅުވުނު ދޮރަކަށެވެ. ކަސްރަތުކޮށްގެންނާއި ކެއުމަށް ބަދަލުގެނެސްގެން ހަށިގަނޑަށް ބަދަލުގެނެސް މީހާ ހިއްކާލުމަކީ ކިތަންމެ ބަޔަކު ދެކޭ ހުވަފެނެކެވެ. އެކަމަކު އެ ހުވަފެނާއި ހަމައަށް ވާސިލްވެވޭނީ ނުހަނު ކެތްތެރިވެގެންނެވެ. އަދި ކެއިންބުއިމާއި، ނިދުމުން ފެށިގެން ދިރިއުމުގެ ކުޑަބޮޑު ހުރިހާ ކަމެއް ވަކި އަހުލާގެއްގެ މަތީގައި ބަހައްޓައިގެން ނޫން ގޮތަކަށް އެ އަމާޒާއި ހަމައަށް ފޯރާކަށް ލާހިކައެއް ނޫނެވެ. އެއީ ފިސާރި ހިއްވަރު ހުރެގެން ނޫނީ ކާމިޔާބު ނުކުރެވޭނެ މަސައްކަތެކެވެ.\n(ކ) ޝިއު ހިކުމުގެ ކުރީގެ ފޮޓޯއެއް، (ވ) ޝިއުގެ މިހާރުގެ ފޮޓޯއެއް\nއެހެންނަމަވެސް ޝިއު އަކީ ހިތްވަރު އެލުވާނުލާ މަސައްކަތްކޮށްފި ނަމަ ހިތްހަމަޖެހޭ ފަދަ ބަދަލެއް ހަށިގަނޑަށް ގެނެވިދާނެކަން ސާބިތުކޮށްދިން މީހެކެވެ. އޭނާގެ ހަށިގަނޑަށް އައި ހެޔޮ ބަދަލަކީ ހިކުމަށް ބޭނުންވެފައި ތިބި އެތައް ބަޔަކަށް ހިއްވަރު ލިއްބައިދިން ކަމެކެވެ. އޭނާ އަކީ ހިކެން ބޭނުންވެފައި ތިބި އެތައް ބަޔަކަށް ނަމޫނާއެކެވެ. ޝިއު "ވަގުތު" އަށް ކިޔާދިން ގޮތުން ހިކެން މަސައްކަތް ކުރަން އޭނާ ނިންމި ނިންމުމަކީ މާބޮޑަށް ވިސްނާފައި ނިންމި ނިންމުމެއް ނޫނެވެ.\n"ހަމައެއްރެއަކު ހިތަށް އެރީ ހާދަ ފަލައޭ ދާން ވެއްޖެއޭ. ކުއްލިއަކަށް ހިތަށް އެރީ. ފެށީމަ އެނގުނު އެހާ ފަސޭހަ ކަމެއް ނޫންކަން. މީހުން ބުނޭ ނުހިކޭނެއޭ. ނިދުމާއި ކެއުން މެނޭޖްކުރުން ފަސޭހައެއް ނޫން. ހިކެމުން ދިޔައިރުވެސް ވަރަށް ގިނަ ނެގެޓިވް ފީޑްބެކް ލިބުނު. ނުހިކޭނެއޭ ބުނަނީ. ފެށި އިރު 90 އިން މަތީގައި ހުރީ ބަރުދަން. ބަރުދަން 60 އިން ދަށެއް ނުކުރެވޭނެއޭ މީހުން ބުނޭ." ޝިއު ބުންޏެވެ.\nހިކެން މަސައްކަތް ކުރި އިރު ޝިއު އަށް ވެސް ދިމާވީ އޭނާ ފަދައިން ހިކެން މަސައްކަތް ކުރާ އެތައް ބަޔަކަށް ދިމާވާ ގޮންޖެހުންތަކެވެ. ވަށައިގެން ތިބި މީހުންގެ ފަރާތުން ނައްސި ވިސްނުންތަކާއި ޚިޔާލުތައް ލިބެމުން ދިޔަ ނަމަވެސް ހިކެން ކުރި މަސައްކަތަކީ އަމިއްލަ ނަފްސަށްޓަކާ އޭނާ ކުރާ ކަމެއްކަން ހަނދާނުގައި ބަހައްޓައިގެން މާޔޫސް ނުވެ އޭނާ ދިޔައީ މަސައްކަތައިގެން ކުރިއަށެވެ. "ނުހިކޭނެ" ކަމަށް ބުނި މީހުންގެ ބަސްތަކަށް ބީރު ކަންފަތެއްދިނުމަށް ފަހު އޭނާ އަށް ހިއްވަރުދިން މީހުންގެ އަތުގައި ހިފައިގެން އޭނާ ބެލީ ކުރިއަށް ދެވޭތޯއެވެ.\nޝިއު ކަސްރަތު ކުރަނީ-- ވަގުތު އިމޭޖެސް: އިބްރާހިމް ޝާބިލް\n"ނުވާނެއޭ ބުނީމަ އެކަން ނެގީ ޗެލެންޖެއް ގޮތުގައި. ނުވާނެއޭ ނުކުރެވޭނެއޭ ބުނީމަ އެހެން ވިސްނީ. ދެން ސިއްހަތަށް ރަނގަޅު ކާނާ ވެސް ކާން ފެށިން. އޭރުން ފެށިގެން މިހާހިސާބަށް ވެސް ކެއުންބަހައްޓަނީ އެހެން. މިއީ ލައިފްސްޓައިލް ޗޭންޖެއް." " ޝިއު ބުންޏެވެ.\nޝިއު ހިކެން ފެށި މަސައްކަތް އޭނާ ނިންމާލީ އޭނާ އަށް މިކަން "ވާނެ"ކަން ދައްކާފައެވެ. 92 ކިލޯ އިން 58 ކިލޯ އަށް ބަރުދަން ލުއިކޮށްލީ އެއް އަހަރު ދުވަހުގެ މަސައްކަތުންނެވެ. ކެއުމަށް ގެނައި ބަދަލާއި ކަސްރަތާއި އެކު އޭނާ އެ އަމާޒަށް ވާސިލްވި އިރު އޭނާ ހުރީ ކަސްރަތަށް ހިތްޖެހިފައޭ ބުނުމަކީ ދޮގަކަށް ނުވާނެއެވެ. ޝިއުގެ ވާހަކަތަކުން އެނގުނު ގޮތުން ހިކެން މަސައްކަތް ކުރި އިރު ކަސްރަތުކުރުމާއި މެދު އޭނާގެ ހިތުގައި އުފެދުނު ސުވާލުތަކަށް ޖަވާބު ހޯދަން ދިރާސާކޮށް މައުލޫމާތު އެއްކުރުމަކީ އޭރުވެސް އޭނާ ކޮށް އުޅުނު ކަމެކެވެ. ކަސްރަތާއި މެދު ޝިއުގެ ހިތުގައި އޮތް ޝައުގުވެރިކަމުގެ ނަތީޖާއަކަށްވީ އޭނާ ފަދަ އެހެން މީހުންނަށް ދުޅަހެޔޮ ދިރިއުޅުމެއް ބިނާކުރުމަށް އެހީތެރިވެދިނުމެވެ.\n"ވެއިޓް ލޮސް އަށް ފަހު ޓްރެއިނާއަކަށްވީ ލާރިހޯދާކަށް ނޫން ސީދާ. ހެޕިނެސް ލިބޭ ކްލައިންޓުން ހެޕީވީމަ. ޓްރާންސްފޯމޭޝަންސް ފެނުނީމަ ވަރަށް އުފާވޭ. އެޑްވަޓައިޒްކޮށްގެންނެއް ނޫން ކްލައިންޓުން ހޯދަނީ. ވަރަށް މަދުވާނެ އެހެން ހޯދާފައި." އޭނާ ކިޔާދިނެވެ.\nޝިއު ބުނާގޮތުން ކޮންމެ ކްލައިންޓަކީ ވެސް ތަފާތު ކްލައިންޓެކެވެ. ކްލައިންޓެއް ލިބުމުން އެންމެ ފުރަތަމަ އޭނާ ބަލަނީ އެ މީހެއްގެ ނަފްސާނީ ދުޅަހެޔޮކަމުގެ ހާލަތު ދެނެގަނެވޭތޯ ކަމަށް ވެސް ޝިއު ބުނެއެވެ. ހަމައެހެންމެ ކޮންމެ މީހެއްގެ ވެސް ދިރިއުޅުމުގެ ވައްޓަފާޅި އަށް ބެލުމަށް ފަހު އެ މީހަކަށް ޚާއްސަކޮށްގެން އިރުޝާދު ދެވޭތޯ މަސައްކަތް ކުރާ ކަން ޝިއު ވަނީ ފާހަގަކޮށްފައެވެ.\n"މެންޓަލް ހެލްތް ގޯހިއްޔާ އެޗީވްކުރަން އުނދަނގޫވާނެ. އެހެންވީމަ އެހެން ހެލްޕްވެވޭތޯ ބަލަން. ދެން ލައިފްސްޓައިލަށް ވެސް ބަލަން. ބަލާފައި އެހީވެވޭތޯ ބަލަން ހުރިހާ ގޮތަކުން ވެސް." ޝިއު ބުންޏެވެ.\nޝިއު ކަސްރަތެއްގެ ޑެމޯއެއް ދައްކާލަނީ-- ވަގުތު އިމޭޖެސް: އިބްރާހިމް ޝާބިލް\nމިއަދު ޝިއުއަކީ ކަސްރަތުގެ ދާއިރާ އިން ތަމްރީނު ހޯދައިގެން އެ ދާއިރާއިން ކުރިއަށްދާ ޒުވާނެކެވެ. އޭނާ ވަނީ ޕަރސަނަލް ޓްރެއިނިން އާއި ނިއުޓްރިޝަންގެ ދާއިރާއިން ތައުލީމާއި ތަމްރީނު ހޯދާފައެވެ. އޭނާ އަކީ މިހާރު އެފްްއީއޭ ސަރޓިފައިޑް ފިޓްނެސް އިންސްޓްރަކްޓަރ އަދި އެފްއީއޭ ސަރޓިފައިޑް ޕަރސަނަލް ޕްރެކްޓިޝަނަރއެކެވެ. ޝިއު ބުނާގޮތުން އޭނާގެ މަސައްކަތުގައި އެންމެ ބޮޑު ހިއްވަރަކީ އޭނާގެ ކްލައިންޓުންނެވެ. މިހިސާބަށް އައުމުގައި ޝިއުއަށް އޭނާގެ ފިރިމީހާ އާއި އާއިލާގެ ފަރާތުން ލިބުނު އެއްބާރުލުން އޭނާ ފާހަގަކުރެއެވެ. އަދި ޝިއުއަށް އޭނާގެ އިންސްޓްރަކްޓަރ ރިޔާ ދިން ހިއްވަރާއި މިހާރު ޕީއެފްސީ އާއި އައިޝާގެ ފަރާތުން ލިބޭ އެއްބާރުލުން ވެސް އޭނާ ވަނީ ފާހަގަކޮށްފައެވެ. ހަމައެެންމެ އޭނާ އާއި އެކު މަސައްކަތްކުރާ އިންސްޓްރަކްޓަރެއް ކަމަށްވާ ނާމިގެ ފަރާތުން އޭނާ އަށް އަބަދުވެސް ވަރަށް ބޮޑު ހިއްވަރެއް ލިބުނުކަމަށް ޝިއު ބުނެއެވެ.\n"ވަރަށް ހަނދާން ހުރޭ ކޯސް ހެދި އިރު ގޯލްޑެއް ލިބުނު ދުވަސް. އެއީ ވަރަށް އުފާވި ދުވަހެއް. އޭގެ ކުރިން ކޮންފިޑެންސް އެއް ނުހުރޭ އިންސްޓްރަކްޓަރަކަށް ވެވިދާނެއޭ. ކޮންމެ ކްލައިންޓެއްވެސް ވަރަށް ޚާއްސަ. އެންމެ އުފާވަނީ ކްލައިންޓުން ހިތްހަމަ ޖެހިގެން އެ ވާހަކަ ބުނީމަ. ދެން ބަދަލު ފެނުނީމަ ވަރަށް އުފާވޭ. އެގޮތަށް ވަރަށް ފާހަގަކޮށްލެވޭ އެންޒައިޓީ ހުރި ކުއްޖެއް. އެ ކްލައިންޓް އަންނަން ފަށައިގެން ވަރަށް ބޮޑަށް ރަނގަޅުވި. ކުރިން މީހުންނާއި ފޭސްކުރަންވެސް އުނދަނގޫވި. އެކަމަކު ފަހުން ވަރަށް ކޮންފިޑެންސް ލިބުނު ވާހަކަ ކިޔާދިނީމަ އެއީ ވަރަށް އުފާވި ކަމެއް."ޝިއު ބުންޏެވެ.\nޝިއުގެ ކްލައިންޓެއް ކިޔާދިން ގޮތުގައި ޝިއު ކޮންމެ ކްލައިންޓަކަށް ވެސް އިރުޝާދު ދޭ އިރު އެންމެ ފާހަގަކުރެވޭ ކަމަކީ އޭނާ އެ މީހަކާއި މެދު އޭނާ ބަހައްޓާ ގާތްކަމެވެ. ހިތްހެޔޮކަމާއި އެކުވެރިކަމާއި އެކު ޝިއު އެ މީހަކާއި އެކުގައި މަސައްކަތް ކުރާ އިރު ޝިއު އެ މީހަކާއި މެދު އެއްވެސް ބީރައްޓެހިކަމެއް ނުބަހައްޓަހާ ކަމަށް ވެސް އޭނާ ވަނީ ބުނެފައެވެ.\n"އެހެން ޓްރެއިނާސް އާއި ތަފާތުކޮށް ޝިއުއަކީ ފެމިލީ އޭ ބުނެވޭނީ. ޝިއު އާއި ދިމާވެގެން ބަދަލުވީ ޕީއެފްސީ އަށް. ކުރިން ނޭވާ އަށް ވެސް އުނދަނގޫވޭ. ކޮންފިޑެންސް އެއް ނުހުރޭ. އެންމެންވެސް ބުނެދޭ. އެކަމަކު ޝިއު ތަފާތު. ދެ ހަފްތާވެސް ނުވެ ޓްރާންސްފޮމޭޝަން ފެނުނު." އޭނާ ކިޔާދިނެވެ.\nކަސްރަތުކުރުމުގެ އިތުރުންވެސް ޝިއުއަކީ ވަރަށް ހުނަރުވެރި ޒުވާނެކެވެ. ކެއްކުމުގެ ފާޑުވެރިކަމަކީ ޝިއު ދެނެފަރިތަ މަސައްކަތަކެވެ. އެ ދާއިރާއިން ވެސް އޭނާ އަކީ ފާހަގަކޮށްލެވޭ ނަމެކެވެ. ޚާއްސަކޮށް ފޮނިކާތަކެތި ތައްޔާރުކުރުމުގައި އޭނާ އަކީ "ފޮނި" ނަމެކެވެ. އެކަމަކު ޝިއުގެ ކެއްކުމުގެ ހުނަރުގެ ވާހަކަ އެހެން ދުވަހަކަށް ބާއްވާނަމެވެ.\nމެއި 31, 2021 09:19\nޝިއު އެކަނިތަ ކަސްރަތު ކުރަނީ، އަހަރެމެން ކީއްމިކުރަނީ\nމެއި 31, 2021 11:33\nމެއި 31, 2021 11:36\nޝިއު ބޮޑީ ހާދަ ރީއްޗޭ... ޝިއުއަށް ކާމިޔާބަށް އެދެން..\nކުރިންހުރިގޮތް މާޗާލު އަދި ޗަބީ.\nމެއި 31, 2021 14:49\nވަރަށް ވަރަށް ރީތި. ❤\nމެއި 31, 2021 16:55\nތިހާ ފިޓީޔާ ފަސްވަގުތު ނަމާދު ވެސް ކުރެވޭނެތާ..\nޖޫން 10, 2021 19:38\nކިހިނެއް އެނގެނީ ފަސް ވަގުތު ނަމާދު ނުކުރާކަމެއް؟\nމެއި 31, 2021 18:03\nސިއު ނަމްބަރވެސް ޖަހަލިނަމަ ހާލުބަލާލަން ގުޅާލަން،،\nމެއި 31, 2021 18:04\nއަސްލުވެސް ކުރީފޮޓޯގަ އެއީ ސިއުތަ؟\nމެއި 31, 2021 18:06\nދެން މިއުޅޭ އަންހެން ވެރިން ދެހާސް ތިން ޙާސް ދީފަ ޕާރސަނަލް ޓުރޭނާއެއް ނަގައި ގެން ކީއްތާ މި ކުރަނީ ޖިމް ތަކުގަ،،ސިއުވަރެއް ނެތް؟\nއަސްލު ފިޓް ވުމަކީ ފަސްވަގުތު ނަމާދުކޮށް އެއާއިއެކު ސުންނަތްތައްވެސް ކުރުން. ފިޓްކޮށް ހެދުން އެޅުމެއް ނޫން.


ކިތާބުލް މުޤައްދަސް ފެށުން 6\n1 ދުނިޔޭގައި އިންސާނުންގެ އަދަދު ގިނަގުނަ ވަމުން ދިޔައެވެ.2މާތްކަލާނގެ ދަރިންނަށް އިންސާނުންގެ އަންހެން ދަރިން ފެނި އެމީހުން ރީތިވިއެވެ. އެކުދިންގެ ތެރޭން އެމީހުން ރުހޭ ކުއްޖަކާ އެ ދަރިން ކައިވެނި ކުރިއެވެ.* 6:2 މާތްކަލާނގެ ދަރިންނޭ މިތަނުގައި ބުނެފައި މިވަނީ އެކަލާނގެއަށް އީމާންވެ ތިބި މީހުންނަށެވެ. ނުވަތަ މަލާއިކަތުންނެވެ.3މާތްރަސްކަލާނގެ ވަޙީކުރެއްވިއެވެ. ”ތިމަންކަލާނގެ ދިރުންދޭ ނޭވާއެއް އަބަދަކު އިންސާނުންނާއި އެކުގައި ނުވާނެ. އެއީ އެމީހުންނަކީ ފަނާވެ ނެތިދާނެ ބައެއް. އެމީހުންގެ މުއްދަތަކަށް ވާނީ ސަތޭކަ ވިހި އަހަރު.“\n4 ތަޤުވާވެރިންގެ ފިރިހެންދަރިންނާ އެހެން އިންސާނުންގެ އަންހެންދަރިން ކައިވެނިކޮށް އެމީހުންނަށް ލިބުނު ދަރިންގެ ފަރާތުން އުފެދުނު ދަރިކޮޅުގެ މީހުންނަކީ އިވަޖު ބާގައިގެ މީހުންނެވެ† 6:4 މިއީ އިސްކޮޅުން ދިގު ބާރުގަދަ ބައެކެވެ. ޢިބްރާނީ ބަހުން ކިޔައި އުޅެނީ ނެފިލިމް އެވެ.. އެދުވަސްވަރުގައާއި އަދި އޭގެފަހުގެ ޒަމާންތަކުގައި ވެސް މިފަދަ މީހުން ދުނިޔޭގައި އުޅުނެވެ. އަދި އެމީހުންނަކީ އިހުޒަމާނުގެ މޮޅެތި ޤަދަރުހުރި މީހުންނެވެ.\n13 ދެން މާތްﷲ ނޫޙުގެފާނަށް ވަޙީކުރެއްވިއެވެ. ”ތިމަންކަލާނގެ ދުނިޔޭގައިވާ ހުރިހާ އެންމެން ނެތިކޮށްލައްވާނަން. އެއީ ދުނިޔެ އަނިޔާވެރިކަމުން ފުރިފައި ވަނީ އެމީހުންގެ ސަބަބުން. ހަމަކަށަވަރުން ވެސް ވަރަށް އަވަހަށް ތިމަންކަލާނގެ އެމީހުންނާއި ދުނިޔެވެސް ނެތިކޮށް ލައްވާނަން. 14 ފަހެ ނޫޙު، ޖުފްރި‡ 6:14 ޖުފްރި ނުވަތަ ސަރްވި ލަކުޑިއަކީ ސައިޕްރަސް ގަހުގެ ލަކުޑިއެވެ. ގަހުގެ ލަކުޑިން ނަވެއް ބަނދޭ. އެނަވުގައި ކޮޓަރިތަކެއް ހަދާ، އަދި އެނަވުގެ ބޭރާއި އެތެރެފަރާތުގައި ކަތުރާން އުނގުޅާ.“\n15 ”އެނައު ބަންނައިރު، އެނަވުގެ ދިގުމިނުގައި ދުއިސައްތަ ރިޔަން (ގާތްގަނޑަކަށް 450 ފޫޓު)، ފުޅާމިނުގައި ތެއްތިރީސް ރިޔަން (ގާތްގަނޑަކަށް 75 ފޫޓު)، އުސްމިނުގައި ވިހި ރިޔަން (ގާތްގަނޑަކަށް 45 ފޫޓު) ހުންނަ ގޮތުގެ މަތިން ބަނދޭ.§ 6:15 ޢިބްރާނީ ބަހުން މިތަނުގައި ލިޔެވިފައި ވަނީ: ”އެނަވުގެ ދިގުމިނުގައި ތިންސަތޭކަ މުށް، ފުޅާމިނުގައި ފަންސާސް މުށް، އުސްމިނުގައި ތިރީސް މުށް ހުންނަން ޖެހޭނެ.“\n19 ”އަދި ދުނިޔޭގައި ވާހާ ދިރޭ ތަކެތީގެ ތެރެއިން ކޮންމެ ވައްތަރަކުން ޖޯޑެއް ވެސް އެނަވަށް އަރުވާ. އެއިން ކޮންމެ ވައްތަރަކުން ވެސް އަންހެން އެއްޗަކާއި ފިރިހެން އެއްޗެއް އަރުވާ. އެ އެއްޗެތި ސަލާމަތުން ބައިތިއްބާ. 20 ހުރިހާ ދޫނީގެ ވައްތަރަކުން ވެސް ދޭތި އަދި ޖަނަވާރުތަކުގެ ތެރެއިން ވެސް ވައްތަރަކުން ދޭތި އަދި ބިމުގައި ވާހާ ދިރޭ އެއްޗަކުން ވެސް ވައްތަރަކުން ދޭތި ތިބާއާއެކު ދިރިހުރުމަށްޓަކައި އަންނާނެ. 21 ތި އެންމެން ކެއުމަށް ބޭނުންވާނޭ ހުރިހާ ވައްތަރެއްގެ ކާނާ ވެސް ނަވަށް އަރުވާފައި ބަހައްޓާ. އެއީ އޭގައި ގެންދާ މީހުންނާއި ދިރޭ ތަކެތި ކެއުމަށްޓަކައި.“\n*6:2 6:2 މާތްކަލާނގެ ދަރިންނޭ މިތަނުގައި ބުނެފައި މިވަނީ އެކަލާނގެއަށް އީމާންވެ ތިބި މީހުންނަށެވެ. ނުވަތަ މަލާއިކަތުންނެވެ.\n†6:4 6:4 މިއީ އިސްކޮޅުން ދިގު ބާރުގަދަ ބައެކެވެ. ޢިބްރާނީ ބަހުން ކިޔައި އުޅެނީ ނެފިލިމް އެވެ.\n‡6:14 6:14 ޖުފްރި ނުވަތަ ސަރްވި ލަކުޑިއަކީ ސައިޕްރަސް ގަހުގެ ލަކުޑިއެވެ.\n§6:15 6:15 ޢިބްރާނީ ބަހުން މިތަނުގައި ލިޔެވިފައި ވަނީ: ”އެނަވުގެ ދިގުމިނުގައި ތިންސަތޭކަ މުށް، ފުޅާމިނުގައި ފަންސާސް މުށް، އުސްމިނުގައި ތިރީސް މުށް ހުންނަން ޖެހޭނެ.“


ޖަނަވަރީ މަހު މީރާއިން 2.13 ބިލިއަން ރުފިޔާ ބަލައިގެންފި\nޖަނަވަރީ 2019 ގައި މީރާއަށް 2.13 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން މައުލޫމާތު ދީފިއެވެ. މި އަދަދަކީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ %2.2 އިތުރު އަދަދެކެވެ.\nޖަނަވަރީ 2019 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ބީ.ޕީ.ޓީއެވެ. އެއީ %41.4 ނުވަތަ 881.56 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީއިންނެވެ. އެއީ %37.5 ނުވަތަ 799.24 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 78.26 މިލިއަން ރުފިޔާ (%3.7)، ލީސް ޕީރިއަޑް އެކްސްޓެންޝަން ފީގެ ގޮތުގައި 76.5 މިލިއަން ރުފިޔާ (%3.6)، އެއަރޕޯޓު ޑެވެލޮޕްމަންޓް ފީގެ ގޮތުގައި 59.62 މިލިއަން ރުފިޔާ (%2.8) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 235.48 މިލިއަން ރުފިޔާ )%11.1) ހިމެނެއެވެ.\nޖަނަވަރީ 2019ގައި ބަލައިގަނެފައިވާ އާމްދަނީގެ ތެރޭގައި 67.8 މިލިއަން އެމެރިކާ ޑޮލަރު ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/Jan19.pdf


ހެލްތް ކެއަރ އެންޑް ކައުންސެލިންގ ޔުނިޓް\nދުވަހަކަށް 188 ރުފިޔާ\n•ދުވަހުން ދުވަހަށް ކުދިންނަށް ދޭންޖެހޭ ބޭސް ގަވާއިދުން ދިނުމަށް ކުދިން ބަލަހައްޓާ މުވައްޒަފުންނަށް އިރުޝާދު ދިނުމާއި، ގަވާއިދުން ބޭސް ދެމުން ދޭތޯ ބަލާ ޗެކްކުރުން.\nމަހަކު އެއްފަހަރު ހުރިހާ ކުދިން ހެދިބޮޑުވާގޮތް (ބަރުދަން، އިސްކޮޅު) ބަލާ ރެކޯޑްކުރުން.\nމަޤާމަށް އެދި ހުށަހަޅަންޖެހޭ ވަޒީފާއަށް އެދޭ ފޯމް އާއި އެހެނިހެން ލިޔެކިއުންތައް (16 ނޮވެންބަރު 2020) ގެ (13:30) ގެ ކުރިން، ([email protected]) މި އީ-މެއިލް އެޑްރެސް އަށް ފޮނުވުންއެދެމެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (18 ނޮވެންބަރު 2020) އާއި (18 ޑިސެންބަރު 2020) އާ ދެމެދު، (މިނިސްޓްރީ އޮފް ޖެންޑަރ، ފެމެލީ އެންޑް ސޯޝަލް ސަރވިސަސް) ގައެވެ.\nސުންގަޑި: 16 ނޮވެންބަރު 2020 1330


SunOnline: Story: #Edhiedhihoadheemey - ep31\n1 އަހަރު6މަސް ކުރިން - 05 ޖެނުއަރީ 2017 2\n''އެހެރީ ވަން ދޮރު، ހަމަ މިހާރު މިގެއިން ނިކުމޭގެންދޭ، ކަލޭގެ ޖައްބާރު ސޫރަ ވެސް ދެކޭކަށް އަހަރެން ބޭނުމެއް ނޫން!...'' ގޭގެ މައިދޮރާއި ދިމާއަށް އިޝާރާތްކޮށްލުމަށްފަހު އަޑަށް ބާރުލަމުން ޒައިނަބު ވާހަކަދެއްކިއެވެ. އޭނަގެ ދިރިއުޅުން ހަލާކުގެ ތެރެއަށް ވައްޓާލި އިންސާނާގެ ކުރިމަތީގައި އެންމެ ސިކުންތެއްވަންދެން ވެސް ހުންނާކަށް އޭނަ ބޭނުންނުވި އެވެ. އޭރު ޒައިނަބުގެ ހަށިގަނޑުގައި ރުޅީގެ ސަބަބުން މަޑު ތުރުތުރުލުމެއް އުފެދިފައި ވިއެވެ. ޖައުފަރަށް ސަމާލުކަން ދިނުމެއް ނެތި ޒައިނަބު ސޯފާ ކައިރިއަށް ޖެހިލީ ސޯފާގައި އިން އަޒްޔާން ނެގުމަށެވެ. ނަމަވެސް އޭގެ ކުރިން ފުންމައިގެންފައި ކޮޅަށް ތެދުވުނު ޖައުފަރު ޒައިނަބަށް ހުރަސް އެޅިއެވެ. އޭނަ ޒައިނަބުގެ އަތުގައި ބާރަށް ހިފަހައްޓާލަމުން އޭނައާއި ކުރިމަތިވާނެހެން އަނބުރާލީ އިތުރަށް ޒައިނަބަށް ތަދުކޮށްލަމުންނެވެ.\n''ކުރިން ވެސް އަހަރެން ބުނީމެއްނު އަހަންނަށް ފުރަގަސްދިންކަމުގެ ބަދަލު ހިފާނަމޭ...'' ޒައިނަބުގެ ކޮލުގައި ހިފައި ފިއްތާލަމުން ޖައުފަރު ބުނެލިއެވެ. އޭނަ އަތުގެ އިނގިލިތަކަށް ބާރުލަމުން ދިޔަ ކޮންމެ ސިކުންތަކު ޒައިނަބުގެ ދުލުކުރިން ވޭނީ އާހެއްގެ އަޑު ބޭރުވެގެން ދެއެވެ. ކެކުޅުންތަކުން އެދެލޮލުން ކަރުނަތައް ފައިބައިގެން ދިއުމާއެކު ޖައުފަރުގެ ތުންފަތަށް ވެރިވީ ނުލަފާ ހިނިތުންވުމެކެވެ. އެކަރުނަތަކުން އަސަރުކުރުމުގެ ބަދަލުގައި އިތުރަށް ޒައިނަބަށް އަނިޔާކުރުމުގެ ޖޯޝެއް ޖައުފަރުގެ ހިތުގައި އުފަން ވިއެވެ. ޒައިނަބުގެ އޭނަގެ ހުށަހެޅުމަށް ދެކޮޅުހެދުމުގެ ސަބަބުން އޭނަގެ ހިތަށް ލިބިފައިވި ޒަހަމްތަކުގެ ބަދަލުހިފާނެ މޮޅު ގޮތެއް ވެސް ޚިޔާލަށް އައެވެ. އެއާއެކު ޖައުފަރު އޭނަގެ އަތަށް ޒައިނަބުގެ ދިގު އިސްތަށިގަނޑު އޮޅާލީ ނުލަފާ ހިނިތުންވުމަކާއެކުގައެވެ. އިސްތަށިތަކުގެ ބުޑަށް ވާންވި ހިނދު ޒައިނަބަށް ހަޅޭއްލަވައިގަނެވުނެވެ.\nފެންނަމުން ދިޔަ މަންޒަރުތައް ވެގެން ދިޔައީ ތުއްތު އަޒްޔާންގެ ހިތް ބިރުވެރިކަމުން ރޫރޫއަޅުވާލި ކަމަކަށެވެ. ވަމުން ދިޔައީ ކިހިނެއްކަން ވިސްނައިގަތުމުގެ ޤާބިލުކަން އެޅަސިކުނޑިއަށް ލިބިފައި ނެތްކަމުގައި ވިޔަސް މަންމަގެ ރުއިމާއި ހަޅޭކުގެ އަޑުން އެ ޅަހިތް ފޫއަޅުވާލީ ބިރުވެރިިކަމުންނެވެ. އެއާއެކު އަޒްޔާންގެ ބާރު ރުއިމުގެ އަޑު ފަޒާގައި ގުގުމާލިއެވެ.\nވޭންތަކުގެ ތެރޭގައި ފިސްފިސްވަމުން ދިޔަ ވަގުތު ބިރުވެރިކަމުން ފުރިގެންވި އަޒްޔާންގެ ރުއިމުގެ އަޑު ކަންފަތުގައި ޖެހުމާއެކު ޒައިނަބަށް ހުރެވުނުތަން ވެސް ހަނދާން ނެތުނެވެ. އޭނަގެ ނަޒަރު ގިސްލަގިސްލާފައި ރޮމުން ދިޔަ އަޒްޔާނަށް ހުއްޓުމާއެކު އޭނަގެ ހިތް މޭގެތެރޭގައި އޮވެ ގެނބުނު ފަދަ އިހުސާސެއް ކުރެވުނެވެ. ލަގޮނޑީގައި އުފެދުނު ފުން ވޭންތަކާއެކު އޭނައަށް ލިބެމުން އައި ޖިސްމާނީ އަނިޔާތައް މަތިން އިރުކޮޅަކަށް ހަނދާން ވެސް ނެތުނެވެ. މިވީހާތަނަށް އެފަދަ ގޮތަކަށް އަޒްޔާން ރޮނިކޮށް އޭނައަށް ފެނިފަކާ ނެތެވެ. ދަރިފުޅު މަސަލަސްކުރަން ޖައުފަރުގެ ވަކިތަކުގެ ދަށުން މިންޖުވާން މަސައްކަތްކުރެވުނެވެ.\n''ހޮޔެނުވާނެ، އަހަރެންގެ ދަރިފުޅު ގާތަށް ދިޔަދީ... އާދޭސްކުރަން...'' ކުރިއެރުމެއް ނުލިބުމުން ޒައިނަބު ރޮވިފައިވާ އަޑަކުން އާދޭސްކުރަން ފެށިއެވެ. އޭރު ވެސް އޭނަގެ ނަޒަރު އަޒްޔާނާއި ވަކިނުކުރެވެއެވެ. ގިސްލަމުންދާ އަޒްޔާން ގެނެސް މޭގައި ފޮރުވާލަން އޭނަގެ މައިލަގޮނޑި ވަނީ ކެތްތެރިކަން ކުޑަވެފައެވެ. އެދެލޮލުން ފައިބަމުން އައި ކަރުނަތައް ފޮހެލަދީ ދަރިފުޅު ޖެހިލުންވެ ބިރުގަންނަން ޖެހޭ ކަމެއް މެދުވެރި ނުވާކަން އަންގަންދޭން ވެސް މެއެވެ. އެދަރިފުޅަށް ފުރިހަމަ ހިމާޔަތާއި ރައްކާތެރިކަން ލިބިފައިވާކަން އަންގަދޭން ވެސް މެއެވެ.\n''ވަރިހަމަ ކިތަންމެ ވަރަކަށް ރުޔަސް، ޒައިނަބަކަށް ނުދެވޭނެ އޭނަ ގާތަށް!...'' އަޒްޔާންގެ ރުއިމުގެ އަޑު ޖައުފަރަށް ނުއިވޭ ކަހަލައެވެ. އޭނަގެ މޫނުމަތިން ހަމްދަރުދީގެ ޒައްރެއްގެ މިންވަރު ވެސް ފާޅެއް ނުވެއެވެ. އެއާ ޚިލާފަށް ފާޅުވަމުން އައީ ޖާހިލުކަމެވެ. ހިތްހަރުކަމެވެ. ރޭވުންތެރިކަމާއެކު ފަހި ކުރެވިފައިވި ފުރުސަތު ގެއްލުވާލަން އޭނަގެ ޒަމީރު ދެކޮޅު ހެދިއެވެ. މިވީހާ ދުވަހު ޒައިނަބުގެ ފުށުން އޭނަ އެދިއެދި ހުރި އުފާތައް ހާސިލުކުރަން އޭނަ ހުރީ ކެތްތެރިކަން ކުޑަވެފައެވެ. މިދުވަހަށް އޭނަ ވަނީ ވޭނީ އިންތިޒާރެއް ކަނޑައްތުކޮށްފައެވެ.\nގަދަ ހަދަމުން ދިޔަ ޒައިނަބު ގޮވައިގެން ޖައުފަރު އުޅުނީ ކޮޓަރިއަށް ދާށެވެ.\n''ނޫން... އަހަރެން ދޫކޮށްލާ، އަހަރެންގެ ދަރިފުޅު ގާތަށް ދާން ދޫކޮށްލާ، އެދަރިފުޅު މަސަލަސްކުރުމުގެ ފުރުސަތު އަހަންނަށް ދީ... އަހަރެން.... އަހަރެން ޖައުފަރު ބޭނުން ކޮންމެކަމެއް ކޮށްދޭނަން... ހަމައެންމެ ފަހަރަކު އެދަރިފުޅު ގާތަށް ދިއުމުގެ ފުރުސަތު އަހަންނަށް ދީ، އެދަރިފުޅު އެހުރީ އަހަންނަށް ބޭނުންވެފައި... އާދޭސްކުރަން... އާދޭސްކުރަން...'' އަޒްޔާނާއި ދުރަށް ގެންދަން ފެށުމާއެކު ޒައިނަބަށް ތެޅިގަނެވުނެވެ. އޭނަ އެންމެފަހުން ދެއަތްތިލަ ޖޯޑުކޮށްލަމުން ޖައުފަރު ގާތު އާދޭސްކުރަން ފެށިއެވެ. ރުއިމުގެ ސަބަބުން އޭނައަށް ވާހަކަ ނުދެކެވުނީ ހުއްޓަހުއްޓަމުންނެވެ.\n''ހުޝިޔާރުވާން އުޅޭފިއްޔާ އޭގެ ނަތީޖާ ރަގަޅެއް ނުވާނެ...'' ޒައިނަބުގެ އަތުން ޖައުފަރު ދޫކޮށްލީ ދެޚިޔާލެއްގެ މަތީ ހުރެއެވެ. އޭރު އަޒްޔާންގެ ރުއިމުގެ އަޑުފަށްގަނޑު ހަތަރުފާރުތެރޭގައި ގުގުމާލާފައި އޮތެވެ. އެކަމާ ހުރެ ޖައުފަރު ހުރީ ބޮލަށް އުނދަގޫވެފައެވެ. އޭނަ ފަޓުލޫނުގެ ޖީބުން ނެގި ސިގިރެޓި ފޮށިން ސިގިރެޓަށް ނަގައި ރޯކޮށްލިއެވެ. އެތެރެހައްޓަށް އޭގެ ދުންގަނޑު ފޮނުވާލަމުން ކޮންމެވެސް ވަރެއްގެ ހަމަޖެހުމެއް ލިބުނެވެ. ފުލުފުލުން ފަޒާގެ ތެރެއަށް ދުންގަނޑު ފަތުރާލަމުން އޭނަ ޒައިނަބަށް ބަލަން ހުއްޓެވެ.\nއަޒްޔާން ގާތަށް ޒަައިނަބަށް ދެވުނު ގޮތެއް ނޭގުނެވެ. ތުރުތުރުއަޅަމުން ދިޔަ އެތުއްތު ހަށިގަނޑު ގެނެސް މޭގައި ބޮޑިކޮށްލެވުނު ހިނދު ޒައިނަބަށް ބާރަށް ރޮވިއްޖެއެވެ. އަޒްޔާންގެ ބޮލުގައި ބޮސްދެމުން ރުއިމުގެ ތެރޭން ޒައިނަބަށް މަޑު ނާނާއެއްގެ އަޑު އަޅުވާލެވުނެވެ. ގިނަ އިރު ގިސްލުމުގެ ސަބަބުން އަޒްޔާން މަސަލަސްކުރުންވީ އުނދަގޫކަމަކަށެވެ. އެތުއްތު ހިތަށް ކޮށްފައިވާ ނޭދެވޭ އަސަރުތައް އެވަގުތުކޮޅުގައި ވެސް ޒައިނަބަށް އަންދާޒާ ކުރެވުނެވެ. އެއާއެކު އޭނަގެ ހިތުގައި ޖައުފަރާ މެދު އޮތް ނަފަރުތުގެ އަލިފާނުގައި ހުޅުރޯވިއެވެ. ދުވަހެއްގެ ކޮޅުން ވެސް އޭނަ ޖައުފަރަށް މަޢާފެއް ނުކުރާނެއެވެ.\nއަޒްޔާނަށް ނިދުނީ ޒައިނަބުގެ އަތުގެ ތެރޭގައި އޮވެއެވެ. ގެނެވޭ ކޮންމެ ހަރަކާތަކުން އަޒްޔާން ސިއްސައިގެން ދާތީ ޒައިނަބު ހުރީ ހިރިލާން ވެސް ނުކެރިފައެވެ. އޭނަ ދެފަހަރެއްގެ މަތިން އަޒްޔާން އެނދުގައި ބާއްވަން މަސައްކަތްކުރުމުން ނިދީގެތެރޭގައި އޮވެ ގިސްލާފައި ރޮއިގަތެއެވެ. ހިނދުކޮޅަކަށް ވިޔަސް ޒައިނަބާއި ދުރަށްދާން ބޭނުންނުވާ ކަހަލަ އެވެ. ނަފުސާނީ ގޮތުން އަޒްޔާނަށް ލިބިފައިވި ގެއްލުންތަކާ މެދު އެއިން ކޮންމެ ފަހަރަކު ޒައިނަބަށް ވިސްނާލެވެއެވެ.\n''ތީނަ އެނދުގަ ބާއްވަން އުޅޭ...'' ދާދި ގާތުން ޖައުފަރުގެ އަޑު އިވުމުން ޒައިނަބު ސިހުނެވެ. އޭނަ އެއަޑަށް ސަމާލުކަން ނުދޭން ހުއްޓާ ކުއްލިއަކަށް ޖައުފަރު ޒައިނަބުގެ އަތުގައި ހިފެހެއްޓިއެވެ. އަދި ރުޅިވެރިކަމާއެކު އަތްދަނޑިމަތީގައި އޮތް އަޒްޔާން ނަގަން އުޅުނެވެ.\n''ނޫން... އަހަރެން ބާއްވަފާނަން...'' ހިތާއި ދެކޮޅަށް ވިޔަސް ޒައިނަބަށް ޖެހުނީ ޖައުފަރު ބުނިހެން ކަންތައް ކުރާށެވެ. އޭނަ ކުޑަ އެނދުގައި އަޒްޔާން ބާއްވަމުން އެނދުގެ ވަށައިގެންވި ބާލީސްތައް ރަގަޅުކޮށްލިއެވެ.\n''ޒައިނަބު ބުނިހެން އަހަރެން ކަންތައްކޮށްދީފީމެއްނު، ދެން އޮތީ އަހަރެން ބޭނުންވާ ފަދައިން ކަންތައްކޮށްދިނުން...'' ފުރަގަހުން އައިސް ޒައިނަބާއި ގާތްވެލަމުން ޖައުފަރު ބުނެލިއެވެ. ރުޅިވެރިކަމާއެކު ޒައިނަބަށް ދަތްކުނޑިވިކާލެވުނުކަމުގައި ވިޔަސް އޭނައަށް ކުރެވޭނެކަމެއް ނެތެވެ. މިމުސީބާތުން އޭނަ ސަލާމަތްކޮށްދޭނެ މީހަކު ނެތެވެ. އޭނައަށް ހިމާޔަތާއި ރައްކާތެރިކަން ދިނުން ވާޖިބުވެފައިވާ މީހާ އޮތީ ޖަލުގައެވެ. ހާލުގައި ޖެހިފައިވި ހިނދު މައިންބަފައިންގެ ގާތަށް ދާނެ ހިތްވަރެއް ވެސް އޭނަގެ ނެތެވެ. ރަގަޅަށް ވިއްޔާ މިހާރު ނާއިލުގެ ޚަބަރު އޮންނާނީ މަންމަމެންގެ ކަންފަތާ ހަމައަށް ގޮސްފައެވެ. އެމީހުންގެ ސުވާލުތަކަށް ޖަވާބުދޭނެ ހިތްވަރެއް އޭނަގެ ނެތެވެ. ނުވީތާކަށް މަންމައާއި ކުރިމަތިލާކަށް ވެސް އޭނައަށް ނުކެރޭނެއެވެ. ހަމައެއާއެކު އޭނަގެ ދެމައިން ބެލޭނެ ތަނަވަސްކަމެއް ވެސް މަންމަމެންގެ ނުހުންނާނެއެވެ. އެމީހުނަށް ބުރައަކަށްވާކަށް އޭނަ ބޭނުމެއް ނުވެއެވެ.\nމަޖުބޫރީގެ ޝިކާރައަކަށްވެ ޒައިނަބު އެންމެފަހުން ޖައުފަރުގެ ނުބައި ރޭވުންތަކުގެ ޝިކާރައަކަށްވެ ނިމިއްޖެއެވެ. ހަށިގަނޑުގެ ހަރަކާތްތައް ކެނޑިފައިވިއިރު އެދެލޮލުން ހޯސްލާފައި ކަރުނަތައް ފޭބިއެވެ. ޖައުފަރުގެ ކޮންމެ ބީހިލުމަކާއެކު އޭނަގެ ޖިސްމަށް ލިބެނީ ކެތްކުރަން ދަތި ވޭނެކެވެ. އަނިޔާވެރި ގޮތެއްގައި އޭނަގެ ރޫހު ހަށިގަނޑުން ދަމައިގެންފިނަމަވެސް މިހާރު އެހަށިގަނޑުގައި އަޅާވޭނަށްވުރެ ހާސްބައި ރަގަޅު ވީހެވެ. އޭނަގެ ނަފުސު ނުތާހިރުވެއްޖެކަމުގެ އިހުސާސްތަކާއެކު ޒައިނަބުގެ ހިތުން ލޭކަރުނަ އޮހޮރުނެވެ.\nތިން ހަފްތާ ވަންދެން ޒައިނަބު ވެފައިވީ ޖައުފަރުގެ އެދުންވެރިކަމަށް ރާހަތުގެނެސްދޭ ބައިވެރިޔާއަށެވެ. އޭނަ ގޮވާލާ ކޮންމެ ފަހަރަކު ޖެހެނީ އިޖާބަދޭށެވެ. އެހެންނޫންމަ ގަދަބާރާއި އަނިޔާވެރިކަމުން ވެސް ޖައުފަރު އޭނަގެ ބޭނުންތައް ހާސިލުކުރެއެވެ. އަނިޔާވެރިކަމާއި ޝައިތާނީ ވަސްވާހުގެ ހައްދެއް ނެތެވެ. ވޭނާއި ހިތްދަތިކަމުގެ ދާނުގައި އެތައްހާސް މަރަކުން ޒައިނަބު މަރުވަމުން ދިޔަ އެވެ. ކުރިމަތިވެފައިވި މުސީބާތުން އޭނަ ސަލާމަތްކޮށްދެއްވުމަށް އެދި މާތްﷲގެ ހަޒުރަތުގައި ޒައިނަބު ދުޢާ ދެންނެވިއެވެ. އަނިޔާވެރިންގެ ވަކިތަކުން އޭނަ ސަލާމަތްކޮށްދެއްވުމަށް އެދިއެވެ. އޭނައާއި އޭނަގެ ދަރިފުޅު މިނަރަކައިން މުއްތިކޮށްދެއްވުމަށް އެދިއެވެ.\nއުއްމީދު ގެއްލި އަނދިރިކަމުގެ ތެރޭގައި ބިކަހާލުގައި ޖެހުނު ވަގުތު ކުރިއަށް ދިއުމުގެ ހިތްވަރެއްކަމުގައި އަޒްޔާން ވިއެވެ. ބަލިކަށިވެ ހިތްފަޅައިގެންދާ ހިނދު އެދަރިފުޅުގެ ސޫރައިން އޭނަގެ ދިލަ ހިތަށް ފިނިކަމެއް ލިއްބައިދިނެވެ. ފަސޭހަވުމެއް ނެތް ހިތުގެ ފާރުތަކަށް އެލޯބި ހިނިތުންވުންތަކުން ވަގުތީ ޝިފާއެއް ހޯދައިދިނެވެ.\nދުވަސްތައް ފާއިތުވަމުން ގޮސް ޒައިނަބުގެ މަތިން ޖައުފަރުގެ ހިތްކެނޑެން ފެށިއެވެ. އޭނަގެ ބޭނުންތައް ފުދި ފޫހިކަމެއް އިހުސާސްކުރެވެން ފެށުނެވެ. ޒައިނަބުގެ ގާތުން އޭނައަށް އުފާލިބޭ ހާލު ހަޤީޤީ ހިތްހަމަޖެހުމެއް އޭނައަށް ހާސިލެއް ނުކުރެވެއެވެ. އެއީ ޖައުފަރުގެ ވަކިތަކާއި މަޖުބޫރުގެ ހިލިހިލާތަކުން ޒައިނަބު މިންޖުވުމުގެ ފެށުންކަމުގައި ވިއެވެ. ނަމަވެސް އިމްތިހާނުތަކަށް ނިމުމެއް ނައެވެ. އެކަށީގެންވާ ވަރަށް ހެކި ނުލިބުމުން ނާއިލު ޖަލުން ދޫކޮށްލެވުނު ހިސާބުން އިތުރު ތޫފާނުތަކާ ކުރިމަތިލާން ޖެހުނެވެ. ރުޅިގަދަ ނާއިލުގެ އަނިޔާތަކަށް ވެސް ކެތްކުރަން ޖެހުނީއެވެ. އެއް އަނދަވަޅުން އަރައި ނުގަނަވެނީސް އަނެއް އަނދަވަޅުގެ އަނދިރީގެ ތެރެއަށް އޭނަ ވެއްޓުނީއެވެ. ވަރިވެގެން ދާން އުޅެފައި ވެސް އެޚިޔާލު ދޫކޮށްލަން ޖެހުނީ ނިކަމެތި މަންމައަށް ބުރައަކަށްވާން ނޭދޭތީއެވެ. އެމީހުނަށް އޭނަގެ ހާލު އެނގިއްޖެނަމަ އިތުރު ތަކުލީފުތަކެއް ލިބޭނެއެވެ. ޢާއިލާއާ ގުޅުން ކަނޑާލަން އޭނައަށް ޖެހުނީ އެސަބަބާ ހުރެއެވެ.\nނާއިލު ބަންދުން ދޫކޮށްލި ދުވަހުން ފެށިގެން ޖައުފަރުގެ ޚަބަރެއް ވެސް ނުވިއެވެ. އެކަމާ ހުރެ ޒައިނަބަށް ބަޔާންކުރަން ދަތި ހިތްހަމަޖެހުމެއް ލިބުނެވެ. ނަމަވެސް އެއަނިޔާވެރިޔާ ދިޔައީ އޭނަގެ އުފާވެރިކަމުގައި ހުޅުޖަހާލާފައެވެ. ހުރިހާ އުއްމީދެއް ފޭރިގަތުމަށްފަހުގައެވެ. އޭނަގެ ލޯބިވާ ފިރިމީހާ ހަލާކުގެ ތެރެއަށް ވައްޓާލާފައެވެ. އޭނަގެ ހަމަޖެހުންނަގާލާފައެވެ. ތޫފާންއަލިވިއިރު އޭނަގެ ދިރިއުޅުން އޮތީ ބޮއްސުންލައިނިމިފައެވެ. އެތޫފާނުގެ ގެއްލުންތައް ދުވަހަކު އިއާދަކުރެވޭނެކަމެއް ނޭގެއެވެ.\nދުވަސްތައް ފާއިތުވަމުން ދިޔަ އެވެ. ޒައިނަބުގެ ހަޔާތަށް އިރުއަރައި އޮއްސެނީ ނާއުއްމީދުން ފުރިގެންވި ބަނަކަމަކާއެކުގައެވެ. އަހަރުތަކެއް ވެދިޔަ އިރު ވެސް އޭނައަށް ނާއިލުގެ އަނިޔާވެރިކަމުން މިންޖެއް ނުވެވުނެވެ. ނުވީތާކަށް އޭނަގެ ލޮލުގެ ކޮއި ފަދައިން ބަލާ ބޮޑުކުރި ދަރިފުޅަށް ވެސް ނާއިލުގެ އަނިޔާތައް އަމާޒުވާން ފެށިއެވެ. ބޮޑުވަމުން އައި އަޒްޔާނަށް ގޭތެރޭގައި ހިނގާ ހުރިހާކަމެއް އެނގި ފަހުމުވާން ފެށިއެވެ. މަންމައަށް ލިބޭ އަނިޔާތަކުން އޭނަގެ ހިތުގައި ބައްޕައާމެދުވީ ސާފު ނަފުރަތެވެ.\nއަހަރުތަކެއް ވަންދެން ދިގުދެމިގެން އައި ސިއްރުތަކުގެ ސިލްސިލާއަށް ނިމުން އައީ ނާއިލާއި ޒައިނަބާއި ދެމެދު ހިނގި ޒުވާބަކަށް ފަހު ފުރާނައަށް ގެއްލުންވާ ފަދަ އަނިޔާތަކުގެ ޝިކާރައަކަށް ޒައިނަބުވެ ހޮސްޕިޓަލުގައި އެޑްމިޓް ކުރެވުނު ހިސާބުންނެވެ. މާލޭގައި ފަތުއަޑު ކިޔާފައި އެޚަބަރު ފެތުރުނެވެ. ނޫސްތަކުގެ ފަލަ ސުރުޚީތަކަށް ވެސް އެރިއެވެ. މައްސަލަ ތަހުޤީޤު ކުރެވި ނާއިލު ހައްޔަރު ކުރެވުނެވެ. ގެވެށިއަނިޔާއާއި މަސްތުވާތަކެތި ބޭނުންކުރުމާއި މުޢާމަލާތްކުރުމުގެ ކުށް އޭނަގެ މައްޗަށް ސާބިތުވެ ޖަލަށް ލެވުނެވެ.\nޝީރީނަށް އޭނަގެ ދައްތަގެ ހާލު ފެނި އެދެލޮލުން ކަރުނަ ނީރާލިއެވެ. ޒައިނަބުގެ މޫނާއި ލޯ ދުޅަވެ ނޫފައިގެންފައި ވިއިރު އަތުގައި އޮތީ ޕްލާސްޓަރު އަޅާފައެވެ. ހަށިގަނޑުގެ އެކިތަންތަނަށް ލިބިފައިވި ޒަހަމްތަކުގައި ވަނީ މަލަން އެޅިފައެވެ. ޒައިނަބު ގާތުގައި އިށީންނަމުން ޝީރީން އޭނަގެ ލޮލުން ފައިބަމުން އައި ކަރުނަތައް ފޮހެލިއެވެ. އަދި ކެނިއުލާރ ގުޅާފައި އޮތް ޒައިނަބުގެ އަތުގައި މަޑުމަޑުން ހިފާލިއެވެ.\nނިދީގައި އޮތް ޒައިނަބު ލަސްލަހުން ލޯހުޅުވާލަން މަސައްކަތްކުރިއެވެ. ނަމަވެސް އޭނައަށް ހަރަކާތްކޮށްލެވުނީ ކަނާތު ލޮލުގެ އެސްފިޔަތަކެވެ. ވައަތު ލޮލުގައި އުފެދިފައިވާ ތަދާއެކު އޭނަގެ ދުލުކުރިން އާހެއްގެ އަޑު ނިކުތެވެ. ބޮލަށް ބަރުވެފައިވާކަން ވެސް އޭނައަށް އިހުސާސްކުރެވެން އިރުކޮޅެއް ނެގިއެވެ. ލަސްލަހުން މާހައުލަށް ހޭނެން ފެށުމާއެކު އޭނައަށް ފުރަތަމަ ވެސް ނަންގަނެވުނީ އަޒްޔާނެވެ. އޭރު އޭނަގެ ސިކުނޑީގައި ކުރީ ރޭ ހިނގި ހާދިސާގެ މަންޒަރުތައް ސިފަވާން ފެށިއެވެ. އެރޭ އަޒްޔާން އޭނަގެ ދިފާއުގައި ނުތެދުވުނަމަ އޭނަގެ ފުރާނަ ހަށިގަނޑާއި ވަކިވީހެވެ.\n''ޒައިނަބު... ހަމަޖެހިބަލަ، އަޒްޔާން ރަގަޅޭ، މަންމައާއެކު ބޭރުގައި ހުރީ...'' ކުއްލިއަކަށް ތެދުވާން އުޅުނު ޒައިނަބާއި ޝީރީން ވާހަކަދެއްކިއެވެ. ގާތުގައި އިނީ ކާކުކަން ވެސް ނަގައިގަންނަން ޒައިނަބަށް ވަގުތު ނެގިއެވެ. އެއާއެކު އޭނަގެ ލޮލުން ކަރުނަ ފާޅުވިއެވެ. އޭނައާއި ޝީރީން އެބައްދަލުވީ ހާދަ ގިނަ ދުވަހަކަށް ފަހުގައި ހެއްޔެވެ؟ ހިތުގައި އުތުރިއަރައިގަތް ޖަޒުބާތުތަކާއެކު ޒައިނަބަށް ގިސްލެވުނެވެ. އޭނަ ވާހަކަދައްކަން ބޭނުންވިކަމުގައި ވިޔަސް ކަރުގައި އުފެދިފައިވާ ތަދުގެ ސަބަބުން އެކަން ފަސޭހަ ކަމަކަށް ނުވިއެވެ.\n''ހަމަޖެހިބަލަ، އަހަންނަށް އެނގޭ ދޮންތަ ވާހަކަދައްކަން ބޭނުންވާކަން، އެކަމަކު ކަރަށް ލިބިފައިވާ އަނިޔާތަކުން ވޭން ތިއަޅަނީ... ޑޮކްޓަރު އޮތީ ބުނެފަ ފަސޭހަވާން ދުވަސް ނަގާނެޔޭ...'' ޒައިނަބަށް ވާހަކަ ދެއްކުމުގައި ކުރިމަތިވެފައިވާ އުނދަގޫތަކަށް ޝީރީން އަލިއަޅުވާލަދިނެވެ. ފުންނޭވާތަކެއް ދޫކޮށްލި ޒައިނަބު ނަޒަރު ޝީރީންގެ މޫނަށް ހުއްޓުނެވެ. އޭނައަށް ފެނުނު ހިތާމައިގެ އަސަރުތަކުން އެހިތަށް އަަަސަރުކުރިއެވެ. ޢާއިލާގެ މެންބަރުންނާއި ގުޅުން ކަނޑާނުލެވުނުނަމައެވެ. އެހެންނޫންނަމަ މިހާ ހިސާބަށް ހާލަތު ނުދިޔައީހެވެ. ނަމަވެސް ކޮންމެ ފަހަރަކު އޭނައަށް ވިސްނެނީ ވަގުތު ފާއިތުވެ ނިމޭ ފަހުންނެވެ.\n''ކީއްވެތަ ހުރިހާކަމެއް ސިއްރުކުރީ؟... އަހަންނާއި މަންމައަށް ނާއިލު މަސްތުވާތަކެތީގެ މައްސަލައިގައި ހައްޔަރުކުރެވުނުކަން އެނގުމާއެކު ޒައިނަބަށް ގުޅަން މަސައްކަތްކުރީން، އެކަމަކު އަލިމަގެއް ނުފެނުނު، އެންމެފަހުން މާލެ އައިސްގެން ވެސް އުޅޭ ގެއަށް ދިޔައިން، އެގެއަށް ދިއުމުން އެނގުނީ ކުލި ބޮޑޭ ކިޔާފަ އެހެން ތަނަކަށް ބަދަލުވިކަން، އެއަށްފަހު އެނބުރި ރަށަށް ދާން ޖެހުނީ ހުސް އަތާ... އަހަރެން ކައިވެނިކޮށްގެން މިކޮޅަށް ބަދަލުވިފަހުން ވެސް ޒައިނަބު ހޯދަން މަސައްކަތްކުރީން... އެނގޭތަ އަހަރުމެންނާ އޮތް ގުޅުން ކަނޑާލުމުން މަންމަ ހިތާމަކުރިވަރު، އެކަމާ ހުރެ މަންމަގެ ސިއްހީ ހާލަތު ދަށަށް ދާން ފެށުމުން ގޮވައިގެން އިންޑިޔާއަށް ވެސް ދާން ޖެހުނު....... އެކަންތަކުން އަރައިނުގަނެވެނީސް މިޚަބަރު ލިބުނީ... ކީއްވެގެންތަ ނާއިލުގެ ކަންތައްތައް އެހާ ހިސާބަށް ދިޔައިރު އަހަރުމެންނަށް ނޭންގީ؟، އެންމެ ކުޑަމިނުން ކަމާ ބެހޭ ފަރާތަށް ވެސް އެންގުނީހެއްނު؟... އަހަރެން ހީކުރީ އެނާއިލަކީ ރަގަޅު މީހެއްކަމަށް، އެކަމަކު މިހާރުތާ އޭނަގެ ނުލަފާކަން މިއެނގުނީ....'' ޝީރީން ޝަކުވާ ކުރިއެވެ. އޭނަގެ ވާހަކަތަކުން ޒައިނަބަށް އިތުރަށް އަސަރުކޮށް ރޮވުނެވެ.\nމައްސަރެއް ވަންދެން ހޮސްޕިޓަލުގައި ބޭއްމަށްފަހު ޒައިނަބު ދޫކޮށްލެވުނެވެ. އޭރު އޭނަގެ ހާލު ކުރިއަށްވުރެ ރަގަޅެވެ. ދުވަސްތަކަކަށް ދެމިގެން ދިޔަ ޝީރީންގެ ސުވާލުތަކަށް ޒައިނަބަށް ޖަވާބު ދޭން މަޖުބޫރުވީ އެވާހަކަތައް ހިއްސާކުރެވުމުން އޭނަގެ ހިތަށް ކުޑަ ލުޔެއް ލިބިދާނެކަމުގެ އުއްމީދުގައެވެ. ޒައިނަބުގެ މާޒީ ކަނުލާ އަޑުއަހަން ހުރި ޝީރީނަށް ޝޮކެއް ލިބި އޭނަގެ ދެލޯ ބޮޑުވިއެވެ. ރުޅިވެރިކަން ވެސް އެހިތުގައި އުފެދުނެވެ. އޭނަ ބޭނުންވީ ޒައިނަބަށް ޖެއްސި ހާލާ މެދު ޖައުފަރުގެ ފަރާތުން ބަދަލު ހިފާށެވެ. އެ ޝައިތާނާއަށް ފިލާވަޅެއް ދޭށެވެ.


ފުލުހުންގެ ޑިއުޓީއަށް ދަނިކޮށް މަގުމަތިން ހަމަލާދީ މަރާލި މީހާގެ ޖަނާޒާ ބާއްވައިފި - MV Times\nފުލުހުންގެ ޑިއުޓީއަށް ދަނިކޮށް މަގުމަތިން ހަމަލާދީ މަރާލި މީހާގެ ޖަނާޒާ ބާއްވައިފި\n0 July 24th, 2012 - 12:19 AM\nރޭ މާލެއަތޮޅު ކާށިދޫގައި، ފުލުހުންގެ ޑިއުޓީއަށް ދަނިކޮށް މަގުމަތިން ހަމަލާދީ މަރާލި، ފުލުހުންގެ ލާންސް ކޯޕްރަލް އާދަމް ހަލީމގެ ޖަނާޒާ ރަސްމީ ޢިއްޒަތުގައި މިއަދު ބާއްވައިފިއެވެ.\nޢުމުރުން ސައްބީސް އަހަރުގެ އާދަމް ޙަލީމް ގެ މޫނު ދެއްކުން ބާއްވާފައިވަނީ މިއަދު މެންދުރުފަހު ދޭއްޖެހިއިރު އިސްލާމީ މަރުކަޒުގައެވެ. މޫނު ދެއްކުމަށްފަހު މަސްޖިދުއް ސުލްޠާން މުޙަންމަދު ތަކުރުފާނުލް އައުޠަމް ގައި މިއަދުގެ އަސުރުނަމާދަށްފަހު މަރްހޫމުގެ ކަށުނަމާދުކުރިއެވެ. އިމާމުވެ ކަށުނަމާދު ކޮށްދެއްވީ މިނިސްޓަރ އޮފް އިސްލާމިކް އެފެއާޒް އައްޝައިޚް މުޙަންމަދު ޝަހީމް ޢަލީސަޢީދެވެ.\nކަށުނަމާދަށްފަހު ގަލޮޅު ގަބުރުސްތާނަށް މަރުހޫމުގެ ހަށިގަނޑު ގެންދިޔަ ވަގުތު ޖަނާޒާގައި ބައިވެރިވުމަށްޓަކައި ވަރަށް ގިނަ ޢަދަދެއްގެ ބަޔަކު އެސަރަހައްދަށް އެއްވިއެވެ. ޝަހީދު ލާންސް ކޯޕްރަލް އާދަމް ހަލީމް ވަޅުލާފައިވަނީ ތިން ބަޑީގެ ސަލާމަކާއެކު މިއަދު ހަވީރު ހަތަރުގަޑި ބައި ހާއިރު ގަލޮޅު ގަބުރުސްތާނުގައެވެ.\nޝަހީދު އާދަމް ހަލީމްގެ ޖަނާޒާގައި، ރައީސް ޑރ. މުހައްމަދު ވަހީދު ހަސަން މަނިކު ބައިވެރި ވެވަޑައިގެންނެވިއެވެ. އަދި ރައްޔިތުންގެ މަޖިލީހުގެ ގިނަ މެމްބަރުންނާއި ސިޔާސީ ޕާޓީތަކުގެ ލީޑަރުން ބައިވެރިވެ ވަޑައިގެންނެވިއެވެ. މީގެ އިތުރުން ކުރީގެ ކޮމިޝަނާ އޮފް ޕޮލިސް އާދަމް ޒާހިރާއި، އަހްމަދު ފަސީހް އަދި މިހާރުގެ ކޮމިޝަނާ އޮފް ޕޮލިސް އަބްދުﷲ ރިޔާޒާއި ގިނަޢަދަދެއްގެ ފުލުހުންނާއި ސިފައިވެސް ޝަހީދު އާދަމް ހަލީމްގެ ޖަނާޒާގައި ބައިވެރިވިއެވެ.\nފުލުހުންގެ ޔުނީފޯމުގައި ޑިއުޓީގައި ހުއްޓައި، ރަހުމްކުޑަގޮތަކަށް ހަށިގަނޑުގެ ހަތަރު ތަނަކަށް ވަޅި ހެރުމުން ލިބުނު ޒަޚަމްތަކަށް ކާށީދޫ ސިއްހީ މަރުކަޒުގައި ފަރުވާ ދެމުން ދަނިކޮށް ޝަހީދުވި އާދަމް ހަލީމްގެ މަރުގެ މައްސަލާގައި ފުލުހުން ވަނީ ކާށިދޫން ރޭ މީހަކު ވެސް ހައްޔަރުކޮށްފައެވެ.


TC dhookoh Aku Valencia ah | Mihaaru\nޓީސީ ދޫކޮށް އަކޫ ވެލެންސިއާ އަށް\nއަކޫ (ވ) ވެލެންސިއާ އަށް ސޮއިކުރުމަށް ފަހު ވެލެންސިއާގެ އޮފިޝަލް މައުއާ އެކު ފޮޓޯ އަކަށް ހުއްޓިގެން.\n16 އޮކްޓޯބަރ 2020 - 14:41\nމިދިޔަ އަހަރު ޓީސީ ސްޕޯޓްސް ކްލަބަށް ކުޅުނު ގައުމީ ފުޓްބޯޅަ ޓީމުގެ ކެޕްޓަން އަކުރަމް އަބްދުލް ގަނީ (އަކޫ) އޭނާ ކެރިއަރު ފެށި ކްލަބް ކަމަށްވާ ކްލަބް ވެލެންސިއާ އަށް ބަދަލުވެއްޖެ އެވެ.\nރާއްޖޭން ދެ ފަހަރު ސަރަހައްދުގެ ރަން ތަށި ގެނައި ޓީމުގައި ހިމެނުނު އަކޫ މިދިޔަ ސީޒަނަށް ފަހު ޓީސީ ދޫކޮށްލާނެ ކަމަށް އޮތީ ބެލެވިފަ އެވެ. އެއީ ޓީސީން މުސާރަ ނުދޭ މައްސަލައިގަ އެވެ. މިއީ އަކޫ ވެލެންސިއާ އަށް ކުޅޭ ހަތަރު ވަނަ ފަހަރެވެ. އެ ގޮތުން ފުރަތަމަ ވެލެންސިއާ އަށް ކުޅުނީ 2006 ވަނަ އަހަރު އެވެ. ދެ ވަނަ ފަހަރަށް ވެލެންސިއާއާ ގުޅުނީ 2013 ވަނަ އަހަރު އެވެ. އަދި ތިން ވަނަ ފަހަރު 2016 ވަނަ އަހަރު އެ ޓީމަށް ކުޅުނެވެ.\nވެލެންސިއާ އިން ކުރިއަށް އޮތް ސީޒަނަށް މާދަމާ ހަވީރު ޕްރެކްޓިސް ފަށަން ނިންމާފައިވާއިރު، އެ ޓީމުގެ ކޯޗަކަށް ހަމަޖައްސާފައިވަނީ މިދިޔަ ސީޒަނުގައި ޓީސީ ބެންޗުން ފެނުނު ތަޖުރިބާކާރު ކޯޗު މުހައްމަދު އާތިފް (އާތީ) އެވެ.\nއަކޫ ވަނީ 2007 ވަނަ އަހަރު ނިއު އަށް ބަދަލުވެފަ އެވެ. އޭގެ ފަހުން ވަނީ މާޒިޔާ އާއި ވިކްޓަރީ އަދި ވީބީ އައްޑޫ އެފްސީ އަށް ވެސް ކުޅެފަ އެވެ. އަލުން އޭނާ ނިއުއާ 2017 ވަަނަ އަހަރު ގުޅުނީ އޭގެ ކުރިން ވެލެންސިއާ އަށް ވެސް ކުޅުމަށް ފަހު އެވެ. އެއީ 2016 ވަނަ އަހަރުގެ ސީޒަނުގަ އެވެ. އެ ފަހަރު އޭނާ ވަނީ އެ ޓީމާ އެކު އެފްއޭ ކަޕްގެ ޗެމްޕިއަންކަން ހޯދައިފަ އެވެ.\nރާއްޖޭން 2018 ވަނަ އަހަރު ބަންގްލަދޭޝްގައި ބޭއްވި ސާފް ސުޒުކީ ކަޕްގެ ޗެމްޕިއަންކަން ހޯދި ޓީމުގައި ކެޕްޓަނެއްގެ ރޯލު އަކޫ އަދާކުރީ ނިސްބަތުން ޒުވާން ސްކޮޑެއްގެ ތެރޭގަ އެވެ. ޑިފެންސާއި މެދުތެރޭގައި ވެސް ކުޅެވޭ ފެންވަރު ހުރި އަކޫ ވަނީ މިދިޔަ އަހަރު ޑިސެމްބަރު މަހު 23 އަހަރުން ދަށުގެ ގައުމީ ޓީމުގެ ސީނިއާ ތިން ކުޅުންތެރިން ތެރޭގައި ހިމެނިގެން ސައުތު އޭޝިއަން ގޭމްސްގައި ކުޅެފަ އެވެ.\nއެއް އަހަރުގެ މެދުކެނޑުމަކަށް ފަހު އަލުން ފުރަތަމަ ޑިވިޝަނުގައި ވާދަކުރަން ކްލަބް ވެލެންސިއާ އިން ތައްޔާރުވަމުން އަންނައިރު މި ފަހަރުގެ ޓްރާންސްފާ މާކެޓްގައި އެ ޓީމުން އިތުރު ކުޅުންތެރިން ގެންދާނެ ކަމަށް ބެލެވެ އެވެ. ވެލެންސިއާއާ ދެން ގުޅުނު ކުޅުންތެރިންގެ ތެރޭގައި ސްޕެއިނުގެ ހަތަރު ވަނަ ޑިވިޝަނުގެ ޔޫޑީ ކެނަލްސް އަށް ކުޅޭ ޒުވާން މިޑްފީލްޑަރު އިސްމާއިލް ޒާން އާމިރު ހިމެނެ އެވެ. މިދިޔަ އަހަރު ދެ ވަނަ ޑިވިޝަނުގައި ވެސް ނިސްބަތުން ވަރުގަދަ ޓީމެއް ގޮވައިގެން ވާދަކޮށް އެ މުބާރާތުގެ ތަށި ހޯދި ޓީމުގައި ހިމެނުނު ގިނަ ކުޅުންތެރިން މި އަހަރު ވެސް ވެލެންސިއާ އިން ފެންނާނެ ކަމަށް ބެލެވެ އެވެ.\nކޮވިޑަށް ފީފާއިން ލިބުނު އެހީ ބައްސާމް މިހަރަދު ކުރަނީ ވެލެންސިޔާއަށް\nއަކްރަ މް އާއިއެކު ފޮޓޯގައި އެހުރީކާކުކަން ބުނެދިންނަ މަ ތަންކޮޅެއް ފުރިހަ މަވީސް. އާ ޗެއަރ މަން؟\nއަހަރުމެން ބުނަމުން އަންނަ ވާހަކަ ތެދު ހަގީގަތައް ވެއްޖެ ، ކޮވިޑް ގެ ތެރޭން އެހީއައްލިބުނު ފައިސާ ތައް ހަރަދު ކުރަނީ ތިކަހަލަ ކަންކަމުގަ ، ގޯހެއްނޫން ނަމަ ނަމަ ބާސްކެޓް ކުޅި ވަރައް އެންމެ ލާރި ފޮއްޗެއް ވެސް ހަރަދަކައް ނުދޭތި ވ ސަލާމް\nރަނގަޅު އެއްޗެއް ލިބޭކޮޅަކަށް ދިޔައީމާ ހުންނާނީ ރަނގަޅަށް. ފުޓުބޯޅައަކީވެސް ވިޔަފާރިއެއް.\nބަޔަކު ފުޓްބޯޅަ ކުޅޭތަ މިހާރު.\nކުރީއަހަރަކު ވަރަށްގިނަ ކުޅުންތެެރިންތަކެއް ސޮއިކުރުވާފަ ފަށަން ނިން މާފަ ރަގަޅަށް ނުފެށިއުޅެނިކޮށް އެބައި މީހުން ކްލަބް ދޫކޮށް ދިޔަ. މިފަހަރު އެހެންނުވާނެކަ މަށް އުއް މީދުކުރަން އަދި ރަގަޅު ކާ މިޔާބަކަށް އެދެން.


ރިލްވާންގެ “ސުވާލު މާޗް” ސުވާލުތަކާއެކު! | Help Find Ahmed Rilwan (@moyameehaa)\nރިލްވާންގެ “ސުވާލު މާޗް” ސުވާލުތަކާއެކު!\nގެއްލިފައިވާ އަހުމަދު ރިލްވާން ހޯދަން ކުރާ މަސައްކަތް އަވަސް ކުރުމަށާއި އެ މައްސަލައާ ގުޅިގެން ކަން ބޮޑުވާ ކަންކަން ސަމާލު ކަމަށް ގެނައުމަށް ބޭއްވާ ހިނގާލުން “ސުވާލު މާޗް” މިއަދު މާލޭގެ މަގުތަކުގައި ބާއްވައިފި އެވެ.\nއާޓިފިޝަލް ބީޗުގައި ހަވީރު 4:00 ޖެހި އިރު ފެށި ސުވާލު މާޗްގައި ކުރީގެ ރައީސް އަދި އެމްޑީޕީގެ ވެސް ރައީސް މުހައްމަދު ނަޝީދާއި އެ ޕާޓީގެ ބައެއް އިސް ފަރާތްތަކާއި އާންމުން ބައިވެރިވި އިރު ސުވާލް މާޗް އިންތިޒާމްކޮށްފައި ވަނީ ރިލްވާންގެ އާއިލާގެ ފަރާތުންނެވެ. ސުވާލު މާޗްގައި ރިލްވާންގެ މަންމަ އާއި ބައްޕަގެ އިތުރުން އާއިލާގެ މެންބަރުން ބައިވެރިވި އެވެ.\nމިއަދުގެ ހިނގާލުމުގެ ތެރޭގައި ރިލްވާންގެ ބައްޕަ ވާހަކަ ދައްކަނީ — ވީ ފޮޓޯ: މުހައްމަދު ވަހީދު\nސުވާލު މާޗްގައި ބައިވެރިވި އެންމެން، ބެނާ އާއި ޕޯސްޓަރާއި ޝުއޫރުތައް ހިމެނޭ ލިޔުންތަކާއެކު ނުކުމެ މިއަދު ގޮވާލާފައި ވަނީ މީގެ 42 ދުވަސް ކުރިން ގެއްލުނު ރިލްވާން ގެ ތަހުގީގު ލަސްވަމުންދާތީ އެކަން އަވަސް ކޮށް ދިނުމަށާއި އެދެވޭ ތަހުގީގެއް ހިނގަމުން ނުދާތީ އެކަމާ ކަންބޮޑުވާ ކަމަށެވެ.\n“ރިލްވާން ގެއްލުނުތާ 42 ދުވަސްވީއިރު ވެސް އޭނާއެއް ނުފެނުނު އެކަމާ އަހަރެމެން ކަންބޮޑުވޭ،” ގާތްގަނޑަކަށް 300 އެއްހާ މީހުންނާއެކު ކުރިޔަށް ގެންދިޔަ ސުވާލް މާޗްގެ ބައިވެރިން ގޮވާލަމުން ދިޔަ އެވެ. މީގެ އިތުރުން ވެސް ސުވާލު މާޗްގައި ރިލްވާން ގެއްލުނު ހާދިސާއާ ގުޅޭ އެތައް ސުވާލެއް އުފައްދައި ޝުއޫރު ފާޅު ކުރި އެވެ.\nމިއަދުގެ ހިނގާލުމުގެ ތެރެއިން: ސުވާލު މާޗްގެ ނަމުގައި ބޭއްވި ހިނގާލުމުގައި ބޮޑެތި މަގުތަކަށް ނުކުތް — ވީ ފޮޓޯ: މުހައްމަދު ވަހީދު\nއޭގެ ތެރޭގައި މިނިވަން ނިއުސް ނޫސްވެރިޔާ ގެއްލުނު ރޭ ހުޅުމާލޭގައި ހިނގި ކަމަށް ބުނާ ހާދިސާގެ ތަފްސީލަކީ ކޮބާތޯ އާއި އެރޭ ފުލުހުން އަތުލައިގަތް ވަޅި ކޮބާތޯ އާއި ކާރަކަށް އެރުވި ކަމަށް ބުނާ މީހާ ކޮބައިތޯ އާއި ކާރު ބަލައި ފާސް ކުރީ ކޮން އިރަކުތޯ ވެސް ސުވާލު ކޮށްފައި ވެއެވެ.\n“ރިލްވާންގެ ތަހުގީގު ހުޅުމާލެއިން އެހެން ދިމާލަަކަށް ގެންދެވޭތޯ ފުލުހުން މަސައްކަތް ކުރަނީ ކީއްވެތޯ؟ އެދެވޭ ތަހުގީގެއް ނުކުރެވެނީ ކީއްވެތޯ؟” އެ އެންމެން މިއަދު މަގުމަތީގައި ސުވާލު ކުރި އެވެ.\nމިއަދު ބޭއްވި ހިނގާލުމުގެ ތެރޭގައި ރައީސް މުހައްމަދު ނަޝީދު — ވީ ފޮޓޯ: މުހައްމަދު ވަހީދު\nމާލޭގެ ބޮޑެތި މަގުތަކުގައި ބޭއްވި ސުވާލު މާޗް ނިންމާލީ ވެސް މާޗް ފެށި އާޓިފިޝަލް ބީޗަށެވެ. ސުވާލް މާޗް ނިންމާލަމުން މިއަދު ވަނީ ދުއާއެއް ވެސް ކޮށްފައެވެ. މި ދުއާގައި ރިލްވާން އަވަހަށް ފެނި އެނބުރި އާއިލާ އާއި ރައްޓެހިންގެ ގާތަށް އައުމަށް އެދުމުގެ އިތުރުން މިފަދަ ހާލަތްތައް ދިމާވެފައިވާ މައިންނަށް ކެތްތެރިކަން ދެއްވުން އެދިފައި ވެއެވެ. ރިލްވާން އާއިލާގެ އަންހެން މެންބަރަކު ދުއާ އިއްވަމުން ދިޔައިރު ރިލްވާންގެ މަންމަ މިއަދު އާޓިފިޝަލް ބީޗްގައި ހުރެހެން ވަނީ ގިސްލާ ރޮއި ހަދާފަ އެވެ.\nމިއަދުގެ ހިނގާލުމުގައި ވާހަކަ ދެއްކި ބައެއް މީހުން ބުނެފައި ވަނި 2007 ވަނަ އަހަރު ވަޅި ޖަހައި ރާއްޖޭގައި މިހަކު މަރާލި ފަހުން މިހާތަނަށް 31 މަރު ހިނގާފައިވާ ކަމަށާއި ރިލްވާން ގެއްލުމުން މީހުން ވަގަށް ނެގުމާއި ރަހީނު ކުރުމުގެ ސަގާފަތެއް ރާއްޖޭގައި އަށަގަތުމުގެ ބިރު އެބައޮތް ކަމަށެވެ.\nރިލްވާން ގެއްލިފައި ވަނީ މިދިޔަ އޯގަސްޓު މަހުގެ ހަތް ވަނަ ދުވަހު އެވެ. ނަމަވެސް އޭނާ ގެއްލިގެން ރިޕޯޓު ކޮށްފައި ވަނީ މިދިޔަ މަހުގެ 14 ވަނަ ދުވަހު އެވެ.\nފުލުހުން މީގެ ކުރިން ބުނެފައި ވަނީ ރިލްވާން ހޯދަން ބުރަ މަސައްކަތެއް ކުރަމުން އަންނަ ކަމަށެވެ. އެގޮތުން މުޅި ހުޅުމާލެ އެއްކޮށް ބަލައި ފާސް ކޮށްފައިވާ ކަަމަށާއި ގިނަ އަދަދެއްގެ ސީސީޓީވީ ފުޓެޖްތައް ބަލައި ދިރާސާ ކުރަމުން އަންނަ ކަމަށް ވެސް ބުނެފައި ވެއެވެ. ނަމަވެސް މިހާތަނަށް އެ މައުލޫމާތުތަކުގެ ތަފުސީލެއް ފުލުހުން ހިއްސާ ކޮށްފައެއް ނުވެއެވެ.


ވަކި މީހަކު ނެތަސް ރައީސް ޔާމީނު އިންތިހާބު ކާމިޔާބު ކުރާނެ – Dhuvas Online\nޕީޕީއެމްގެ ޕީޖީ ގްރޫޕާއި ބައެއް ކައުންސިލް މެންބަރުން މިއަދު ބޭއްވި ނޫސްވެރިންގެ ބައްދަލުވުން -- ފޮޓޯ: ޕީއެސްއެމް\nވަކި މީހަކު ނެތަސް ރައީސް ޔާމީނު އިންތިހާބު ކާމިޔާބު ކުރާނެ\nވަކި ބޭފުޅަކު ފަހަތުގައި ނެތަސް ކުރިޔަށް އޮތް ރިޔާސީ އިންތިހާބު ރައިސުލްޖުމްހޫރިއްޔާ އަބްދުﷲ ޔާމީނަށް ކާމިޔާބު ކުރެއްވޭނެ ކަމަށް ވެރިކަން ކުރާ ޕީޕީއެމްގެ ޕާލަމެންޓްރީ ގްރޫޕުން ބުނެފި އެވެ.\nޕީޕީއެމްގެ މަޖިލިސް މެންބަރުންގެ ތެރެއިން ގިނަ އަދަދެއްގެ މެންބަރުންނާއި ބައެއް ކައުންސިލް މެންބަރުން މިއަދު ދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ (އަދުރޭ) ވިދާޅުވީ 2018 ވަނަ އަހަރު ޕީޕީއެމްގެ ރިޔާސީ ކެންޑިޑޭޓަކީ ރައިސް އަބްދުﷲ ޔާމީން ކަމަށެވެ. އަދި އެކަން ގަބޫލު ނުކޮށް އެއްބާރުލުން ދޭން ބޭނުން ނުވާ ބޭފޫލުން ފަހަތަށް ޖެހިވަޑައގެން ގޭގައި ތިއްބެވުމަށް އެދޭ ކަމަށެވެ.\nބެލެވޭގޮތުގައި ގެއަށް ވަޑައިގެންނެވުމަށް އަދުރޭ އިޝާރާތް އެކުރެއްވީ ރައީސް މައުމޫނާއި އެމަނިކުފާނަށް ތާއީދު ކުރައްވާ ބޭފުޅުންނަށެވެ.\nމިއަދުގެ ބައްދަލުވުމުގައި ނުސީދާކޮށް އަދުރޭ ވަނީ މައުމޫނާއި ނުލައިވެސް ރައީސް ޔާމީނަށް އިންތިހާބު ކާމިޔާބު ކުރެއްވޭނެ ކަމަށް ވިދާޅުވެފައި އެވެ.\nއަދުރޭ ވިދާޅުވީ ޕީޕީއެމްގެ ކައުންސިލާއި މެންބަރުން ރައީސް ޔާމީނަށާއި މިސަރުކާރަށް އިންތިހާބު ކާމިޔާބުކޮށްދިނުމަށް މަސައްކަތް ކޮށްދޭން ޖެހޭނެ ކަމަށް އެ ޕާޓީގެ އަސާސީ ގަވައިދުގައި ބުނެފައިވާކަމަށެވެ.\n“އަޅުގަނޑުމެން ޔަގީންކަމާ އެކު މި ދަންނަވަނީ އެމަނިކުފާނު 2018ގެ ރިޔާސީ އިންތިހާބު ކާމިޔާބު ކުރައްވާނެއޭ. އެމަނިކުފާނުގެ ފަހަތްޕުޅަށް އަރައިވަޑައިގަންނަވަން ބޭނުންފުޅު ނުވާ ބޭފުޅަކު އަރާވަޑައިނުގެން ގޭގައި ހުންނަވާށޭ،” އަދުރޭ ވިދާޅުވި އެވެ.\nމި ބައްދަލުވުމުގައި ޓޫރިޒަމް މިނިސްޓަރު މޫސާ ޒަމީރު ވިދާޅުވީ މަސައްކަތް ކުރަމުންދަނީ ޕީޕިއެމްތެރޭގައި ހުރި ހިޔާލުތަފާތުވުން އެއް ފަރާތްކޮށް ހުރިހާ ބޭފުޅުން ގުޅިގެން އިންތިހާބު ކާމިޔާބު ކުރުމަށް ކަމަށެވެ. އަދި ރައީސް މައުމޫންވެސް ހުންނަވާނީ ރައީސް ޔާމީންގެ ފަހައްޕުޅުގައި ކަމަށެވެ.\nގަދަބަސް ބުނެފައި ޢަދުރޭ ނުނިކުންނާތި\nސަރަފް ވެރިކަމާއިއެކު ޢަދުރޭ ނޫނަސް ރައީސް މިފަހަރު ނެރުއްވާނަން


Barcelona katuvaalai Roma in dhuniye hairaankohlaifi! | Mihaaru\nރޯމާގެ ކެޕްޓަން ޑެނިއަލް ޑި ރޮސީ އަދި ވައިސް ކެޕްޓަން ފްލޮރެންޒީ (ވ) އުފާފާޅުކުރަނީ. --ފޮޓޯ: އޭއެފްޕީ\nބާސެލޯނާ ކަޓުވާލައި ރޯމާ އިން ދުނިޔެ ހައިރާންކޮށްލައިފި!\n11 އެޕްރީލް 2018 - 03:06 40 comments\nބާސެލޯނާ އިން އަމިއްލަ ދަނޑުގައި ކުޅުނު ލެގު 4-1 އިން ކާމިޔާބުކޮށްފައިވާތީ ގިނަ ބަޔަކު ނިންމައިގެން ތިބީ މިރޭ އެ ޓީމުން އުނދަގުލަކާ އެކު ސެމީން ފުރުސަތު ހޯދާނެ ކަމަށެވެ. އެކަމަކު މިރޭގެ ނަތީޖާއާ އެކު ދެ ޓީމު 4-4 އިން އެއްވަރުވެ ރޯމާ މިވަނީ ރަށުން ބޭރުގައި ޖެހި ގޯލުން ކުރި ހޯދައި، 1984 ވަނަ އަހަރުގެ ފަހުން ފުރަތަމަ ފަހަރަށް މުބާރާތުގެ ސެމީ ފައިނަލުން ފުރުސަތު ހޯދައިފަ އެވެ.\nއަނެއްކޮޅުން އެ ފަހަރުގެ ފައިނަލުން ރޯމާ އަތުން މޮޅުވި އިންގްލެންޑުގެ ލިވަޕޫލް ވަނީ މިރޭ މެންޗެސްޓާ ސިޓީ އަތުން ރަށުން ބޭރުގައި 2-1 އިން މޮޅުވެ މުބާރާތުގެ ސެމީ ފައިނަލުން ފުރުސަތު ހޯދައިފަ އެވެ. ފުރަތަމަ ލެގުން 3-0 އިން މޮޅުވި ލިވަޕޫލް ދެ ލެގުން ކުރި ހޯދީ 5-1 އިންނެވެ. މިރޭ ވެސް ލިވަޕޫލުގެ ތަރިއަކަށްވީ ރޯމާ އިން މި ސީޒަނުގައި ލިވަޕޫލާ ގުޅުނު މިސްރުގެ ފޯވާޑް މުހައްމަދު ސަލާހެވެ.\nބާސެލޯނާގެ ސުޕަސްޓާ މެސީ މެޗަށް ފަހު ދަނޑުން ފައިބައިގެން ދަނީ. --ފޮޓޯ: އޭއެފްޕީ\nރޯމްގެ އޮލިމްޕިކް ސްޓޭޑިއަމުގައި ރޯމާ އާއި ބާސެލޯނާ މިރޭ ކުޅުނު މެޗުގެ ފުރަތަމަ މިނެޓުން ފަށައިގެން ރޯމާ އިން ވަނީ އެ ޓީމަށް ސެމީން ޖާގައެއް ހައްގުވާވަރުގެ ކުޅުމެއް ދައްކައިފަ އެވެ. އެކަމަކު ކެޕްޓަން ޑެނިއަލް ޑި ރޮސީ ޖައްސާލި ބޯޅައަކަށް އަރައި ހަ ވަނަ މިނެޓުގައި އެޑިން ޖެކޯ ރޯމާ އަށް ލީޑު ނަގައިދިން ނަމަވެސް، އެއީ އެ ޓީމަށް ކުރެވިދާނެ ކަމެއް ކަމަށް ގިނަ ބަޔަކު ގަބޫލެއް ނުކުރެ އެވެ.\nއެކަމަކު ރޯމާ އިން އެއްކޮށް ކޮންޓްރޯލްކުރި ފުރަތަމަ ހާފަށް ފަހު، ދެ ވަނަ ހާފު ފަށައިގެން 58 ވަނަ މިނެޓުގައި ޕެނަލްޓީއަކުން ޑި ރޮސީ ވައްދާލި ލަނޑާ އެކު އެ ޓީމަށް ޔަގީންކަން ލިބުނު ކަހަލަ އެވެ. އަދި 82 ވަނަ މިނެޓުގައި ކޯނަރަކުން ހުރަސްވި ބޯޅައެއް އޭރިއާ ތެރެއިން ޑިފެންޑަރު ކޮސްޓަސް މަނޮލަސް ބޮލުން ގޯލުގެ ތެރެއަށް ވައްދާލައި، ނުވާނެހެން ހީވި ކަންތައް އެ ޓީމަށް ހާސިލްކޮށްދިނެވެ. ފުރަތަމަ ލެގުން ބާސެލޯނާ އަށް ބޮޑު އެޑްވާންޓޭޖެއް ލިބުނު ހަތަރު ގޯލުގެ ތެރެއިން ދެ ގޯލަކީ، މިރޭ ލަނޑު ޖެހި ޑި ރޮސީ އާއި މަނޮލަސް އަތުން ބައިކޮޅަށް ވަން ގޯލްތަކެވެ. މިރޭގެ ލަނޑުތަކާ އެކު އެ ދެ ކުޅުންތެރިންގެ އޭގެ ބަދަލު މިވަނީ ދީފަ އެވެ.\nއާ ކޯޗު އާނެސްޓޯ ވަލްވާޑޭއާ އެކު މި ސީޒަނުގެ ސްޕެނިޝް ލީގާއި ސްޕެނިޝް ކަޕް ކާމިޔާބުކުރުމާ ގާތުގައި އޮތް ބާސެލޯނާ އިން ތިން ތަށި ހޯދުމަށް ކުރަމުން އައި އުއްމީދު މިވަނީ ފެނަށް ވެފަ އެވެ. ރޯމާގެ ކޯޗު އަދި ކުރީގެ ކުޅުންތެރިޔާ ޑި ފްރެންސެސްކޯ ވަނީ މިދިޔަ ސީޒަނުގައި އިޓަލީގެ ސަސުއޮލޯ އަށް ކޯޗުކޮށްދިން އިރު ޔުރޮޕާ ލީގުގައި ވަލްވާޑޭ އޭރު ކޯޗުކޮށްދިން އެތުލެޓިކް ބިލްބާއޯ ހަމަ މި ނަތީޖާ އިން ބަލިކޮށްފަ އެވެ. ޕޯޗުގަލްގެ ކުރީގެ މަޝްހޫރު ފޯވާޑް ޔޫސޭބިއޯގެ ނަމުން ނަން ދީފައިވާ ޑި ފްރެންސެސްކޯ އަކީ ރޯމާ އިން ފަހުގެ ތާރީހެއްގައި ހޯދި އެންމެ ބޮޑު ކާމިޔާބީ ކަމަށްވާ 2001 ވަނަ އަހަރުގެ އިޓާލިއަން ލީގު ކާމިޔާބުކުރުމުގައި ހިއްސާ އޮތް ކުޅުންތެރިޔެކެވެ.\nމި ނަތީޖާއާ އެކު ރޯމާ ވެފައިވަނީ ޗެމްޕިއަންސް ލީގުގައި، ފުރަތަމަ ލެގުގައި ތިން ލަނޑުން ނުވަތަ އެޔަށް ވުރެ ބޮޑު ތަފާތުންވީ ބަލި ދެ ވަނަ ލެގުގައި އަނބުރާލި ތިން ވަނަ ޓީމަށެވެ. އެކަން މީގެ ކުރިން ކުރީ 2004 ވަނަ އަހަރު އޭސީ މިލާނުގެ މައްޗަށް ކުރި ހޯދި ސްޕެއިނުގެ ޑިޕޯޓިވޯ ލަ ލަކޮރޫނާ އަދި މިދިޔަ ސީޒަނުގައި ޕީއެސްޖީގެ މައްޗަށް ކުރި ހޯދިއިރު ބާސެލޯނާ އެވެ.\nލިވަޕޫލުގެ ކުޅުންތެރިން އުފާފާޅުކުރަނީ. --ފޮޓޯ: އޭއެފްޕީ\nމިރޭ ސިޓީ އާއި ލިވަޕޫލް ކުޅުނު މެޗަށް ސިޓީ ނުކުތީ ފުރަތަމަ ލެގުން 3-0 އިން ބަލިވި ނަތީޖާ އަނބުރާލުމަށެވެ. ގެބްރިއަލް ޖީސުސް ދެ ވަނަ މިނެޓުގައި ޖެހި ގޯލާ އެކު ސިޓީން އެކަން ކޮށްފާނެ ކަމަށް ބެލެވުނެވެ. ފުރަތަމަ ހާފުގައި އެ ޓީމުން ޑޮމިނޭޓްކޮށް އިތުރު ލަނޑު ޖެހުމާ ގާތަށް ވެސް ދިޔަ އެވެ. އެގޮތުން ބެނާޑޯ ސިލްވާގެ ޝޮޓެއް ދަނޑީގައި ވެސް ޖެހުނެވެ. މި ހާފުގައި ސިޓީގެ ލެރޮއީ ސާނޭ ޖެހި ގޯލެއް އޮފްސައިޑް ކަމަށް ބުނެ ރެފްރީ ގަބޫލުނުކުރިއިރު ސިޓީން އެކަމާ މައްސަލަ ޖެއްސި އެވެ. އަދި ރެފްރީއާ ހިނގި ދެބަސްވުމަކަށް ފަހު ސިޓީގެ ކޯޗު ޕެޕް ގާޑިއޯލާ ހާފު ގަޑީގައި ބެންޗުން ފޮނުވާލި އެވެ.\nއެކަމަކު ދެ ވަނަ ހާފުގައި ފެނުނީ ތަފާތު މަންޒަރެކެވެ. ލިވަޕޫލުން ހާފުގެ ކުރީކޮޅު ކޮންމެވެސް ވަރަކަށް ކޮންޓްރޯލް ހޯދިއިރު 56 ވަނަ މިނެޓުގައި ސަލާ ޖެހި ލަނޑާ އެކު ސިޓީ ކުރަން ޖެހޭ މަސައްކަތް ދެގުނަވި އެވެ. އެ ޓީމަށް އިތުރު އުއްމީދެއް ނުލިބެނީސް 77 ވަނަ މިނެޓުގައި ލިވަޕޫލުގެ ރޮބާޓޯ ފިރްމީނިއޯ ގޯލް ޖަހައި ސިޓީގެ އުއްމީދުތައް އެއްކޮށް ފެނަށް ދުއްވާލި އެވެ.\nމިއީ މި ސީޒަނުގައި އެންމެ ވަރުގަދަ ފޯމެއްގައި އޮތް ސިޓީ ޖެހިޖެހިގެން ބަލިވި ތިން ވަނަ މެޗެވެ. ފުރަތަމަ ލެގުން މިދިޔަ ހަފުތާގައި ލިވަޕޫލް އަތުން 3-0 އިން ބަލިވެފައި އޮއްވާ ޕްރިމިއާ ލީގުގައި ވާދަވެރި މެންޗެސްޓާ ޔުނައިޓެޑް އަތުން ހޮނިހިރު ދުވަހުގެރޭ 3-2 އިން ވަނީ ބަލިވެފަ އެވެ. އެކަމަކު ހޮނިހިރު ދުވަހުގެރޭ ޓޮޓެންހަމް ހޮޓްސްޕާސް އަތުން އަތުން މޮޅުވެގެން ލީގު ކާމިޔާބުކުރުމުގެ ފުރުސަތު އެބައޮތެވެ.\nއިތުރު ލިޔުންތައް އޭއެސް ރޯމާ ބާސެލޯނާ ލިވަޕޫލް މެންޗެސްޓާ ސިޓީ ޗެމްޕިއަންސް ލީގު


Sheereen maraali mahsala gai loabiveriya emme fahun jalah\nޝީރީންގެ މަރާލި މައްސަލާގައި ލޯބިވެރިޔާ އެންމެފަހުން ޖަލަށް\nނަޖާހް އާއި ޝީރީން: ނަޖާހު ޖަލަށްލާން ވަނީ ހުކުމް ކޮށްފައި\nމާލޭގައި ހަދަމުންދިޔަ އިމާރާތެއްގެ ތެރޭގައި މަރުވެފައި އޮއްވާ ފެނުނު މަރިޔަމް ޝީރީން މަރާލި ކަމަށް ބުނެ ދައުލަތުން ދައުވާކުރި އޭނާގެ ލޯބިވެރިޔާ މުހައްމަދު ނަޖާހުގެ މައްޗަށް ކުށް ސާބިތުވާ ކަމަށް ހައިކޯޓުން މިއަދު ހުކުމް ކޮށްފި އެވެ. މީގެކުރިން ކުރިމިނަލް ކޯޓުން ހުކުމް ކޮށްފައި އޮތީ ނަޖާހުގެ މައްޗަށް ކުށް ސާބިތު ނުވާ ކަމަށެވެ. ދަށު ކޯޓުގެ އެ ހުކުމް ހައިކޯޓުން ވަނީ ބާތިލްކޮށްފަ އެވެ.\nމީގެ 10 އަހަރު ކުރިން ޑިސެމްބަރު، 2009 ގައި މ. އަންގާގިރި ހަދަމުން ދަނިކޮށް އެތަނުގައި ހުރި ކުނިތަކެއްގެ ތެރޭގައި މަރުވެފައި އޮއްވާ ފެނުނު ޝީރީންގެ މަރުގެ މައްސަލައިގެ ތުހުމަތު ކުރެވުނު ލ. ކަޅައިދޫ އޯޝަންވިލާ، ނަޖާހުގެ މައްޗަށް ކުރީ ގަސްދުގައި މީހަކު މަރާލުމުގެ ދައުވާ އެވެ. ދައުލަތުން ބުނެފައިވަނީ މ. ކުރަހާގޭގެ ކޮޓަރިއެއް ކުއްޔަށް ހިފައިގެން ޝީރީނާއި ނަޖާހު އުޅުމުގެ ތެރޭގައި ޝީރީނަށް ހަމަލާދީ ނަޖާހު އޭނާ މަރާލާފައިވާ ކަމަށެވެ.\nމި މައްސަލާގައި ހަތަރު އަހަރު ދުވަހުގެ ޝަރީއަތަކަށްފަހު ކުރިމިނަލް ކޯޓުން ހުކުމް ކުރީ 2015 ވަނަ އަހަރު އެވެ. ހައިކޯޓަށް ދައުލަތުގެ ފަރާތުން މި މައްސަލަ އިސްތިއުނާފުކޮށްފައިވަނީ 2017 ވަނަ އަހަރު އެވެ. ހައިކޯޓުން ހުކުމް ކޮށްފައިވަނީ ނަޖާހުގެ މައްޗަށް ކުށް ސާބިތުވާ ކަމަށާއި އެ ކުށުގެ އަދަބެއްގެ ގޮތުން އޭނާ 12 އަހަރަށް ޖަލަށްލުމަށެވެ.\nގަސްދުގައި މީހަކު މަރާލުމުގެ ދައުވާ ނަޖާހުގެ މައްޗަށް ކުރި ނަމަވެސް ސީދާ އެ ދައުވާ ސާބިތުވާ ކަމަށް ހައިކޯޓުން ނުނިންމަ އެވެ. ނަމަވެސް ހައިކޯޓުގެ ހުކުމްގައި ވަނީ "ގަސްދުމަރާ ވައްތަރު މަރު" ޝަރީއަތަށް ސާބިތުވާ ކަމަށެވެ. އެހެންވެ، ތައުޒީރީ އުގޫބާތެއްގެ ގޮތުން 12 އަހަރުގެ ޖަލު ހުކުމެއް އިއްވީ އެވެ.\nއޭގެއިތުރުން ޝީރީންގެ ވާރިސުންގެ ފަރާތުން ދިޔަ މާފު ނުކުރާހާ ހިނދަކު، ޝީރީންގެ ދިޔަ ދިނުން ނަޖާހުގެ މައްޗަށް ވާޖިބުވާނެ ކަމަށް ހުކުމްގައިވެ އެވެ. އެ ދިޔަ ލިބި ގަތުމަށް ޝީރީންގެ އާއިލާއަށް ދަށު ކޯޓުގައި ދައުވާ ކުރުމުގެ ހައްގު އޮންނާނެ ކަމަށް ވެސް ހުކުމްގައި ކަނޑައަޅާފައިވެ އެވެ. ޝީރީންގެ ދަރިއެއް ވެސް ހުރެ އެވެ.\nބޮޑު ފާފައަކުން ތައުބާވުމަށް އޮތް ކައްފާރާއަކީ ވިދިވިދިގެން ދެ މަސް ދުވަހު ރޯދަ ހިފުންކަން ހަނދާންކޮށްދީ، އެކަމަށް ނަޖާހުއަށް ހުކުމްގައި ނަސޭހަތްތެރިވެފައިވެސްވެ އެވެ. ޝީރީންގެ މަރުގެ މައްސަލައިގެ އިތުރުން މަސްތުވާތަކެތީގެ މައްސަލައެއްގައި އޭނާ ދިޔައީ 10 އަހަރުގެ ޖަލު ހުކުމެއް ތަންފީޒު ކުރަމުންނެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + ހައިކޯޓް މަރު ޝަރުއީ ދާއިރާ ކުށްކުރުން\nހުސޭނުބޭގެ މަރު: އެކެއްގެ އުމުރު ދުވަހުގެ ޖަލު ހުކުމް ދަމަހައްޓައިފި\nއިހްތިޔާރުކުރީ ގާނޫނީ މަގެއް ނޫން، ކޯޓުގައި ނާކާމިޔާބު


އޮސްޓްރޭލިޔާގަ ރޯވި އަލިފާން ފެތުރުމުގަ ކުދި ބާޒު އިސްދައުރެއް އަދާކުރަނީ!: ޝައިޚް ޝާފިޢު\nއޮސްޓްރޭލިއާގައި މިހާރު ފެތުރެމުންދާ އަލިފާންގަނޑު، ކޮންޓްރޯލްނުވެ ފެތުރެމުންދާތީ، އެކަމާބެހޭގޮތުން ދިރާސާކުރި ބައެއް ފަރާތްތަކަށް ޢަޖައިބުކަމެއް ފާހަގަކުރެވިއްޖެއެވެ.\nބާޙިޘުންނަށް ފާހަގަކުރެވުނީ އަލިފާން އިތުރު ތަންތަނަށް ފެތުރުމުގައި ދޫނީގެ ބާވަތެއް ވަރަށް އާދަޔާ ޚިލާފު ދައުރެއް އަދާކުރާތީއެވެ. އެގޮތުން އަލިފާން ރޯވެފައި ހުންނަ ހޯލިކޮޅު، ދަނޑިކޮޅު ފަދަ ތަކެތި ނަގައިގެން ގެންގޮސް އަލިފާން ރޯވެފައި ނެތް ހިކި ތަންތަނުގެ ތެރެއަށް އެތަކެތި ވައްޓާލާ އަލިފާން ރޯކުރުމުގައި އެ ބާޒު މަސައްކަތްކުރާތަން އެމީހުން ވަނީ ޑޮކިއުމަންޓް ކޮށްފައެވެ. އަދި އޮސްޓްރޭލިޔާގެ ރައްޔިތުންގެ ތެރެއިން ގިނަ ބަޔަކަށްވެސް މިމަންޒަރު ފެނިފައިވާ ކަމަށް، ދިރާސާކުރި ދާރިސުން އެމީހުންގެ ދިރާސާގައި ލިޔެފައިވެއެވެ. އަދި މިއީ މިހާރު އިންކާރު ނުކުރެވޭނެ ޙަޤީޤަތެއް (ފެކްޓެއް) ކަމަށްވެސް ދިރާސާ ޝާއިޢުކުރި ޖަރނަލް އޮފް އެތްނޯބަޔޮލޮޖީ ގައި ބުނެފައި ވެއެވެ.\n21 ވަނަ ޤަރުނުގައި ސައިންސުވެރިންނަށް މި ހޯދުނު ހޯދުމަކީ، މީގެ 14 ޤަރުނުކުރީން، އާދެ ހިޖުރައިން7ވަނަ ޤަރުނުގައި، އަހަރެމެންގެ މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘްފުޅަކުން އަހަރެމެންނަށް އަންގަވާދެއްވާފައިވާ ބަޔާންކޮށްދެއްވާފައިވާ ޙަޤީޤަތެކެވެ.\nއެ ބާވަތްތަކުގެ ޖަނަވާރުގެ ނުބައިކަން ހުރި މިންވަރަކީ ނަބިއްޔާ ޞައްލަﷲ ޢަލައިހި ވަސައްލަމަ އެތަކެއްޗަށް ނަން ދެއްވާފައިވަނީ ފާސިޤު (ނުބައި ނުލަފާ) މިނަމުންނެވެ. އަދި ޙަރަމްގެ ތެރޭގައި (ދިރޭތަކެތި މެރުން މަނާ ޞަރަޙައްދެއް) މުޙްރިމަކު ކަމުގައިވެ ހުރެ )ޙައްޖަށް ނުވަތަ ޢުމުރާއަށް އިޙްރާމް ބަނދެގެން ހުރެ، އާދެ ދިރޭތަކެތި މެރުން މަނާ ޙާލަތެއްގައި ހުރެ) ވިޔަސް މިފަދަ އެއްޗެއް މެރުން ހުއްދަވާނޭ ކަމަށް އެކަލޭގެފާނު އިރުޝާދު ދެއްވިއެވެ.\nޢާއިޝާ ރަޟިޔަﷲ ޢަންހާގެ ކިބައިން ރިވާވެފައިވާ ޙަދީޘެއްގައިވެއެވެ. ((خَمْسٌ مِنَ الدَّوَابِّ كُلُّهُنَّ فَاسِقٌ يَقْتُلُهُنَّ فِي الْحَرَمِ الْغُرَابُ وَالْحِدَأَةُ وَالْعَقْرَبُ وَالْفَأْرَةُ وَالْكَلْبُ الْعَقُورُ)) متفق عليه މާނައީ: "ޖަނަވާރުންގެ ތެރެއިން ފަސްބާވަތެއްވެއެވެ. އެފަސްބާވަތަކީ (މީސްތަކުންނަށް) ގެއްލުންދީ ދުއްތުރާކުރާ ފަސްބާވަތެވެ. އެފަސްބާވަތް އިޙްރާމް ބަނދެގެން ހުންނަ ޙާލަތުގައާއި، ޙަރަމް ތެރޭގައި މަރާހުށިކަމެވެ. އެއީ ކާޅާއި، ޙިދައަތާއި، ނަގުލަންދާއްޓާއި، މީދަލާއި، ނުރައްކާތެރި ގެއްލުންދޭ ކުއްތާއެވެ."\nޙިދައަތަކީ ބާޒު ވައްތަރުގެ ދޫންޏެކެވެ. އިނގިރޭސިބަހުން އެއަށް ކިޔަނީ “ކައިޓް” އެވެ. އަދި އިމާމް މުސްލިމް ގެންނަވާފައިވާ ރިވާޔަތުގައި، މެރުން ހުއްދަ ޖަނަވާރުތަކުގެ ތެރޭގައި ހަރުފަ ގެންނަވާފައިވެއެވެ. އަދި ބުޚާރީއާއި މުސްލިމްގައި އައިސްފައިވާ ޙަދީޘެއްގައި ހޯނު މެރުމަށް އައިސްފައިވެއެވެ.\nމި ޙަދީޘްގައި މި ބަޔާންވެފައިވާ ބާވަތުގެ ބާޒު، އެއީ އެހާ ނުރައްކާތެރި އެއްޗެއްކަން އޭރު އެކަލޭގެފާނަށް އެނގިވަޑައިގަތީ ކިހިނަކުންތޯއެވެ؟\nوَعَلَّمَكَ مَا لَمْ تَكُن تَعْلَمُ- النساء 113\n"އަދި، ކަލޭގެފާނު އިހަށް ދެނެވަޑައިނުގަންނަވާ ކަންތައް ކަލޭގެފާނަށް އެކަލާނގެ އުނގަންނައި ދެއްވިއެވެ."\nމިފަދަ ކަންތައްތަކުން އަހަރެމެން އީމާންވީ މީހުންގެ އީމާންކަން އިތުރުވެގެންދާއިރު، މާތް ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތާމެދު ޝައްކުއުފައްދާ، އެ ސުންނަތަށް އިންކާރުކޮށް ފުރައްސާރަ ކުރާ މީހުން ބުނާނީ ކީކޭބާއެވެ؟\n(الشيخ محمد شافع\n6 ޖެނުއަރީ 2020


ދަޢުވަތު ދިނުމުގެ ގޮތުން ދަތުރުތައް އިންތިޒާމުކުރުމުގެ ޙުކުމް – DhiSalafiyyah\n18/01/2016 އުޞޫލުލް ފިޤުހު, ފިޤުހާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nސުވާލު: އަޅުގަނޑު ދިރިއުޅެމުން މިދާތަނުގައި، އަހަރުގެ ބައެއް ދުވަސްތަކުގައި މީސްތަކުންނަށް ދަޢުވަތު ދިނުމުގެ ގޮތުން ދަތުރުތައް އިންތިޒާމު ކުރެއެވެ. އެ ދަތުރުތަކުގައި ޢާއްމުގޮތެއްގައި ކުރާކަމަކީ އެދަތުރުތަކުގެ ބައިވެރިންނަށް އިސްލާމްދީނާބެހޭ ތަޢުލީމު އުނގަންނައިދިނުމެވެ. އަދި މި ދަޢުވަތު ދަތުރުތަކުގެ ޕްރޮގްރާމްތަކުގެ ތެރޭގައި ހިމެނެނީ ޝައިޚުން ބައިވެރިންނަށް މުޙާޟަރާތައް (ދަރުސްތައް) ދިނުމާއި ބައެއް ކުޅިވަރުގެ ޙަރަކާތްތަކެވެ. މި ދަތުރުތައް އިންތިޒާމުކުރާ ފަރާތްތަކުން އެކަމަށް ބޭނުންވާ ޚަރަދު ބަރަދު ވެސް ހަމަޖައްސައެވެ. އެގޮތުން ރޭގަނޑު ނިދުމާއި ކެއިން ބުއިމުގެ އިންތިޒާމުގެ އިތުރުން، ފިރިހެނުންނާ މުޅީން ވަކިކޮށްފައިވާ ވަކި ތަނެއް އަންހެނުންނަށް ހަމަޖައްސާފައިވެއެވެ.\nދަޢުވަތުގެ ކަންކަމުގައި ޙަރަކާތްތެރިވާ އެހެން ބަޔަކުވެސް އުޅެއެވެ. އެކަމަކު އެބައިމީހުން މިކަން ކުރަނީ މިސްކިތްތަކުގައި އަދި މަދަރުސާތަކުގައި ހަފުތާ ބަންދުދުވަސްތަކާ ދިމާކޮށެވެ. އެބައިމީހުންގެ މި ޙަލަޤާތަކުގައި ރޭކުރުމެއް ނޯވެއެވެ. މިޙަލަޤާތައް އިންތިޒާމުކުރާ މީހުން ބުނާގޮތުގައި ދަޢުވަތު ދިނުމުގެގޮތުން ދާ ދަތުރުތަކުގައި ބައިވެރިވުމަކީ ހުއްދަކަމެއް ނޫނެވެ. އެމީހުން ބުނާގޮތުގައި މިއީ ސަލަފުން ކުރެއްވިކަމެއް ނޫނެވެ. އަދި އެއީ މީސްތަކުން ދޫކޮށް އެއްކިބާވި ޚަވާރިޖުންގެ ޢަމަލުތަކުގެ ތެރެއިން ވާކަމެކެވެ. މިމީހުންގެ މި ބުނުމުގެ ސަބަބުން އަޅުގަނޑުމެންގެ މެދުގައި ވަރަށް ބޮޑަށް ދެބަސްވުން އުފެދިފައިވެއެވެ. އަހަރެމެން އެދެނީ އަހަރެމެންނަށް މިކަން އޮޅުން ފިލުވައިދިނުމުގެ އަދި ނަޞީޙަތްދެއްވުމެވެ.\nﷲ ގެ މަގަށް މީސްތަކުންނަށް ދަޢުވަތުދީ އެބައިމީހުންގެ ދީން އެބައިމީހުންނަށް އުނގަންނައިދނުމަކީ ޞާލިޙު ޢަމަލުތަކުގެ ތެރެއިން އެންމެ މާތް ޢަމަލެވެ. އަދި އެއީ މުސްލިމު އަޅާ ކުރާ ދެމިގެންވާ ހެޔޮ ޢަމަލެކެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ. (وَمَنْ أَحْسَنُ قَوْلًا مِمَّنْ دَعَا إِلَى اللَّهِ وَعَمِلَ صَالِحًا وَقَالَ إِنَّنِي مِنَ الْمُسْلِمِينَ) فصلت/33 . ﷲ ގެ މަގަށް (އައުމަށް) ގޮވާލައި، އަދި ޞާލިޙު ޢަމަލުކޮށް، އަދި ހަމަކަށަވަރުން، ތިމަންނާވަނީ (اللَّه އަށް) ކިޔަމަންވާމީހުންގެ ތެރެއިންނޭ ބުނާމީހަކަށްވުރެ ހެޔޮ ބަސްބުނާ މީހަކީ ކާކުހެއްޔެވެ. (އެއަށްވުރެ ބޮޑު ހެޔޮބަހެއް ބުނާމީހަކު ނުހުންނާނެއެވެ.)\nﷲ ގެ މަގަށް ގޮވާލެވޭ ވަސީލަތްތަކުގެ ތެރެއިން ދަޢުވަތު ދެވޭ މީހުންނާ މުނާސިބު ކޮންމެ ވަސީލަތެއް މުސްލިމަކަށް ބޭނުންކުރެވިދާނެއެވެ. ޝަރުޠަކީ އެއީ ހުއްދަ ވަސީލަތަކަށް ވުމެވެ. އެ ވަސީލަތަކީ ސަލަފުން ﷲ ގެ މަގަށް ގޮވާލުމުގައި ބޭނުންކުރި ވަސީލަތަކަށްވުން އެއީ ޝަރުޠެއް ނޫނެވެ. އެހެނީ އެ ވަސީލަތްތަކަކީ އެއްރަށުން އަނެއް ރަށަށް އެއްޒަމާނުން އަނެއް ޒަމާނަށް، ތަފާތުވެ އައުވަމުން އަންނަ ވަސީލަތްތަކެކެވެ.\nޝައިޚު އިބްނު ޢުޘައިމީން ރަޙިމަހުﷲ އާ ސުވާލު ކުރެވުނެވެ. ދައުވަތުގެ ވަސީލަތްތަކަކީ ތައުޤީފީ އެއްޗެއްތޯ (ދަޢުވަތުގައި ބޭނުންކުރެވޭނީ ހަމައެކަނި ޤުރުއާނާ ސުންނަތުން ދަޢުވަތު ދިނުމަށް ސާބިތުވާ ގޮތްތައްތޯ) ނުވަތަ ނޫންތޯ މި މައުޟޫއަށް ވަރަށް ގިނަ ވާހަކަދެކެވެއެވެ. މި މައްސަލާގައި ރާޖިޙުވެގެންވާ ބަހަކީ ކޮބައިތޯއެވެ؟\nޖަވާބު ދެއްވިއެވެ. “ރާޖިޙުވެގެންވާ ބަހަކީ ހަމަކަށަވަރުން ދަޢުވަތުގެ ވަސީލަތްތަކަކީ ތައުޤީފީ އެއްޗެއް ނޫންކަމެވެ. އެކަމަކު ޙަރާމް ވަސީލަތެއް ބޭނުންކޮށްގެން ދަޢުވަތެއް ނުދެވޭނެއެވެ. މިސާލަކަށް މީހަކު މިހެން ބުނެފާނެއެވެ. މިއުޒިކާއެކު ދަޢުވަތު ދީގެން ނޫނީ އެބައިމީހުން ޤަބޫލެއް ނުކުރާނެއެވެ. ނުވަތަ މިފަދަ ބަހެއް ބުނެފާނެއެވެ. މިއީ ޙަރާމް ކަމެކެވެ. އެނޫން ހުރިހާ ވަސީލަތްތައް އެކަމުގެ އެބަހީ ދައުވަތު ދިނުމުގެ މަޤްޞަދާ ދިމާލަށް ދަތުރުކުރާކަމުގައިވާނަމަ އެއީ އެދެވިގެންވާ ވަސީލަތްތަކެކެވެ.” ” الفتاوى الثلاثية ” للشيخ ابن عثيمين .\nޝައިޚު ޢުޘައިމީން ރަޙިމަހުﷲ އާ އަދިވެސް ސުވާލުކުރެވުނެވެ. “ދަޢުވަތުގެ ވަސީލަތްތަކާމެދު ދުޢާތުގެ މެދުގައި (ދަޢުވަތުދޭ މީހުންގެ މެދުގައި) ޚިލާފު އުފެދިފައިވެއެވެ. ބައެއް މީހުން ދެކޭގޮތުގައި އެއީ ތައުޤީފީ އަޅުކަމެކެވެ. (ދަޢުވަތުގައި ބޭނުންކުރެވޭނީ ހަމައެކަނި ޤުރުއާނާ ސުންނަތުން ދަޢުވަތު ދިނުމަށް ސާބިތުވާ ގޮތްތަކެވެ.) އެ ވަސީލަތްތަކަށް އުނި އިތުރު ގެނައުން ހުއްދައެއް ނުވާނެއެވެ. އަދި އެކި އެކި އިތުރު ޙަރަކާތްތައް ބޭނުންކޮށްގެން ދަޢުވަތުދޭ ބައެއް މީހުން އެމީހުންނަށް އިންކާރުކުރެއެވެ. މިކަމުގައި ޞައްޙަގޮތަކީ ކޮބައިކަން ބަޔާންކޮށްދެއްވުން އެދެމެވެ.”\nޝައިޚު ޖަވާބުދެއްވިއެވެ. ” ﷲ ގެ މަގަށް ދަޢުވަތު ދިނުމަކީ އެއްވެސް ޝައްކެތްނެތްގޮތުގައި އަޅުކަމެކެވެ. ﷲ ތަޢާލާ އެއިލާހުގެ ވަޙީ ބަސްފުޅުގައި އަންގަވާފައިވާ ފަދައިންނެވެ. ( ادْعُ إِلَى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُمْ بِالَّتِي هِيَ أَحْسَنُ) . النحل 125- މާނައީ: “ޙިކުމަތާއި ވަޢުޒާއެކު، ކަލޭގެފާނުގެ ރައްބުގެ މަގަށް، ކަލޭގެފާނު ގޮވައިލައްވާށެވެ! އަދި ރިވެތި ގޮތުގައި އެއުރެންނާ ޖަދަލުކުރައްވާށެވެ”\nﷲ ގެ މަގަށް ދަޢުވަތުދޭ އިންސާނާ އަށް އޭނާ އެ ދަޢުވަތު ދެނީ ﷲ ގެ މަގަށްކަމާއި އޭނާ އެ ކިޔަމަންތެރިވަނީ ﷲ ގެ އަމުރަށް ކަމާއި އަދި އެ ދަޢުވަތު ދިނުމުގެ ސަބަބުން އޭނާ ﷲ އާ ކުއްތަންވެވޭކަން އިޙްސާސްވާންޖެހެއެވެ.\nއެއްވެސް ޝައްކެތްނެތް ގޮތުގައި ދަޢުވަތު ދެވޭ އެންމެ ރަނގަޅު ގޮތަކީ ﷲ ގެ ފޮތުން ދަޢުވަތު ދިނުމެވެ. އަދި ރަސޫލާ ޞައްލަﷲ އަލައިހި ވަސައްލަމަގެ ސުންނަތުން ދަޢުވަތު ދިނުމެވެ. އެހެނީ ހަމަކަށަވަރުންވެސް ކީރިތި ޤުރުއާނަކީ އެންމެ މަތިވެރި ފޮތެވެ. އަދި އެންމެ އިންސާނިއްޔަތަށް ވާ އެންމެ ބޮޑު ވަޢުޒެވެ. ﷲ ތަޢާލާ ވަޙީކުރައްވާފައިވެއެވެ.\n( يَا أَيُّهَا النَّاسُ قَدْ جَاءَتْكُمْ مَوْعِظَةٌ مِنْ رَبِّكُمْ وَشِفَاءٌ لِمَا فِي الصُّدُورِ وَهُدًى وَرَحْمَةٌ لِلْمُؤْمِنِينَ ) يونس 57 ) އޭ އެންމެހާ މީސްތަކުންނޭވެ ތިޔަބައިމީހުންގެ ރައްބުގެ ޙަޟްރަތުން ތިޔަބައިމީހުންގެ ގާތަށް ވައުޒަކާއި، ހިތްތަކުގައިވާ ބަލިތަކަށް ޝިފާއަކާއި، މުއުމިނު ތަކުންނަށް ތެދުމަގަކާއި، ރަޙުމަތެއް އަތުވެއްޖެކަން ކަށަވަރެވެ.”\nއަދި ނަބިއްޔާ ޞައްލަﷲ ޢަލައިހި ވަސައްލަމަގެ ބަސްފުޅުތަކަކީ މީސްތަކުންގެ ބަސްތަކުގެ ތެރެއިން އެންމެ ބަލާޣާތްތެރި އަދި އެންމެ ނަޞީހަތްތެރި ބަސްފުޅުތަކެވެ. ބައެއް ފަހަރު ނަބިއްޔާ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަޞްޙާބުންނަށް ބައެއްފަހަރު، ދެއްވާ ނަޞީހަތް އެ ނަޞީހަތެއްގެ ސަބަބުން ހިތްތައް މަޑުމޮޅިވެގެންދާ އަދި ލޯތަކުން ކަރުނަ އޮހޮރިގެންދާ ނަޞީހަތުގެ ގޮތުގައި އެބޭކަލުން ސިފަކުރައްވާފައިވެއެވެ.\nމި ވަސީލަތްތަކުގެ ބޭނުންކޮށްގެން ދަޢުވަތު ދިނުން ފަހިވެފައިވާނަމަ އެންމެ ރަނގަޅީ މި ވަސީލަތްތަކުގެ ބޭނުންކޮށްގެން ދަޢުވަތު ދިނުމެވެ. އެއްވެސް ޝައްކެއްނެތް ގޮތުގައި މިއީ އެންމެ ހެޔޮ ވަސީލަތެވެ. އެހެނިހެން ވަސީލަތްތައް އިތުރުކުރަން ބޭނުންނަމަ ﷲ ތަޢާލާ ހުއްދަކުރެއްވި ވަސީލަތްތައް އިތުރު ކުރަންވީއެވެ. އެއީ މައްސަލައެއް ނޫނެވެ. އެކަމަކު އެ ވަސީލަތުގައި ﷲ ޙަރާމްކުރެއްވި އެއްޗެއް/ކަމެއް ހިމެނިގެން ނުވާނެއެވެ. ދޮގުހެދުމާއި، ކާފިރުން ތަމްޘީލްކުރުމާއި، (މިސާލަކަށް އެފަދަ ތަމްޘީލްތައް ކުޅުމާއި) ނުވަތަ ޞަޙާބީން ތަމްޘީލްކުރުމާއި މިފަދަ ކަންކަމެވެ. ” الصحوة الإسلامية ضوابط وتوجيهات ” (ص/81-83) .\nއެހެންކަމުން އެފަދަ ޙަރާމްކަންކަން ނުކުރާނަމަ، އެފަދަ ދަތުރުތަކުގައި ދިޔުމަކީ މައްސަލައެއް އޮތް ކަމެއް ނޫނެވެ.\nއަދި އެއީ ޚަވާރިޖުންގެ ޢަމަލުގެ ތެރެއިން ވާކަމެކޭ ބުނެވޭ ބަހާމެދު ދަންނާށެވެ. އެއީ ޞައްޙަބަހެއް ނޫނެވެ. ޚަވާރިޖުން މީސްތަކުން ދޫކޮށް ދިޔައީ ޢަލީ ބިން އަބީ ޠާލިބް ގެ ޒަމާނުގައެވެ. އެމީހުން ޤަބޫލުކުރިގޮތުގައި ހުރިހާ ޞަޙާބީންނާއި އަދި ޢާއްމު މުސްލިމުންނަކީވެސް އަނިޔާވެރިންނެވެ. އޭގެ ފަހުގައި އެމީހުން މުސްލިމުން ކާފިރުކޮށް މުސްލިމުންނާ ހަނގުރާމަކުރީއެވެ.\n” البداية والنهاية ” ގައި ابن كثير رحمه الله (10/ 578) ވިދާޅުވެފައިވެއެވެ. ” عَبْدِ اللَّهِ بْنِ وَهْبٍ الرَّاسِبِيِّ ގެ ގޭގައި ޚަވާރިޖުން ޖަމާވިއެވެ. އަދި ބަލާޣާތްތެރި ޚުތުބާއެއް ކިޔެވެ. އެޚުތުބާގައި ދުނިޔޭގައި ޒުހުދުވެރިވުމަށް އެމީހުންނަށް ބާރުއެޅުނެވެ. އަދި އާޚިރަތާ ސުވަރުގެހޯދުމަށް ޝައުޤުވެރިކުރުވުނެވެ. ހެޔޮކަންތައްތަކަށް އަމުރުކުރުމަށާއި މުންކަރާތްތައް ނަހީކުރުމަށް ފަރުވާތެރިވުމަށް ބާރުއެޅުނެވެ. އޭގެ ފަހުގައި އެމީހުން ބުންޏެވެ. އަނިޔާވެރިވެފައިވާ މި ރަށުގެ އަހުލުވެރިންގެ ކިބައިން ސަލާމަތްވުމަށް އަހަރެމެންނާ އެކުގައި ނުކުންނާށެވެ. އަނިޔާވެރި ޙުކުމްތަކާ ދެކޮޅު ހެދުމަށެވެ.” ދެން އެބައިމީހުން މުސްލިމުންނާ ހަނގުރާމަ ކުރީއެވެ.\nދަޢުވަތުގެ ދަތުރުތަކުގައި ނުކުންނަ މީހާއަކީ މުސްލިމުން ކާފިރުކޮށްފައި، (ޚަވާރިޖުންފަދައިން) މުސްލިމުންނާ އެއްކިބާވެގެން ނުކުންނަ މީހެއް ނޫނެވެ. އޭނާ އެދަތުރު ނިންމާފައި އަނބުރާ އަންނާނެއެވެ.\nމިއީ އިސްލާމްކިއުއޭ ވެބްސައިޓުގައިވާ މި ލިޔުން އަޞްލަކަށް ބަލައިގެން ލިޔެފައިވާ ލިޔުމެކެވެ.


vnews - Naifaruga Thimaavesheege bodu masahkateh?\nނައިފަރުގައި ކުރިޔަށްގެންދިޔަ ޓާޓަލް ފެސްޓިވަލް، ތިމާވެށީގެ ބޮޑު މަސައްކަތެއް\nނައިފަރުގައި ކުރިޔަށްގެންދިޔަ ޓާޓަލް ފެސްޓިވަލް އަކީ ވަރަށް ކާމިޔާބު އަދި އުންމީދީ ފެސްޓިވަލްއެއް ކަމަށް ފެސްޓިވަލްގެ ބައިވެރިން ބުނެފިއެވެ.\nޅ. ނައިފަރުގައި ހިންގާ އަމިއްލަ ޖަމިއްޔާއެއް ކަމުގައިވާ ޖުވެނައިލް އިން އިންތިޒާމުކޮށްގެންވާ 2016 ވަނަ އަހަރުން ފެށިގެން ބާއްވަމުން އަންނަ ޓާޓަލް ފެސްޓިވަލް ހުކުރު ދުވަހު ނައިފަރުގައި ކުރިޔަށްދިޔަ އިރު އެތައް ސަތޭކަ ބަޔަކު ވަނީ މި ފެސްޓިވަލްގައި ބައިވެރިވެފައެވެ.\nތިން ސްކޫލެއްގެ އިތުރުން ފަސް ޖަމިއްޔާ އަކާއި މޯލްޑިވްސް ޕޮލިސް އާއި ނ. އަތޮޅާއި ބ. އަތޮޅުގެ ގެ ބަޔެއް ރިސޯޓްތަކުގެ އިތުރުން ޅ. އަތޮޅުގެ ހުރިހާ ރިސޯޓަކުން މި ފެސްޓިވަލްގައި ވަނީ ބައިވެރިވެފައެވެ.\nފެސްޓިވަލްގައި ބައިވެރި ޖަމިއްޔާ ތަކުގެ ތެރޭގައި ލަނޑާ ގިރާވަރާއި ހުރުވަޅީގައި ގާއިމްވެފައިވާ އެންމަޑި ހިމާޔަތް ކުރުމުގެ މަސައްކަތްކުރާ ޖަމިއްޔާއެއް ކަމަށްވާ މަންތާ ޓްރަސްޓް އާއި ވެލާ ހިމާތް ކުރުމަށް ކޮކޯޕާމް ދުނިކޮޅުގައި ގާއިމް ވެފައިވާ އޮލިވް ރެޑްލީ އާއި މުރަކަ އަދި ވެލާ ހިމާޔަތް ކުރުމަށް ލަނޑާ ގިރާވަރުގައި މަސައްކަތް ކުރާ މެރިން ސޭވަރ އާއި އެންވަޔަރުމެންޓަލް ޕްރޮޓެކްޝަން އެޖެންސީ (އީޕީއޭ) ހިމެނެއެވެ.\nފެސްޓިވަލްގައި ބައިވެރި ސްކޫލް ތަކުގެ ތެރޭގައި ބ. ކަމަދޫ ސްކޫލް އާއި ނައިފަރު މަދަރުސަތުލް އިފްތިތާހް އާއި ހިންނަވަރުގައި ހުންނަ ޅ. އަތޮޅު ތައުލީމީ މަރުކަޒާއި ކުރެންދޫގައި ހުންނަ ޅ. އަތޮޅު މަދަރުސާ ހިމެނެއެވެ.\nމީގެ އިތުރުން އޮސްޓްރޭލިޔާގެ ފެލިންޑާސް ޔުނިވަސިޓީގެ ޓީޗަރުން ނާއި ދަރިވަރުން ހިމެނޭ ގޮތައް 15 ބައިވެރިން ނާއި އޮސްޓްރޭލިޔާގެ ސޭވިން ނިމޯ ފައުންޑޭޝަން ވަނީ ފެސްޓިވަލްގައި ބައިވެރިވެފައެވެ.\nޖުވެނައިލްގެ ފަރާތުން މީގެ ހަ އަހަރު ކުރިން ވެލާ އާއި މުރަކަ ދިރުވާ އާލާކުރުމާއި ކުނި މެނޭޖް ކުރުމުގެ އިތުރުން ތިމާ ވެއްޓާ ކުޅޭ އެކި އެކި މަސައްކަތްކޮށް ތިމާވެށި ހިމާޔަތް ކުރުމަށް އެޓޯލް މެރިން ސެންޓަރު ގާއިމްކޮށް ވަރަށް ފުޅާ ދާއިރާއެއްގައި އެ މަސައްކަތް ކުރަމުންދާއިރު ޓާޓަލް ފެސްޓިވަލް އަކީ އެ ސެންޓަރުން ކުރިޔަށްގެންދާ މިފަދަ އެންމެ ބޮޑު އެއް ހަރަކާތެވެ.\nފެސްޓިވަލްގައި ބައިވެރިވި އޮސްޓްރޭލިޔާގެ ފެލިންޑާސް ޔުނިވަސިޓީގެ ދަރިވަރުން ބުނީ މިއީ ވަރަށް އުފާވެރި މަންޒަރެއް ކަމަށާއި ތިމާވެށީގެ މައްސަލަތާއި އަދި ހޭލުންތެރިކުރުމަށް ކުރިޔަށް ގެންދާ ފެސްޓިވަލް އަކީ ވަރަށް އަގުހުރި މަސައްކަތެއް ކަމަށެވެ.\nތިމާވެށީގެ މައްސަލަ ތަކަކީ މުޅި ދުނިޔެ ވެސް ކަންބޮޑުވާ ބޮޑެތި މައްސަލަތަކެއް ކަމަށާއި އަދި ރާއްޖެ އައިސް މިތާގެ މާހައުލު ފެނުމުން ރާއްޖޭގެ ތިމާވެށީގެ ނާޒުކުކަން ފެނި ހައިރާންވި ކަމަށް ފެލިންޑާސް ޔުނިވަސިޓީގެ ދަރިވަރުން ވަނީ ބުނެފައެވެ.\nފެސްޓިވަލްގައި ބައިވެރިވި މަންތާ ޓްރަސްޓްގެ ފަރާތުން ބުނީ ގިނަ އަދަދެއްގެ ކުޑަ ކުރިންނާއި އާއްމުން ފެސްޓިވަލްއަށް އައުމުން ވަރަށް އުފާވެރި އިހްސާސްއެއް ކުރެވުނު ކަމަށާއި ތިމާވެށި ހިމާޔަތް ކުރުމަކީ މުޅި ދުނިޔޭގެ ޒިންމާއެއް ކަމަށެވެ.\nމި ފެސްޓިވަލް އަކީ ވަރަށް އަގުހުރި އަދި މުހިންމު ފެސްޓިވަލްއެއް ކަމަށާއި އެ އެޖަމިއްޔާއިން ހިމާތް ކުރުމަށް މަސައްކަތް ކުރާ އެންމަޑި އަކީ ވެސް ނާޒުކު ތިމާވެށީގެ ސަބަބުން ނުރައްކާ ކުރިމަތިވަމުންދާ އެއްޗެއް ކަމަށެވެ. ޅ. އަތޮޅު ހިމެނޭ ސަރަހައްދު އަދި މުޅި ރާއްޖެއަކީ ވެސް އެފަދަ ދެވަނައެއް ނެތް ތަނެއް ކަމަށާއި ތިމާވެށި ހިމާޔަތް ކުރުމަށް އެންމެން މަސައްކަތް ކުރުމަށް މަންތާ ޓްރަސްޓް އިން ވަނީ ގޮވާލާފައެވެ.\nފެސްޓިވަލްގައި ބައިވެރިވި ސްކޫލް ދަރިވަރުން ބުނީ މި ފެސްޓިވަލް އިން ތިމާވެށި ހިމާޔަތް ކުރުމުގެ މުހިންމުކަން އިތުރަށް ވަޒަން ކުރެވިގެންދިޔަ ކަމަށާއި ތިމާވެށި ހިމާޔަތް ކުރުމަށް ކޮންމެ މީހަކު ވެސް މަސައްކަތް ކުރަން ޖެހޭ ކަން އިނގިގެންދިޔަ ކަމަށެވެ.\nޓާޓަލް ފެސްޓިވަލް ހުކުރު ދުވަހުގެ މެންދުރު ފަހުން ފެށިގެން ކުރިޔަށްދިޔައިރު ކުޑަ ކުދިންގެ ހަރަކާތްތަކާއި ތިމާ ވެއްޓާއި ގުޅޭ ގޮތުން ތައްޔާރުކޮށްފައިވާ ސްކޫލް ކުދިންގެ ނެށުމުގެ ހަރަކާތްތަކެއް ވަނީ ކުރިޔަށް ގެންގޮސްފައެވެ. އަދި ފެސްޓިވަލްގެ ތެރޭގައި ކުޑަ ކުދިންގެ ގޭމް ތަކާއި މޫދުގެ ދިރުންތައް ހިމެނޭ ތައްގަޑު ޖެހުން ވެސް ކުރިޔަށްދިޔައެވެ.\nތިމާވެށީގެ މަންޒަރުތައް ދައްކުވައިދޭ ސްޓޯލްތަލާއި އެކު ކުރިޔަށް ދިޔަ މި ފެސްޓިވަލްގައި ސްޓޯލްތަކުން ވަނީ ވޭސްޓްތަކެތި ބޭނުންކޮށްގެން ބޭނުން ހިފޭ ތަކެތި އުފައްދާ ދައްކާލާފައެވެ.\nމި ސްޓޯލްތަކުގެ ތެރެއިން އެންމެ ކްރިއޭޓިވް ސްޓޯލަކަށް ހޮވުނީ ޅ. އަތޮޅު ތައުލީމީ މަރުކަޒް އެވެ. އެންމެ މޮޅު މޮޑެއް އެއް ހެދި ސްޓޯލަކަށް ހޮވުނީ މަންތާގެ މޮޑެއް އެއް ހެދި ނައިފަރު މަދަރުސަތުލް އިފްތިތާހް އެވެ. ސިމެންތި ގޯނި ބޭނުންކޮށްގެން އެކި ތަކެތި ތައްޔާރު ކުރި ދަރިވަނުން ނަށް ވެސް މި ފެސްޓިވަލްގައި ވަނީ އިނާމް ދީފައެވެ.\nމީގެ އިތުރުން މީގެ ފަސް މަސް ދުވަސް ކުރިން ކަނޑުމަތީގައި ގޯންޏާއި ދާ އޮޅި ބޮޑެތި އަނިޔާތަކެއް ލިބިފައިވާ ދެ ވެލާ ފަރުވާއަށް ފަހު ކަނޑަށް ވަނީ ދޫކޮށްލާފައެވެ.\nމި ދެ ވެލާ ނައިފަރު އެޓޯލް މެރިން ސެންޓަރަށް ގެނައިރު ގޯންޏާއި ދާ އޮޅުމުގެ ސަބަބުން އެއްފިޔަ ފަތް ވަނި މަރުވެ، ފެނުން މަތީގައި ގިނަ ދުވަހު އޮތުމުން ވަރަށް ބޮޑެތި ގެއްލުންތަކެއް ވެފައި ކަމަށް އެޓޯލް މެރިން ސެންޓަރުން ބުނެއެވެ. ދެ ވެލާގެ މަރުވެފައިވާ ފިޔަފަތް ވަކި ކުރުމަށް ފަހު ވޭތުވެދިޔަ ފަސް މަސް ދުވަހު ވެލާތައް ތިން ފިޔަފަތް ގަނޑުގައި އަޑިއަށް ދާނެ ގޮތް ދަސްކޮށްދެވިފައިވާ ކަމަށް އެ ސެންޓަރުން ބުނެއެވެ. ވެލާ ކަނޑަށް ދޫކޮށްލުމުގެ ހަރަކާތުގައި ސްކޫލް ކުދިންނާއި އާއްމުން ވަނީ ބައިވެރިވެފައެވެ.\nފެސްޓިވަލް އާއި ބެހޭ ގޮތުން ވާހަކަ ދައްކަމުން ޖުވެނައިލްގެ ވައިސް ޗެއާޕާސަން މުޙައްމަދު އަހްމަދު ވިދާޅުވީ މިއީ ވަރަށް ކާމިޔާބު ފެސްޓިވަލް އެއް ކަމަށާއި މިއަހަރުގެ ކާމިޔާބަށް ބެލުމަށް ފަހު އަންނަ އަހަރު އަދި އިތުރަށް ފެސްޓިވަލް ފުރިހަމަ ވެގެންދާނެ ކަމަށެވެ.\nޖުވެނައިލް އިން އިންތިޒާމުކުރާ ޓާޓަލް ފެސްޓިވަލްގެ މެއިން ސްޕޮންސަރަކީ ޅ. އަތޮޅުގައި ހިންގާ ރިސޯޓެއް ކަމަށްވާ ކަނުހުރާ މޯލްޑިވްސް އެވެ. ކޯސްޕޮންސަރުންނަކީ ޅ. އަތޮޅުގައި ހިންގާ ދެ ރިސޯޓެއް ކަމުގައިވާ ހުރަވަޅި މޯލްޑިވްސް އާއި ކުރެއްދޫ އެވެ. ފެސްޓިވަލްގެ ޕާޓްނަރުންގެ ގޮތުގައި ކޮކޫން މޯލްޑިވްސް، މާލޭ ވޯޓާ އެންޑް ސެވެރޭޖު ކޮމްޕެނީ (އެމްޑަބްލިއުއެސްސީ)، އެޓްމޯސްފިޔާ ކަނިފުށި، ޕާމްޓޯން، ބަޑީޒް މީޑިއާގެ އިތުރުން ކެފޭ ވާޓަރު ޕަރީ ހިމެނެ އެވެ.\nޖުވެނައިލްގެ ޓާޓަލް ފެސްޓިވަލްގެ މިއަހަރުގެ މީޑިއާ ޕާޓްނަރަކީ ވީމިޑިއާ ގުރޫޕް އެވެ.\nމީގެ 16 އަހަރު ކުރިން އުފެއްދި ޖަމިއްޔާ ޖުވެނައިލް އިން ގެންދަނީ ނައިފަރުގައި އެޓޯލް މެރިން ސެންޓަރުގެ ނަމުގައި ސެންޓަރެއް ގާއިމުކޮށް ވެލާ ކަހަނބު ދިރުވާއާލާކޮށް އެތަކެތީގެ ނަސްލު ހިމާޔަތްކުރުމަށް ހާއްސަ މަސައްކަތްތަކެއް ކުރަމުންނެވެ. އެގޮތުން ގަވައިދާ ހިލާފަށް ވެލާ ކަހަނބު ގެންގުޅޭ ފަރާތްތަކުގެ މައުލޫމާތު ކަމާ ބެހޭ އިދާރާތަކަށް ރިޕޯޓްކޮށް ފިޔަވަޅު އެޅުމާއި، އަމިއްލަ މީހުން ގެންގުޅޭ ވެލާ ކަހަނބު އެމީހުންނަށް ވިސްނައިދީގެން ސެންޓަރަށް ގެނެސް އެތަކެތި ރިހިބިލިޓޭޓް ކުރުމާއި، ވެލާ ކަހަނބަށް ލިބޭ އަނިޔާތަކަށް ފަރުވާދިނުމާއި، ވެލާ ކަހަނބު ހިމާޔަތްކުރުމުގެ މުހިއްމު ކަމާ ގުޅޭގޮތުން އާންމުންނާއި ދަރިވަރުން ހޭލުންތެރިކުރުމަށް މެދުކެނޑުމެއް ނެތި ހާއްސަ ޕްރޮގްރާމްތައް ވެސް ހިންގަ އެވެ.\nދާއިމީ ތިން މުވައްޒަފުން ބައިތިއްބައިގެން ހިންގާ މިސެންޓަރަކީ ރާއްޖޭގައި މީހުން ދިރިއުޅޭ ރަށެއްގައި ހިންގާ މިފަދަ ހަމައެކަނި ސެންޓަރު ކަމަށް އެނގިފައިވެ އެވެ. ނަމަވެސް ރާއްޖޭގެ ބައެއް ރިސޯޓްތަކުގައި މިފަދަ ސެންޓަރުތައް ހިންގަ އެވެ.\nޖުވެނައިލްގެ އެޓޯލް މެރިން ސެންޓަރުން ތިމާވެއްޓާ ރައްޓެހި ގޮތަކަށް ކުނި ނައްތާލުމާ ގުޅޭ ގޮތުން އާންމު ހޭލުންތެރިކުރުމާއި ގުޅޭ މަސައްކަތްތަކާއި، މުރަކަ ދިރުވާ އާލާކުރުމާ ގުޅޭ ބައެއް ޕްރޮގްރާމްތައް ވެސް ހިންގަ އެވެ.


Haalu Dheravegen Molhadhoo Aai Dhidhdhoo In Bayah Covid Facility Ah! - Vaguthu\nކޮވިޑް-19: އަތޮޅުތައް ނުރައްކަލުގައި! - 18 ގަޑިއިރު ކުރިން\nހާލު ދެރަވެގެން މޮޅަދޫ އާއި ދިއްދޫއިން ބަޔަކު ކޮވިޑް ފެސިލިޓީއަށް!\nހއ. ދިއްދޫ އަދި މޮޅަދޫއިން ކޮވިޑް-19 ޖެހުނު ބަޔަކު ހާލު ދެރަވެގެން އިތުރު ފަރުވާ ދިނުމަށް ށ. އަތޮޅު ފެސިލިޓީގައި އެނދުމަތި ކޮށްފިއެވެ.\nކޮވިޑް ފެސިލިޓީގައި އެނދުމަތި ކޮށްފައިވަނީ ތިން ބަލި މީހެކެވެ. އޭގެ ތެރޭގައި ހިމެނެނީ ދިއްދޫ އަށް ނިސްބަތްވާ2މީހަކާއި މޮޅަދޫ އަށް ނިސްބަތްވާ މީހެކެވެ. އެ ތިން މީހުން އެ އަތޮޅު ކޮވިޑް ފެސިލީޓިގައި އެނދުމަތި ކޮށްފައިވާކަން ށ. އަތޮޅު ހޮސްޕިޓަލުން ވަނީ ކަށަވަރު ކޮށްދީފައެވެ.\n"ވަގުތު" އަށް އެނގިފައިވާ ގޮތުގައި ދިއްދޫއިން ބަޔަކު ކޮވިޑް ފެސިލިޓީއަށް ގެންގޮސްފައިވަނީ މިއަދު ހަވީރުގެ ވަގުތެއްގައެވެ. އެއީ އިއްޔެ މި ބައްޔަށް ފައްސިވެފައިވާ މީހުންނެވެ.\nހއ. އަތޮޅުން ކޮވިޑަށް ފައްސިވި މީހުން ށ. އަތޮޅަށް ބަދަލު ކޮށްފައިވަނީ ހއ. އިހަވަންދޫގައި ސަރުކާރުން ގާއިމު ކުރި ކޮވިޑް ފެސިލިޓީގައި ޑޮކްޓަރުންނާއި ނަރުހުން ނެތުމުގެ ސަބަބުން ކަމަށް މައުލޫމާތު ލިބެއެވެ.\nރާއްޖޭގެ ކޮވިޑް-19ގެ ހާލަތު ދުވަހުން ދުވަހަށް ގޯސްވަމުން އަންނައިރު، ގިނަ ވޭދަނަތަކެއް އަތޮޅު ތަކުގެ ރަށްތަކުން އަންނަނީ ފެންނަމުންނެވެ. އެގޮތުން މިހާރު ވެސް4ރަށެއްގައި ކޮވިޑްގެ ވޭދަނަތައް އުޅެނީ 100 އިން މަތީގައެވެ.\nރާއްޖެއިން މި ބައްޔަށް 30،745 ފައްސިވެފައިވާއިރު، އޭގެތެރެއިން 25،068 މީހަކު ބަލިން ރަނގަޅުވެފައިވެއެވެ. އދި މިވަގުތު 5،945 މީހަކަށް މިބައްޔަށް ފަރުވާ ދެމުން އަންނައިރު، 172 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ.\nމި ބަލީގައި ރާއްޖެއިން 74 މީހަކު ވަނީ ނިޔާވެފައެވެ.\nވަކިން ނަމާދު ކުުރުމަށް މިސްކިތްތައް ހުޅުވާލަނީ\nއެކަނި ކަސްރަތު ކުރުމަށް ހަތަރު ގަޑިއިރު، ޕާމިޓް ބޭނުމެއް ނުވާނެ!\nކާފިއު ވަގުތު ކުރުކޮށްފި\nމެއި 3, 2021 22:12\nއިހަވަންދޫޫ ސިއްހީ މަރުކަޒު ގައި 17 ނަރުހުން ތިބޭ.2ޑޮކްޓަރުންނާ. މިވަރު މަދީތޯ . އަތޮޅު ހޮސްޕިޓަލްގައި ވެސް ތިބެނީ އެންމެ 28 ނަރުހުން. ދެރައީ މިވަރު ތަނެއްގަ ފެސިލިޓީ ހެދި ކަން.\nމެއި 4, 2021 01:24\nވަރިހަމަތާ. ދިއްދޫ ، ޓިންޓިން އެ ދުވަނީ ބޮވިގެން އުޅޭހެން\nމެއި 4, 2021 01:37\nރައީސް ނަސީދު މިބަލި މުޅިރާއްޖެއަށް ފެތުރޭނެވާހަކަ ބުނުމުން ހީވީ މީހުންގަންޑު ކެކިގަތްއިރު އެހެންކަމެއްހެން މިހާރު ކީކޭބާ އެމީހުންބުނާނީ މިއޮތީފެތުރިފަ މުޅިރާއްޖެއަށް\nމެއި 4, 2021 04:51\nމީ ނަޝީދުމެން ގަސްތުގަ ކުރާކަމެއް.މީއެމީހުން ބޭނުންވާ ގޮތް.


Himalayan fiyaathoshi lonu engeny kihaavarakah baa?\nލޮނޭ ބުނުމުން އެއީ ކޯޗެއްކަން ނޭނގޭ މީހަކު ނޫޅޭނެ އެވެ. ކޮންމެ ދުވަހަކުވެސް ކެއުމަށް ތައްޔާރުކުރާ އެއްޗެހީގެ ރަހަ ހެޔޮވަރުކޮށްލަންވެސް ބޭނުންކުރާ ލޮނަކީ އަހަރެމެންނަށް ބީރައްޓެހި އެއްޗެއް ނޫނެވެ. ނަމަވެސް ހިމާލިއަން ފިޔާތޮށި ލޮނޭ ބުނުމުން ނޭނގޭ މީހުން ވަރަށް ގިނަވާނެއެވެ.\nހިމާލިއަން ފިޔާތޮށި ލޮނަކީ ދުނިޔޭން ވަރަށް މަދުން ނޫނީ ނުފެންނަ އެއްޗެކެވެ. މި އެހާ އަގުބޮޑު ވަނީވެސް މި ސަބަބާހުރެ އެވެ. ފިޔާތޮށި ލޮނުގެ 100 ގުރާމް އާދައިގެ ލޮނުގެ 100 ގުރާމަށް ވުރެ 20 ގުނަ އަގުބޮޑެވެ. އަދި ކިލޯއެއްވެސް ލިބެނީ 10 ޑޮލަރަށެވެ. ނަމަވެސް ފިޔާތޮށި ލޮނު ބޭނުންކޮށްގެން އުފައްދާ އެއްޗެހީގެ އަގު މާބޮޑެވެ. މިސާލަކަށް ގީޓޮކްސް ހިމާލިއަން ސޯލްޓް ސްކާލްޕް ސްކްރަބް ކަހަލަ ބޮލުގައި އުފެދޭ ތެލާއި ޖަރާސީމު ފަދަ އެއްޗެހި ނައްތާލާ އެކި ކަހަލަ އެއްޗެހީގައި ފިޔާތޮށި ލޮނު ބޭނުންކޮށްފައި ހުރެއެވެ. މިއެއްޗެހީގެ އަގުު އާންމުގޮތެއްގަައި އުޅެނީ 30 ޑޮލަރާ 50 ޑޮލަރާ ދެމެދުގައެވެ.\nފިޔާތޮށި ލޮނު ބޭނުންކުރާ އަދި އޭގެ ފައިދާތަކާ ބެހޭގޮތުން ވާހަކަދައްކާ މީހުން ހާމަކުރާ ގޮތުގައި ފިޔާތޮށި ލޮނަކީ އޭގެން އެތައް ކަމަކަށް އެހީވެދޭ އެއްޗެކެވެ. އެގޮތުން ބަލާލާއިރު ބަރުދަން ލުއިކުރުމާއި ނިދުމަށް ފަސޭހަވުމާއި ނިދި ހަމަވުން ފަދަ ކަންތައްތައް ހިމެނެ އެވެ. އަދި ހަންގަނޑުގައި ރޫޖެހުން ކަހަލަ އަވަހަށް މުސްކުޅިވާ ސިފަތައް ޖެހުމުން ދުރުކޮށްދެއެވެ.\nފިޔާތޮށި ލޮނާއި އެހެން ލޮނުތަކާ ހުރި ތަފާތަކީ ކޮބާ؟\nމިހާރު އުފެދޭ ސުވާލަކީ ފިޔާތޮށި ލޮނާ އެހެން ލޮނުތަކާ ހުރި ތަފާތަކީ ކޮބައިބާވައެވެ؟ އަދި މިހެން ބުނެވެނީ ކީއްވެ ބާވައެވެ؟ އެކަން ދެނެގަަނެވޭނީ އެކި ވައްތަރުގެ ލޮނު އުފައްދާ ތަންތަންނާއި ގޮތް ދެނެގަނެވިގެންނެވެ. އެގޮތުން އެންމެ ފުރަތަމަ އާދައިގެ ލޮނު ނުވަތަ އިނގިރޭސި ބަހުން ބުނާނަމަ ޓޭބަލް ސޯލްޓް އުފައްދާ ގޮތަށް ބަލާލާއިރު އެންމެ އާންމުގޮތެއްގައި މިކަން ކުރަނީ ބިންގަނޑު ތޮރުފައިގެނެވެ. ބިމުއަޑީގައި ހުންނަ ސީބެޑްތަކުން ލޮނުފެން ނަގައިގެން ޕިއުރިފިކޭޝަން ޕްލާންޓްތަކަށް ގެންގޮސް އޭގައި ހުންނަ ބޭކާރު މާއްދާތައް ރިފައިންކޮށްގެނެވެ. މި މަރުހަލާގައި އޭގައި ހިމެނޭ ގުދުރަތީ މިނެރަލްސްތައް ކަމުގައިވާ މެގްނީޝިއަމްއާއި ޕޮޓޭޝިއަމްފަދަ މާއްދާތައް އޭގެން ވަކިކުރެއެވެ.\nމޫދު ލޮނު އުފައްދާ ގޮތަށް ބަލާލާއިރު މޫދު ލޮނު އުފައްދަނީ މޫދުން ލޮނުފެން ނަގައިގެން އިރުގެ ހޫނުން ނުވަތަ އިންޑޯ ހީޓާސް ބޭނުންކޮށްގެން އެވަޕޮރޭޓްކޮށްގެނެވެ. ނަމަވެސް ޓޭބަލް ސޯލްޓާ ހިލާފަށް މޫދުލޮނުގައި އިތުރު ކެމިކަލްތަކެއް ނުހުރެއެވެ. އަދި މީގައި އެކުލެވޭ ގުދުރަތީ މިނެރަލްތައްވެސް ވަކިނުކޮށް ހުރެއެވެ. ދެން އޮތީ ރޮކް ސޯލްޓެވެ. ރޮކް ސޯލްޓަކީ ދުނިޔޭގެ ވަކި ސަރަހައްދުތަކެއްގައި ބިމުގެ އެތައް ސަތޭކަ ފޫޓަކަށް ކޮނެގެން ނަގާ އެއްޗެކެވެ. މިއަކީ މޫދު އަޑީގައި އެވަޕޮރޭޓް ވެފައި ހުރި ކަނޑުތަކާއި މޫދުތަކުން ނަގާ އެއްޗެކެވެ. މީގައި ހިމެނޭ މިނެރަލް ހެލައިޓް ހޯދާ ގޮތަކީ އެތަނުން ނަގާ ގާތައް ތޮރުފައި ޗަސްކޮށް ކުދިކުދި ކޮށްގެނެވެ.\nނަމަވެސް މިހުރިހާ ބާވަތެއްގެ ލޮނާ ފިޔާތޮށި ލޮނާ ހާސް ތަފާތެވެ. ފިޔާތޮށި ލޮނަކީ ދުނިޔޭގެ ވަރަށް މަދު ތަނަކުން ނޫނީ ނުހުންނަ އެއްޗެކެވެ. އޮސްޓްރޭލިއާގެ މުރޭ ރިވާއިން ފެށިގެން ޕެރޫގެ މަރަސް ރިވާއާހަމައަށް ފިޔާތޮށި ލޮނު ފެނުނު ކަމުގައި ވިއަސް ފެންނަވަރު ވަރަށްވެސް ކުޑައެވެ. އެންމެ ގިނަ އަދަދެއްގެ ފިޔާތޮށި ލޮނު މައިންސް ދުނިޔޭގައި ހުންނަނީ ޕާކިސްތާނުގައެވެ. ހިމާލިއާސްގެ ފަރުބަދަތަކުގެ އަޑީގައި އެވެ. ޕާކިސްތާނުގައި ހުންނަ ކެވްރާ ސޯލްޓް މައިންގައި އަހަރަކު 350،000 ޓަނުގެ ފިޔާތޮށި ލޮނު އުފައްދައެވެ.\nއަގާ އެއްވަރުގެ ފައިދާއެއް ލިބޭތޯ؟\nމިނެރަލްސް ހިމެނޭ މިންވަރު\nއެހެންކަމަށް ވުމާއެކު ފިޔާތޮށި ލޮނަކީ ފައިދާހުރި އެއްޗެއް ހެއްޔެވެ؟ ފިޔާތޮށި ލޮނުގައި ލަފާކުރެވޭ ގޮތުގައި ގާތްގަނޑަކަށް 84 ތަފާތު މިނެރަލްސް ހިމެނުމަކީ ފިޔާތޮށީ ކުލަ އޭގައި ހުންނަ ސަބަބެވެ. ނަމަވެސް މި މިނެރަލްސްތައް ހުންނަނީ ލޮނުގެ އެންމެ2ޕަސެންޓްގައެވެ. މިކަމާ ބެހޭގޮތުން ނިއުޓްރިޝަނިސްޓެއް ކަމަށްވާ ރިއަނޮން ލެމްބާޓް ވިދާޅުވާގޮތުގައި ފިޔާތޮށި ލޮނުގައި 84 މިނެރަލްސް ހިމެނުނު ނަމަވެސް އެއަކީ ލޮނުގެ އެންމެ2ޕަސެންޓްކަމުން މީގެން ހަގީގީ ފައިދާއެއް ލިބުމަކީ ދުރުކަމެކެވެ. އަދި ނިއުޓްރިސަނަލީ ބަލާއިރު ފިޔާތޮށި ލޮނާ އާދައިގެ ލޮނާ ގާތްގަނޑަކަށް އެއްގޮތެވެ..\nފިޔާތޮށި ލޮނުން އުފައްދާފައިވާ ބައްތިތަކެއް\nފިޔާތޮށި ލޮނުން ލިބެވޭ ފައިދާތަކަކީ ހަމައެކަނި އެ ކާއެއްޗެހީގައި ބޭނުންކޮށްގެން ނުވަތަ ކައިގެން ލިބޭ ފައިދާތަކެއް އެކަންޏެއް ނޫނެވެ. ބައެއް ކަންކަމަށް ފިޔާތޮށި ލޮނުން ފަރުވާކުރެވެއެވެ. މިސާލަކަށް އިންހޭލްކޮށްގެން ލިބޭ ފައިދާތައް ހިމެނެއެވެ. އަދި މިލޮނު ބައްތިއެއްގެ ގޮތުގައިވެސް ބޭނުންކުރެވެއެވެ.\nހިމާލިއަން ފިޔާތޮށި ލޮނުގައި އޭގައި ހުންނަކަމަށް ދައުވާކުރާ ފައިދާތައް ނުހިމެނުނު ނަމަވެސް މިލޮނަކީ އަދިވެސް ދުނިޔޭގެ ބާޒާރުތަކުގައި އަގުބޮޑު ލޮނެކެވެ. 2020 ވަނަ އަހަރާއި ހަމައަށް ގުލޯބަލް ސޯލްޓް ކޮންސަމްޕްޝަން އަރާނެ ކަމަށް ލަފާކުރެވޭ އަދަދު އުޅެނީ ގާތްގަނޑަކަށް 14.1 ބިލިއަން ޑޮލަރާ ހަމައިގައެވެ.\nއަގާއި ބަލާއިރު ފިޔާތޮށި ލޮނުގައި ލާ ރަހަ ތަފާތުތޯ؟ އެކި މީހުން އެއްކޮށްގެން ހެދި ދިރާސާއަކުން ހާމަވަނީ ފިޔާތޮށި ލޮނަކީ ވަކި ތަފާތުރަހައެއް ހުންނަ އެއްޗެއް ނޫންކަމަށެވެ. މެޖޯރިޓީ މީހުން ބުރަވަނީ ތަފާތެއްނެތް ކަމަށެވެ. އާދައިގެ ލޮނުގައި ލާ ރަހައާއި ފިޔާތޮށި ލޮނުގައިލާ ރަހަ ތަފާތު ނޫން ކަމުގައި ވީ ނަމަވެސް ފިޔާތޮށި ލޮނަކީ ވަރަށް ރީތި އަގުބޮޑު ލޮނެއް ކަމާމެދަކު އެއްވެސް ޝައްކެއް ނެތެވެ.